Recipe: Gerimas Briyani - Vaguthu\nބަލި ޖެހޭ މީހުންގެ އަދަދު ކޮންޓްރޯލެއް ނެތި މައްޗަށް - 57 މިނެޓް ކުރިން\n900 ގްރާމް ގެރިމަސް 2/1 ޖޯޑު ކައްކާ ތެޔޮ4ބޮޑު ފިޔާ3ޖޯޑު ބަތް ½ ސައިސަމުސާ ސެފްރަން (ދަޅުގައި ހުންނަ ވައްތަރުގެ) 1 އިންޗި ހުންނަ ވަރުގެ ފޮނިތޮށިކޮޅެއް5ލޮނުމެދު6ކަރަންފޫ 10 އަސޭމިރުސް5ލޮނުމެދު ދިގުމިނުގައި ދެ އިންޗި ހުންނަ ވަރުގެ އިނގުރުކޮޅެއް 1 ސައިސަމުސާ ލޮނުމިރުސް2ސައިސަމުސާ ކޮރިއަންޑާ ޕައުޑަ 1 ސައިސަމުސާ ދިރި2މޭޒުމަތީ ސަމުސާ ރޯސްޓްކޮށްފައި ހުރި ހަވާދު 1 ގިތެޔޮމިރުސް ½ ސައިސަމުސާ ރީދޫ2މޭޒުމަތީ ސަމުސާ ޓޮމާޓޯ ޕޭސްޓް3މޭޒުމަތީ ސަމުސާ ހުނި2ބޭ ލީފް ހިކަނދިފަތް ލޮނު ފެން 200 މިލިލީޓަރު ކާށިކިރު (ޕެކެޓްގައި ހުންނަ) 1 ޕެކެޓް ހިކި މޭބިސްކަދުރު 1 އާމަންޑް ކުޑަ ޕެކެޓް4ބިސް ކޮރިއަންޑާ ފަތް\nކިރުކޮޅާއި ސެފްރަން ތަވައަކަށް އެޅުމަށް ފަހު، ދެ މިނިޓް ވަންދެން ހޫނުކޮށްލާށެވެ. އުނދުން މަތިން ބޭލުމަށް ފަހު 30 މިނިޓް ވަންދެން ބަހައްޓާށެވެ. ގެރިމަސްކޮޅުގައި ހުރި ސަރުބީ ނެގުމަށް ފަހު، ކުދިކޮށް ކޮށާލާށެވެ. ދެ މޭޒުމަތީ ސަމުސާ ތެޔޮ ތަވައެއްގައި ކައްކާށެވެ. ކޮށާފައި ހުރި ގެރިމަހުގައި ލޮނާއި އަސޭމިރުސް އުނގުޅުމަށް ފަހު، 2-3 ފަހަރު މަތިން ތެޔޮގަނޑު ތެރެ އަށް އަޅާށެވެ. ގެރިމަސްކޮޅުތަކަށް މުށިކުލަ އަރަންދެން ތެލުލާށެވެ. އެ އަށް ފަހު، މަތިޖެހި ބޮޑު ތަވަޔަކަށް އެ މަސްކޮޅު އަޅާށެވެ. ގެރިމަސްކޮޅު ތެލުލަމުންދާއިރު، ފަސް ހިކަނދިފަތް، ދެ ކަރަންފޫ، ½ ފިޔާ، ތިން ކާފޫރުތޮޅި، އެއް އިންޗި ހުންނަ ވަރުގެ ފޮނިތޮށިކޮޅެއް، ގިތެޔޮމިރުސް، ލޮނުމެދު، ރޯސްޓްކޮށްފައި ހުރި ހަވާދު، ލޮނުމިރުސް، ކޮރިއަންޑާ ޕައުޑަރު، ރީދޫ، ތިން މޭޒުމަތީ ސަމުސާ ހުނި، ދިރި އަދި އަސޭމިރުސް އެއްކޮށް، އެކަށީގެންވާ މިންވަރަކަށް ފެން އަޅައިގެން ފުނޑާށެވެ. ތިން މޭޒުމަތީ ސަމުސާގެ ތެޔޮ ތަވަޔަށް އެޅުމަށް ފަހު، ފުނޑި ހަވާދުކޮޅު ވެސް އެއާ އެއްކުރާށެވެ. ތިން މިނިޓް ވަންދެން، ހަލަމުން މަޑު ގިނީގައި ތެލުލާށެވެ.\nތެލުލި ގެރިމަސްކޮޅު އަޅާފައި ހުރި ތަވަޔަށް، ތެލުލި ހަވާދުކޮޅު އަޅާށެވެ. ހަލަމުން، 450 މިލިލީޓަރުގެ ފެނާއި ބޭ ލީފް އޭގެ ތެރެ އަށް އަޅާށެވެ. މަތިޖެހުމަށް ފަހު، ދޮޅުގަޑިއިރު ވަންދެން ކައްކާށެވެ. ދޭތެރެ ދޭތެރެއިން ހަލަން ޖެހޭނެ އެވެ. މަތި ނެގުމަށް ފަހު، ހަލަމުން ހަކުރުކޮޅު އޭގެ ތެރެ އަށް އަޅާށެވެ. ދިހަ މިނިޓް ނުވަތަ އޮލަވަންދެން، ކައްކާށެވެ. ރަހަލާ ވަރުގެ ލޮނުކޮޅަކާއި އަސޭމިރުސްކޮޅެއް އެއްކުރާށެވެ.\nތަތްނުލަވާ ތަވައެއްގައި އާމަންޑްސް އާއި ހިކި މޭބިސްކަދުރު ރޯސްޓްކުރާށެވެ. އެ އަށް ފަހު، ހިހޫކުރަން ބަަހައްޓާށެވެ. ބާކީހުރި ދެ ފިޔާ ދެފަޅި އަށް ފަޅާލުމަށް ފަހު، ތުނިކޮށް ކޮށާށެވެ. ދެ މޭޒުމަތީ ސަމުސާ ތެޔޮ ތަވައަކަށް އެޅުމަށް ފަހު، 6-8 މިނިޓް ވަންދެން ފިޔާކޮޅު ރަތްކޮށްލާށެވެ. އެ އަށް ފަހު، ހިހޫކުރަން ބަހައްޓާށެވެ. އަވަން 180 ޑިގްރީ ސެލްސިއަސްގައި ހޫނުކުރާށެވެ. ބޮޑު ތަވައެއްގެ މެދާ ހިސާބަށް ހުންނަ ވަރަށް ފެން އެޅުމަށް ފަހު، ކުޑަ ލޮނުކޮޅެއް އަޅައި ކައްކާށެވެ.\nހަނޑޫ ދޮވުމަށް ފަހު، ކެކިކެކި ހުރި ފެނުގެ ތެރެ އަށް އަޅާށެވެ. ފަސް މިނިޓް ކެއްކުމަށް ފަހު، ރަނގަޅަށް ހިއްކާށެވެ. ކޮރިއަންޑާ ފަތް އަޅައި ރަނގަޅަށް އެއްވަންދެން ހަލާށެވެ. ގެރިމަސްކޮޅާއި ހަވާދުގެ ދެބައިކުޅަ އެއްބައި، އަވަނަށް ލެވޭ ކަހަލަ ބޮޑު ބޯތަށްޓަކަށް އަޅާށެވެ. ކައްކާފައި ހުރި ބަތްކޮޅުގެ ދެބައިކުޅަ އެއްބައި އެ ބޯތަށީގެ ތެރެ އަށް އެޅުމަށް ފަހު، އޭގެ މައްޗަށް ސެފްރަންކޮޅާއި ކިރުކޮޅު ބުރުވާލާށެވެ. އޭގެ މައްޗަށް، ރަތްކޮށްފައި ހުރި ފިޔާކޮޅުގެ ދެބައިކުޅަ އެއްބައި އަޅާށެވެ. އެ ގޮތަށް، އިތުރު ފަށަލައެއް ހަދާށެވެ. ބޯތަށި އެއްކޮށް ފޮރުވޭ ވަރަށް، ދެ ބުރަށް ފޮއިލް އޮޅާށެވެ. ތިރީސް މިނިޓް ވަންދެން އަވަނުގައި ފިހާށެވެ. ނުވަ މިނިޓް ވަންދެން ބިސް ފެނުކައްކާށެވެ. ހިހޫކުރުމަށް ފަހު، ބިހުގެ ތޮށި ނޮޅައި ކޮންމެ ބިހެއް ހަތަރު ބަޔަށް ފަޅާލާށެވެ.


Vaadhaveri kamaa hedhi thalhaa folhaakah Xi Beynumeh Nuvey: Biden\nޗައިނާގެ ރައީސް ޝީ ޖިންޕިން(ކ) އަދި ޖޯ ބައިޑަން: ދެގައުމަށް އޮތް ޒިންމާއާ މެދު މަޝްވަރާކުރެއްވި\nދުނިޔެއަށް ހީވެފައި އޮންނަނީ އެމެރިކާއާ ޗައިނާއަކީ ދުޝްމަނުން ކަމަށެވެ. ސިޔާސީ މަޝްރަހުގައި މިގޮތަށް ހިނގާ ގިނަ ކަންތައްތަކުގެ ހަގީގަތް ގިނަފަހަރު އޮންނަނީ ފޮރުވިފަ އެވެ. ހަގީގަތަކީ ޗައިނާއާ އެމެރިކާއަކީ ވަރަށް ބޮޑަށް ޚިޔާލު ތަފާތު އަދި ހުރިހާ ކަމެއްގައި ވެސް ވާދަވެރިން އިންތިހާއަށް ބޮޑު ދެ ގައުމު ކަމެވެ.\nޗައިނާއާ އެމެރިކާގެ ހާލަތު މިބުނި ގޮތަށް އޮތް ނަމަވެސް ދެ ގައުމުގެ ވެރިން ދޭތެރެ ދޭތެރިން ގުޅުއްވައި މަޝްވަރާ ކުރައްވަ އެވެ. ބަހުން ހަމަލާ ބަދަލު ކުރައްވަން ނަމަވެސް ހާލު ބައްލަވާލަން ނަމަވެސް ފޯނު ކުރައްވައި ދުނިޔެއަށް މެސެޖު ކުރައްވަ އެވެ.\nއެމެރިކާގެ ރައީސް ޖޯ ބައިޑަން ވިދާޅުވި ގޮތުގައި ޗައިނާގެ ރައީސް ޝީ ޖިންޕިން ހުންނެވީ އެއްވެސް ކަމެއްގައި އުފެދޭ ވާދަވެރި ކަމެއްގެ ސަބަބުން ތަޅާފޮޅާ ގޮތަކަށް ނޫނެވެ. އެކަމަކު އިގުތިސޯދާއި ތަރައްގީއާ ގުޅިގައި ހުރި ކަންކަމުގައި ދޫދެއްވާ ގޮތަކަށް ވެސް ނުމެ ނޫނެވެ.\nދެ ރައީސުން މިދާކަށް ދުވަހު ފޯނުން ވާހަކަ ދައްކަވައި ދުނިޔޭގައި އެމެރިކާއާ ޗައިނާއަށް އޮތް ހައިސިއްޔަތާ ބެހޭ ގޮތުން މަޝްވަރާ ކުރައްވައިފި އެވެ. އަދި މަސްއޫލިއްޔަތުތައް އޮންނަން ވާނެ ކަމަށް ދެ ބޭފުޅުންނަށް ވެސް ގަބޫލު ކުރެއްވުނެވެ.\nޝީ އަބަދުވެސް ވިދާޅުވާ ވާހަކައެއް އޮވެ އެވެ. ޗައިނާއިން މަސައްކަތް ކުރަނީ ސުލްހަވެރިން ހައްލެއް ހޯދަން ކަމާއި އެމެރިކާގެ ވިންސުން އަބަދު ވެސް އޮންނަނީ ބިރު ދައްކައިގެން މައިތިރި ކުރުމަށް ކަމެވެ.\nބައިޑަން ވިދާޅުވީ މަޝްރަހު ބިނާ ކުރުމުގައި ޗައިނާއިން ޒިންމާދާރުވާނެ ކަމަށް އުންމީދު ކުރައްވާ ކަމަށް ޝީއަށް ދެންނެވި ކަމަށެވެ. ޝީ ވިދާޅުވި ކަމަށް ވަނީ އެމެރިކާއާ ނުބެހޭ ކަންތައްތައް ވެސް ހިނގާނެ ކަމަށާއި އެ ތަފާތު އެމެރިކާ ދަސް ކުރާނެ ކަމަށް އުންމީދު ކުރައްވާ ކަމަށެވެ.\nޝީ ވިދާޅުވީ ސުލްހަވެރި މާނާގައި އެމެރިކާ ކުރާ ކޮންމެ ކަމެއްގައި ބައިވެރިވާނެ ކަމަށާއި ޗައިނާ އޮތީ ބޭނުންޖެހިފައި ތިބިހާ ބަޔަކަށް އެހީތެރި ވެދޭ ގޮތަށް ކަމަށެވެ.


Salmonella jaraaseemu nurakkaa vaa sababu en'geytha? - vNews.mv\nޓައިފޮއިޑް ޖެހިއްޖެ ނަމަ ފެނިދާނެ އަލާމާތެއް\n"ސެލްމޮނެއްލާ" ޖަރާސީމު ނުރައްކާވާ ސަބަބު އެނގޭތަ؟\nޒިދާން މުޙައްމަދު Male' | 10 April 2022, 22:17\n"ސެލްމޮނެއްލާ" ޖަރާސީމުން ތަޣައްޔަރުވެފައިވާ އުފެއްދުމެއް ކަމަށްވާ 'ވޭރސްޓެޖަން ސަޕައިސަސް އެންޑް ސޯސަސް ބީ.ވީ' ބްރޭންޑްގެ 'ހާބަލް މިކްސް' ރާއްޖެ އެތެރެކޮށްފައިވާ ކަމަށް ބުނެ، ފުޑް އެންޑް ޑްރަގް އޮތޯރިޓީ (އެފް.ޑީ.އޭ) އިން މިއަދު ވަނީ މި ބްރޭންޑްގެ 'ހާބަލް މިކްސް' ނުވިއްކުމަށާއި ބޭނުން ނުކުރުމަށް އާންމުކޮށް އަންގާފައެވެ.\nއެފް.ޑީ.އޭ އިން މީގެ ކުރީން ވެސް "ސެލްމޮނެއްލާ" ޖަރާސީމުން ތަޣައްޔަރުވެފައިވާ އުފެއްދުންތައް ރާއްޖެއަށް އެތެރެކޮށްގެން ވިއްކަމުންދާ ކަން އެކިފަހަރުގެ މަތިން އާންމުންނާއި ވިޔަފާރިވެރިންގެ ސަމާލުކަމަށް ގެނެސް، އެފަދަ ތަކެތި ގަނެވިއްކުން އަދި ބޭނުންކުރުން ހުއްޓުވިއެވެ.\nސެލްމޮނެއްލާ ޖަރާސީމަކީ ކޮބާ؟\nސަލްމޮނެއްލާ (Salmonella) އަކީ އެންޓެރޯބެކްޓީރިއޭއިސިއާއި (Enterobacteriaceae) އާއިލާގެ އާއިލާއަށް ނިސްބަތްވާ ޖީނަސް އޮފް ރޮޑް-ޝޭޕްޑް ގްރާމް-ނެގެޓިވް ބެކްޓީރިއާއެކެވެ.\nސައިންސްގެ ހޯދުންތަކުގެ އަލީގައި މިހާތަނަށް އެނގިފައިވާ ސަލްމޮނެއްލާގެ ދެ ބާވަތެއް ވެއެވެ. އެއީ ސަލްމޮނެއްލާ އެންޓެރިކާ އަދި ސަލްމޮނެއްލާ ބޮންގޮރީއެވެ.\nސެލްމޮނެއްލާ ޖަރާސީމުން ބައްޔެއް ޖެހިދާނެތަ؟\nމި ބެކްޓީރިއާއަކީ ޓައިފޮއިޑް ހުން (Typhoid fever) ޖައްސާ ބެކްޓީރިއާއެކެވެ. ސަލްމޮނެއްލާ ބެކްޓީރިޔާގައި ތަފާތު3އެންޓިޖެން އެއް އެކުލެވިގެން ވެއެވެ. ޓައިފޮއިޑް ހުން ފަތުރާ މަޞްދަރަކީ ޓައިފޮއިޑް ހުން ޖެހިފައިވާ ތިބޭމީހުންނާއި، އަދި ޓައިފޮއިޑް ހުން ޖައްސާ ބެކްޓީރިޔާ ހަށިގަނޑުގައި ހުރި މީހުންނެވެ.\nފަރުވާނުކޮށް ދޫކޮށްލުމުން މި ހުން ތިން ހަފްތާއަށް ނުވަތަ އެއަށް ވުރެ ގިނަ ދުވަހަށް ދިގުދެމިދެއެވެ. މި ހާލަތުގައި އާދަޔާ ޚިލާފަށް ބަރުދަން ލުއިވުމަކީ ވެދާނެ ގޮތެކެވެ. މި ހާލަތުގައި ބަލިމީހާ ވާނުވާ ނޭނގި ވަހުމުތައް އަދި ކުށްހީތައް ކުރާނެއެވެ. ލޮލަށް ވެސް އަސަރުކުރުމަކީ ވެދާނެ ގޮތެކެވެ. މީހާ އެއްވެސް ހަރަކާތެއްނެތި އޮންނާނެއެވެ. މިގޮތަށް އޮންނައިރު ލޮލުގެ ބައެއް މެރި، ވާނުވާ ނޭނގި، ގައިން ވަރުދެރަވެ، ވަރަށް ބޮޑަށް ވަރުބަލިކަން އިހްސާސްވާނެއެވެ. ބައްޔާއި ގުޅިގެން ދިމާވާ އެންމެ ނުރައްކާތެރި ކަންތައްތައް މެދުވެރިވަނީ މި ފަދަ ހާލަތެއް މެދުވެރިވެއްޖެ ނަމަ އެ ހާލަތުގައެވެ.\nރާއްޖޭން އެންމެ ފަހުން މި ޖަރާސީމު ފެނިފައިވަނީ ކޮން އުފެއްދުމަކުން؟\nރާއްޖެ އެތެރެވެފައިވާ "ސެލްމޮނެއްލާ" ޖަރާސީމުން ތަޣައްޔަރުވެފައިވާ އުފެއްދުމަކީ ނެދަލޭންޑްސްގެ އުފެއްދުމެކެވެ. މި އުފެއްދުން އެ ގައުމުން އެކްސްޕޯޓްކުރީ 'އެންއެލް ފުޑް ބީ.ވީ' ނަމަކަށް ކިޔާ ކުންފުންޏަކުންނެވެ.\nމި އެލާޓާއިގުޅިގެން މި އުފެއްދުމުގެ ސަބަބުން ކާބޯތަކެތީގެ ރައްކާތެރިކަމަށް އޮތް ހިރާސްގެ މިންވަރު ދެނެގަތުމަށް އެފްޑީއޭން އަންނަނީ މަސައްކަތް ކުރަމުންނެވެ.\nއެފްޑީއޭ އިން ވަނީ މި ބްރޭންޑްގެ 'ހާބަލް މިކްސް' ނުވިއްކުމަށާއި ބޭނުން ނުކުރުމަށް އާންމުކޮށް އަންގާފައެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީ ސިއްހަތު ރިޕޯޓް


Mihaaru Dhuvaalehgge Mahchah 500 Fathuruverin Raajje Ziyaaraiy Kurey | Hathaavees\nމިހާރު ދުވާލެއްގެ މައްޗަށް 500 ފަތުރުވެރިން ރާއްޖެ ޒިޔާރަތްކުރޭ\nމިދިޔަ މަހުން ފެށިގެން ރާއްޖެ އަށް އަންނަ ފަތުރުވެރިންގެ އަދަދު އިތުރުވަމުން އަންނަ ކަމަށާއި އެގޮތުން މިހާރު ދުވާލެއްގެ މައްޗަށް 500 ފަތުރުވެރިން ރާއްޖެ ޒިޔާރަތް ކުރާ ކަމަށް ޓޫރިޒަމް މިނިސްޓްރީ އިން ބުނެފިއެވެ.\nޓޫރިޒަމް މިނިސްޓްރީ އިން އާއްމު ކޮށްފައިވާ ތަފާސް ހިސާބުތައް ދައްކާ ގޮތުގައި މިދިޔަ މަހު އެވްރެޖު ގޮތެއްގައި ރާއްޖެ އަށް ދުވާލެއްގެ މައްޗަށް ޒިޔާރަތް ކޮށްފައި ވަނީ 318 ފަތުރުވެރިންނެވެ. ނަމަވެސް އެ އަދަދު މިހާރު 500 އަށް އިތުރުވެފައިވާ ކަމަށް ޓޫރިޒަމް މިނިސްޓްރީ އިން މައުލޫމާތުދެއެވެ.\nކޮވިޑް19 ގެ ސަބަބުން ރާއްޖޭގެ ބޯޑަރު ބަންދު ކޮށްފައި އޮތުމަށްފަހު އަލުން ހުޅުވާލި ފަހުން ދުވާލެއްގެ މައްޗަށް 100އަށްވުރެ ގިނަ މީހުން ޒިޔާރަތްކުރިއެވެ. އެ އަދަދު ޖެހިގެން އައި މަހު ވަނީ 200 އަށް އިތުރުވެފައެވެ.\nބޯޑަރު ބަންދު ކުރުމާއި ހަމައަށް ރާއްޖެ އަށް 3،82،760 ފަތުރުވެރިން ވަނީ ޒިޔާރަތްކޮށްފައެވެ. ބޯޑަރު އަލުން ހުޅުވާލިފަހުން މިހާތަނަށް ރާއްޖެއަށް 26،000 އަށްވުރެ ގިނަ ފަތުރުވެރިން ވަނީ ޒިޔާރަތް ކޮށްފައެވެ. އެހެންކަމުން މުޅި ޖުމްލަ މިހާތަނަށް ރާއްޖެއަށް ޒިޔާރަތްކުރި ފަތުރުވެރިންގެ އަދަދު 409،567 ވަނީ އިތުރުވެފައެވެ.\nރާއްޖޭގެ ބޯޑަރު ކޮވިޑްގެ ސަބަބުން ބަންދުކުރީ މާޗު މަހުގެ ތެރޭގައެވެ. ބޯޑަރު ހުޅުވާލީ ޖުލައި މަހުގެ 15ވަނަ ދުވަހުއެވެ.\nPrevious ހަނގުރާމަ އަށް ދިޔަ ދިވެއްސަކު އެނބުރި އައުމުން ހައްޔަރުކޮށްފި\nNext ކުޑަކުދިންނަށް ކުރާ އަނިޔާތަކުގެ މައްސަލަތައް އިތުރުވި މަހެއް


MDP ethereyge inthihaabuge votelun fashaifi - vNews.mv\nސުވައިދާ ޙުސައިން Male' | 22 November 2019, 16:53\nމޯލްޑިވްސް ޑިމޮކްރެޓިކް ޕާޓީ(އެމްޑީޕީ)ގެ ރައީސް އަދި ނާއިބު ރައީސް ހޮވުމަށް ބާއްވާ އިންތިޚާބުގެ ވޯޓުލުން ފަށައިފި އެވެ.\nއެމްޑީޕީގެ ރައީސްކަމަށް ވާދަކުރައްވަނީ މިހާރު ވެސް އެ މަގާމުގައި ހުންނެވި ކުރީގެ ރައީސް މުހައްމަދު ނަޝީދު އެވެ. އަދި ނައިބު ރައީސްގެ މަގާމަށް ވާދަކުރައްވަނީ އެޕާޓީގެ މިހާރުގެ ވެސް ނައިބު ރައީސް އަދި ރައީސް އޮފީހުގެ މިނިސްޓަރ މުހައްމަދު ޝިފާޒާއި ރައްޔިތުންގެ މަޖިލީހުގެ ހިތަދޫ އުތުރު ދާއިރާގެ މެންބަރު މުހައްމަދު އަސްލަމެވެ.\nވީނިއުސްއަށް ދެއްވި އިންޓަވިއުއެއްގައި އެމްޑީޕީގެ ޑެޕިއުޓީ ސެކެޓަރީ ޖެނެރަލް އަފްޝަން ލަތީފް ވިދާޅުވީ ވޯޓުލުން މިއަދު ދޭ ކުން ހަވީރު6އަށް ރާއްޖޭގެ ހުރިހާ ރަށެއްގަ އާއި ރާއްޖެއިން ބޭރުން ކޮލޮންބޯގައި ކުރިއަށްދޭނެ ކަމަށެވެ. އަދި ވޯޓުލާން ހަމަޖެހިފައިވާ ވަގުތުގެ ފަހުން ވޯޓުލުމުގެ ފުރުސަތު ދޭންޖެހޭ ހާލަތެއް މެދުވެރި ވެއްޖެނަމަ ވަގުތު އިތުރު ކުރާނެކަމަށެވެ.\nއަފްޝަން މިހެން ވިދާޅުވެފައި ވާއިރު މާލޭގައި ދިރިއުޅޭ އައްޑޫސިޓީ އަދި ފުވައްމުލަު ސިޓީ ފިޔަވާ އެހެން އަތޮޅުތަކުގެ އެމްޑީޕީގެ މެންބަރުންނާއި މާލެއަށް ނިސްބަތްވާ އެމްޑީޕީގެ މެންބަރުން ވޯޓުލާ ފޮށިތައް ބަހައްޓާފައި ހުރި އިސްކަންދަރު ސްކޫލުގައި ލިސްޓުގައި ނަންނެތުމުން ވޯޓުލާން ގޮސްތިބި އެޕާޓީގެ ގިނަބަޔަކަށް ވޯޓު ނުލެވޭ މައްސަލަތައް ވަނީ ފެންމަތިވެފަ އެވެ.\nމާލޭގައި ދިރިއުޅޭ އައްޑޫ ސިޓީ އަދި ފުވައްމުލައް ސިޓީގެ ރައްޔިތުން ވޯޓުލުން ކުރިޔަށްދަނީ އެމްޑިޕީ ހަރުގޭގަ އެވެ. މީގެ އިތުރުން ހުޅުމާލޭގައި އުޅޭ މީހުން ވޯޓުލާން ދާންޖެހެނީ ޣާޒީ ސްކޫލަށެވެ. އަދި ވިލިމާލޭގެ ވޯޓު ފޮށި ވިލިމާލެ އެމްޑީޕީގެ ހަރުގޭގައި ބަހައްޓާފައި ވާއިރު އަތޮޅުތަކުގެ ރަށްތަކުގައި ދިރިއުޅޭ އެމްޑީޕީ މެންބަރުން ވޯޓުލުން ކުރިޔަށް ގެންދަނީ އެރަށެއްގެ އެމްޑީޕީ ހަރުގޭގައެވެ.\nއެމްޑީޕީގެ އެތެރޭގެ އިންތިހާބުގައި ވޯޓުލުމުގެ ހައްގު 87،439 މީހުންނަށް ލިބިފައިވާއިރު، މީގެތެރެއިން 80 އިންސައްތަ މީހުން މިއިންތިހާބުގައި ވޯޓު ލާނޭކަމަށް ބެލެވޭކަމުގައި އެޕާޓީން ބުންޏެވެ.


Dhiraagu home fiber broadband package thah agu heyo kohfi - One Online\nދިރާގު ހޯމް ފައިބަ ބްރޯޑްބޭންޑް ޕެކޭޖުތަށް އަގު ހެޔޮކޮށްފި\nއަންނަ މަހުގެ އެއް ވަނަ ދުވަހުން ފެށިގެން ސަރުކާރުން އިންޓަނެޓްގެ އަގު ހެޔޮ ކުރަން ނިންމާފައިވާތީ، ދިރާގުން ހޯމް ފައިބަ ބްރޯޑްބޭންޑް ޕްކޭޖް ތަކަށް ބޮޑެތި ބަދަލު ތަކެއް ގެނެސް ޑޭޓާގެ އަގުތައް ހެޔޮ ކޮށްފިއެވެ.\nދިރާގުން ވަނީ މި ބަދަލުގެ ތެރޭގައި ސަރުކާރުން އިއުލާން ކުރި އިންޓަނެޓުގެ ތިން ޕެކޭޖު އެ ކުންފުނީގެ ބްރޯޑްބޭންޑް ޕޯޓްފޯލިއޯގައި ހިމަނާފައެވެ. ނަމަވެސް ދިރާގުން އިއުލާން ކޮށްފައިވާ ޕެކޭޖްތަކުގައި ހިމެނެނީ ސަރުކާރުން އިއުލާނުކޮށްފައިވާ އަގުތަކަށްވުރެ ކުޑަ އަގުތަކެކެވެ.\nއެއީ 250 ރުފިޔާއަށް 30 ޖީބީ އާއި 490 ރުފިޔާއަށް 120 ޖީބީ އަދި 690 ރުފިޔާއަށް 200 ޖީބީއެވެ. ސަރުކާރުން އިއުލާންކޮށްފައިވާ އަގުތަކަކީ 250 ރުފިޔާއަށް 30 ޖީބީ އާއި 500 ރުފިޔާއަށް 100 ޖީބީ އަދި 700 ރުފިޔާގެ ޕެކޭޖަށް 200 ޖީބީއެވެ.\nމީގެ އިތުރުން އެލަވަންސް ހުސްވީމަ ލިބޭ ސްޕީޑް ނުވަތަ ސްޕީޑް އާފްޓާ އެލަވަންސް 300 ރުފިޔާ އަށް ވުރެ ދަށް ޕެކޭޖުތަކަށް ދެ އެމްބީޕީއެސް އަދި އެހެން ހުރިހާ ޕެކޭޖެއްގައި ފަސް އެމްބީޕީއެސް އަށް ވަނީ އިތުރު ކޮށްފައެވެ. މިއާއެކު ކަސްޓަމަރުންގެ ޑިޖިޓަލް ތަޖުރިބާ ފުރިހަމަ ކުރުމަށް ދިރާގުން ވަނީ ހޯމް އިންޓަނެޓް ޕެކޭޖުތަކަށް އަންނަ މަހުގެ އެއްވަނަ ދުވަހުން ފެށިގެން ބަދަލު ގެންނަން ނިންމާފައެވެ.\nދިރާގުން ބުނީ މި ބަދަލާއެކު ކަސްޓަމަރުންނަށް އިތުރު ހަރަދަކާ ނުލައި ގިނަ ކަންތައްތައް އިންޓަނެޓް މެދުވެރިކޮށް ކުރެއްވޭނެ ކަމަށެވެ. އެގޮތުން މިހާރު ކަސްޓަމަރުންނަށް 100 ޕަސެންޓާ ހަމައަށް އިތުރު ޑޭޓާ އެލަވަންސް ޕެކޭޖް ތަކެއް ލިބޭނެ ކަމަށާއި އެހެންކަމުން ޑޭޓާގެ އަގުތައް 50 ޕަސެންޓާ ހަމައަށް ހެޔޮވާނެ ކަމަށްވެސް ބުންޏެވެ.\nހޯމް ފައިބަ އިންޓަނެޓް ޕްކޭޖް ތަކަށް އެއް ވަނަ ދުވަހުން ފެށިގެން ބަދަލު ކަސްޓަމަރުންނަށް ލިބެން ފަށާނެ ކަމަށާއި އަދި އެ ކުންފުނީގެ މައި އެކައުންޓް އަދި މޮބައިލް އެޕްލިކޭޝަންގައި މި ބަދަލުތައް ފެންނަން ވަގުތު ކޮޅެއް ނަގާނެ ކަމަށެވެ. އެހެންކަމުން ދިރާގު ފައިބަ ބްރޯޑްބޭންޑް ހިދުމަތް ގެންގުޅޭ ކަސްޓަމަރުންނަށް ޕްކޭޖްތަކަށް އައިސްފައިވާ ބަދަލު ދިރާގު ވެބްސައިޓުގައިވާ ޕެކޭޖް ޗެކާ އިން ބެލޭނެ ކަމަށްވެސް ބުންޏެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ހިދުމަތެވެ. އަދި ދިރާގު ފައިބާ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބާ ނެޓްވޯކެވެ. ކުންފުނިން ދަނީ ރާއްޖޭގެ ގޭބިސީގެ 80 ޕަސެންޓަށް ހިދުމަތް ދެމުންނެވެ.\nގުޅޭ ޓެގު ދިރާގު އިންޓަނެޓް އިންޓަނެޓްގެ އަގު


Palestine muslimunge kekulhumah nimumehnaadhe\nފަލަސްތީން މުސްލިމުންގެ ކެކުޅުމަށް ނިމުމެއްނާދެ\n- 11 months ago0- ހުސައިން ފައްވާޒް\nމިދުވަސްވަރު ފަލަސްތީނަށް ހަމަލާދިނުން މެދުކަނޑާލާފައި އޮތަސް، ފަލަސްތީން މުސްލިމުންގެ ކެކުޅުމަށް ނިމުމެއްނާދެއެވެ.\nދުނިޔޭގެ މީޑިޔާގެ ސަމާލުކަމަށް ނަޔަސް ކޮންމެ ދުވަހަކީ ފަލަސްތީނު ރައްޔިތުންނަށް އިޒްރާއިލްގެ ކިބައިން އެތަކެއް ދުއްތުރާތަކާ ތަހައްމަލްތައް ލިބެމުން އަންނަ ދުވަހެކެވެ. ހައްދުފަހަނަ އަޅާފައިވާ ޔަހޫދީންގެ ކޮންމެ ފިޔަވަޅަކީ ފަލަސްތީންގެ މުސްލިމް އަޙުންނަށް އަނިޔާ ކުރުމާ ދުއްތުރާ ކުރިމަތިވާނެހެން ރާވާ ހިންގާ ޖަރީމާތަކެކެވެ.\nމިދުވަސްވަރު ފަލަސްތީންއަށް ހަމަލާދިނުން މަޑުޖައްސާލާފައި އޮތަސް އިޒްރާއިލްގެ ހައްދުފަހަނަ އަޅާފައިވާ ބޮޑުވަޒީރު ނަތަންޔާހޫގެ ބަސްމަގު ހުރީ ފަހަތައްޖެހޭ ކަހަލަ ގޮތަކަށް ނޫނެވެ. "ކެންޕެއިން ނިމުނީކީނޫން އަހަރުމެން މިތައްޔާރުވަނީ ކުރިއެކޭ އެއްގޮތަށް ހަމަލާތައްފެށުމަށް" ފަލަސްތީނުގެ މައްސަލައަށް އަލިއަޅުވާލާ ވާހަކަ ދައްކަމުން ނަތަންޔާހޫ ނެރުނު ބަޔާނެއްގައި އެއިނާ ބުނެފައިވެއެވެ.\nފަލަސްތީން ރައްޔިތުން އާންމު ދިރިއުޅުމުގައި އުފުލަމުންދާ ތަކުލީފްތަކަކީ ވަރަށް ވޭންހުރި ތަކްލީފް ތަކެކެވެ. އެތައްދުވަހެއްވީ ހަނގުރާމަޔެއްގެ ތެރޭގައި ދިރިއުޅެމުންދާ މުސްލިމުއަހުން ތަހައްމަލް ކުރަމުން ދަނީ ދުނިޔޭގެ އެހެންގައުމުތަކުގެ މީހުންނަށް އިޙްސާސް ނުކުރެވޭކަހަލަ އުނދަގޫ ދިރިއުޅުމުކެވެ. މިދުވަސްވަރު މިސޭލްތަކާ ވަޒަންތަކުގެ އަޑުމަޑުވެފައިވީ ނަމަވެސް އެމުސްލިމުންގެ ހިތުތެރޭގައި އުފެދިފައިވާ ނުތަނަވަސްކަމާ ވޭންތަކަކީ ކޮންމެ ދުވަހަކުމެ ތަހައްމަލްކުރަމުންދާ ވޭންތަކެކެވެ. ޝަޙީދުވެފައިވާ ރަޙްމަތްތެރިންނާއި އެކުވެރިން، ތިމާގެމީހުން، ދަރިންނާއި މައިންބަފައިގެން ހަނދާން ތަކަކީ ފިލާ ނުދާނެ ހަނދާންތަކެވެ.\nއާންމުދަތުރުފަތުރު ކުރުމާއި ވަޒީފާ އަދާކުރުމާއި ކިޔެވުމާއި އެހެން އަވަށްތަކުގައި އުޅޭ އާއިލާ މީހުންކައިރިއަށް ޒިޔާރަތް ކުރުންމާއި ޑޮކްޓަރަށް ދެއްކުން ކަހަލަ އާދައިގެ ކަންކަމަކީ މިއަދުވެސް ފަލަސްތީން ރައްޔިތުން މަޙްރޫމްވެފައިވާ ކަންކަމެވެ. ސާފުބޯފެނާ ކަރަންޓާއި އިންޓަނެޓްފަދަ އަސާސީ ޚިދުމަތް ހޯދުމަށް އެތަކެއް ދަތިތަކެއް ވަނީ ކުރިމަތިވެފައެވެ.


ސްޕެޝަލް ރިލީފް ޑިސްކައުންޓް ޕެކޭޖާއެކު ފިޓްޒޯން އަލުން ހުޅުވައިފި\nރޭގަނޑު 11:00 ޖަހަންދެން ޖިމް ހުޅުވާފައި ހުންނާނެ\nފްރަންޓްލައިންގައި މަސައްކަތް ކުރާ ފަރާތްތަކަށް ވެސް ހާއްސަ އޮފަރއެއް\nކްލާސްތަކަށް އައުމުގެ ކުރިން ނަން ނޯޓު ކުރަން އެދިފައިވޭ\n6 ޖުލައި 2020 | ހޯމަ 00:08\nހުޅުމާލޭގައި ދިރިއުޅޭ ރައްޔިތުންނަށް ޖިމްގެ ޚިދުމަތް ފޯރުކޮށްދިނުމަށްޓަކައި އެންމެ ފުރަތަމަ ހުޅުވި ފިޓް ޒޯނުން ސްޕެޝަލް ރިލީފް ޑިސްކައުންޓް ޕެކޭޖާއެކު އެ ޖިމް އަލުން ހުޅުވައިފިއެވެ.\nފިޓްޒޯނުން ބުނީ މި ޕެކޭޖުގެ ދަށުން މަހަކު 800 ރުފިޔާ ދައްކައިގެން ޖިމަށް އެކްސެސް ވެވޭނެ ކަަމަށެވެ.\nކޮވިޑް-19 މި ހާލަތުން ރައްކާތެރިވުމުގެ ޖިމްތައް ބަންދު ކުރުމަށްފަހު ތިން ވަނަ ފޭސްގެ ދަށުން ދިން ލުއިތަކާއެކު ޖިމް ހުޅުވާފައިވާއިރު ކްލާސްތަކަށް އައުމުގެ ކުރިން ފިޓްޒޯންގެ ނަންބަރު 3352030 މައުލޫމާތު ހިއްސާ ކުރުމަށް އެ ޖިމުން ވަނީ އެދިފައެވެ.\nރާއްޖެއެމްވީއަށް މައުލޫމާތު ދެއްވަމުން ފިޓްޒޯންގެ މެނޭޖަރު ރިޔާޝް ރިޔާޒް ވިދާޅުވީ ގްރޫޕް ޕިޓްނަސް ކްލާސްތައް މި މަހުގެ 11 ވަނަ ދުވަހުން ފެށިގެން ކުރިއަށްދާނެ ކަމަށާއި ގަޑިއިރަކަށް 8 މީހުން ބައިވެރިވެވޭނެ ކަމަށެވެ.\nރޭގަނޑު 11:00 ޖަހަންދެން ޖިމް ހުޅުވާފައި ހުންނާނެކަން ފާހަގަކުރައްވާ ރިޔާޝް ވިދާޅުވީ 15 މީހުންނަށް ކޮންމެ ފްލޯއަކަށް އެރޭނެ ކަމަށެވެ. މިގޮތަށް އިންތިޒާމުތައް ހަމަޖައްސާފައިވަނީ ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ގައިޑްލައިނާ އެއްގޮތަށް އަމަަލު ކުރުމުގެ ގޮތުން ކަަމަށް ރިޔާޝް ފާހަގަކުރެއްވިއެވެ.\nޖިމުން ސެނެޓައިޒް ކުރެވޭނެ އިންތިޒާމު ހަމަޖައްސާފައިވާނެ ކަމަށާއި ޑިސްއިންފެކްޝަން ޗެމްބަރެއް ހުންނާނެ ކަމަށް ފިޓްޒޯނުން މައުލޫމާތުދެއެވެ.\nކޮވިޑް-19 ގައި ފްރަންޓްލައިންގައި މަސައްކަތް ކުރާ ފަރާތްތަކުގެ ބުރަ މަސައްކަތް ފާހަގަކުރައްވާ ރިޔާޝް ވިދާޅުވީ އެ ފަރާތްތަކުގެ އަގު ވަޒަން ކުރުމުގެ ގޮތުން ޖިމަށް ރަޖިސްޓަރީވުމުން ދެ ހަފްތާގެ ފްރީ ޓްރައިލެއް ޓްރެއިނަރަކާއެކު ލިބިގެންދާނެ ކަމަށެވެ.\nކޮވިޑް-19އާ ގުޅިގެން އާންމު ޙާލަތަށް ރުޖޫޢަ ވުމަށް އަޅާ ފިޔަވަޅުތަކުގެ ތެރެއިން ޖިމް އަދި ފިޓްނަސް ސެންޓަރުތަކުގައި ރައްކާތެރިކަމާއެކު ޚިދުމަތްދޭނެ ގޮތުގެ އުސޫލެއް އެޗްޕީއޭ އިން ވަނީ ކަނޑައަޅާފައެވެ.\nޖިމްގައި ބައެއް ހިދުމަތްތައް ނުދިނުމަށް ވެސް މި އުސޫލުގައި ބަޔަން ކުރެއެވެ. އެގޮތުން ސޯނާ އަދި ސްޓީމް ރޫމް ފަދަތަންތަން މިވަގުތު ބޭނުން ނުކުރުމާއި، ކާބޯތަކެތި ވިއްކާ ތަންތަން ޖިމްގައި ބަހައްޓައިގެން ނުވާނެކަމަށް ވަނީ ބުނެފައެވެ. އަދި ފެނުގެ ޚިދުމަތްދޭނަމަ، ހަމައެކަނި އެމީހަކު ގެންދާ ފެން ފުޅި ރީފިލް ކުރެވޭނެ ގޮތަށް މެޝިނެއް ބެހެއްޓުން ނުވަތަ ފެންބުއިމަށް ވަކިން ބޭނުންކޮށް އެއްލާލެވޭ ޑިސްޕޯސަބަލް ތަށި ބޭނުންކުރުމަށް ވަނީ އަންގާފައެވެ.


ސްޓްރެޓެޖިކް ހިއުމަން ރިސޯސް ޑިވެލޮޕްމަންޓް\nއެހެން ވަޒީފާއެއް އަދާކުރުން މަނާކުރާތީ ދޭ އެލަވަންސް: 2462/25 ރުފިޔާ\nއިތުރުގަޑީގައި މަސައްކަތްކުރާ ދުވަސްތަކަށް ކަނޑައެޅިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\nހިއުމަން ރިސޯސް މެނޭޖްމެންޓުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި3އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nހިއުމަން ރިސޯސް މެނޭޖްމެންޓުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ހާސިލުކޮށްފައިވުން.\nސިވިލް ސަރވިސް ކޮމިޝަނުގެ އިދާރާގެ ސްޓްރެޓެޖިކް ހިއުމަން ރިސޯސް މެނޭޖްމަންޓް ޔުނިޓުގެ މަސައްކަތްތައް ހިންގައި ސުޕަވައިޒްކޮށް ބެލެހެއްޓުން. މިގޮތުން މުވައްޒަފުންނާއި މަސައްކަތް ހަވާލުކޮށް އެ މަސައްކަތް ހިނގާނުހިނގާގޮތް ބެލުން.\nޔުނިޓުގައި މަސައްކަތްކުރާ މުވައްޒަފުންގެ ހާޒިރީއާއި ޗުއްޓީގެ ކަންތައްތައް ބެލެހެއްޓުން.\nސިވިލް ސަރވިސް ކޮމިޝަނުގެ އިދާރާގެ ސްޓްރެޓީޖިކް ޕްލޭން އެކުލަވާލުމުގެ މަސައްކަތް ރާވައި ހިންގައި ބެލެހެއްޓުން. އަދި ސްޓްރެޓީޖިކް ޕްލޭން ރިވިއުކޮށް ގެންނަންޖެހޭ ބަދަލުތައް ގެނައުމާއި، ސްޓްރެޓީޖިކް ޕްލޭންގައިވާ ކަންތައްތައް މޮނިޓަރކޮށް ކޮންމެ ހަމަހަކުން ޕްރޮގުރެސް ރިޕޯޓެއް އެކުލަވާލައި ހުށަހެޅުން.\nސިވިލް ސަރވިސް ކޮމިޝަނުގެ އިދާރާއަށް ބޭނުންވާ އިންސާނީ ވަސީލަތްތައް ތަރައްޤީކުރުމަށް ބޭނުންވާ ތަމްރީނު ޕްރޮގްރާމްތައް ދެނެގަނެ، ތަމްރީނުކުރުމަށް ބޭނުންވާ ޕްލޭނެއް އެކުލަވާލައި، އެ ޕްލޭން ހިންގުމަށް ކުރަންޖެހޭ މަސައްކަތްތައްކޮށް، ޕްލޭނަށް ގެންނަންޖެހޭ ބަދަލުތައް ގެނައުން\nސިވިލް ސަރވިސް ކޮމިޝަނުގެ އިދާރާގެ މުވައްޒަފުންގެ ގަވާއިދުގައިވާ ގޮތުގެ މަތިން އިދާރާގެ ޓްރެއިނިންގ ރިކުއަރމަންޓް އެކުލަވާލުން.\nސިވިލް ސަރވިސް ކޮމިޝަނުގެ އިދާރާއަކީ އައި.އެސް.އޯ ސަރޓިފައިޑް ތަނެއްގެ ގޮތުގައި ބޭއްވުމަށް ކުރަންޖެހޭ މަސައްކަތްތައްކޮށް، އެކުލަވާލަންޖެހޭ ޕްލޭންތައް އެކުލަވާލައި، އަދި އެކަންތައްތަކާ ބެހޭގޮތުން ކޮންމެ ހަމަހަކުން ރިޕޯޓެއް އެކުލަވާލައި ހުށަހެޅުން.\nކޮމިޝަނުގެ އިދާރާގެ މުވައްޒަފުންގެ މަސައްކަތުގެ ފެންވަރު ބެލުމުގެ ނިޒާމު ހިންގުމާއި އެއާގުޅިގެން ކުރަންޖެހޭ އެންމެހާ މަސައްކަތްތައްކުރުން.\nސިވިލް ސަރވިސް ކޮމިޝަނުގެ އިދާރާގައި މަސައްކަތްކުރާ މުވައްޒަފުންނަށް ދޭންޖެހޭ މުސާރައާއި އިނާޔަތްތައް ދިނުން.\nސިވިލް ސަރވިސް ކޮމިޝަނުގައި މަސައްކަތްކުރާ މުވައްޒަފުންގެ ރިޓަޔަރމަންޓް ޕެންޝަން ސްކީމާ ގުޅިގެން ކުރަންޖެހޭ މަސައްކަތްތައް ކުރުން.\nކޮމިޝަނުގެ އިދާރާއަށް ބޭނުންވާ މުވައްޒަފުން ހޯދުމަށް ކުރަންޖެހޭ އެންމެހައި މަސައްކަތް ކުރުން.\nކޮމިޝަނުގެ އިދާރާގެ ވަޒީފާތަކަށް ހޮވޭ މުވައްޒަފުން ވަޒީފާއަށް ތަޢާރަފު ކުރުމާއި އިދާރާގެ މަސައްކަތްތަކަށް އަހުލުވެރިކުރުމަށް ކުރަންޖެހޭ އެންމެހައި މަސައްކަތްކުރުން.\nކޮމިޝަނުގެ އިދާރާގެ މުވައްޒަފުން ވަޒީފާއާ ގުޅޭގޮތުން ހުށަހަޅާ މައްސަލަތަކާއި ސިޓީތަކަށް ސްޕަވައިޒަރުގެ ލަފާޔާއެކު ޖަވާބު ދިނުން.\nކޮމިޝަނުގެ އިދާރާގެ މުވައްޒަފުންގެ ހާޒިރީ އާއި ޗުއްޓީގެ ރެކޯޑު ބަލަހައްޓާ ސޮފްޓްވެއަރ ބެލެހެއްޓުމާއި ސޮފްޓްވެއަރއަށް ދިމާވާ މައްސަލަތައް ހައްލުކުރުމަށް ކަމާބެހޭ ޓެކްނިކަލް ބޭފުޅުންގެ އެހީ ހޯދުމުގެ މަސައްކަތްކުރުން.\nކޮމިޝަންގެ އިދާރާގެ އެޗް. އާރު. އެމް. ޑީ ކޮމިޓީގެ ސެކްރެޓޭރިއެޓް ބެލެހެއްޓުން.\nކޮމިޝަނުގެ އިދާރާގެ މުވައްޒަފުންގެ ޕާރސަނަލް ފައިލްތައް އަޕްޑޭޓްކޮށް ބެލެހެއްޓުން.\nހަވާލުކުރެވޭ މަސައްކަތްތަކާ ގުޅިގެން، އަދާކުރަންޖެހޭ އެހެނިހެން މަސްއޫލިއްޔަތުތައް އަދާކުރުން.\nކޯޕަރޭޓް ސަރވިސަސްއިން ކުރާ އެހެނިހެން މަސައްކަތްތަކުގައި އެހީތެރިވެދިނުން.\nކޮމިޝަނުގެ އަދި ޔުނިޓުގެ މަސައްކަތްތަކުގެ ތެރެއިން ޚާއްޞަ ޙާލަތްތަކުގައި ހަވާލުކުރެވޭ މަސައްކަތްތައް ކުރުން.\n03 ޑިސެންބަރު 2014 ވާ ބުދަ ދުވަހުގެ މެންދުރު ފަހުގެ 14:30 ގެ ކުރިން ސިވިލް ސަރވިސް ކޮމިޝަނުގެ އިދާރާގެ (ހ. ވެލާނާގެ 12 ވަނަ ފަންގިފިލާ)\nފުރިހަމަ ކޮށްފައިވާ އެޕްލިކޭޝަން ފޯމް\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށް ފެންނަ ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް.\nތަޢުލީމާއި ތަމްރީނު (ކަނޑައެޅިފައިވާ އިން ސައްތަ: %38)\nމަސައްކަތުގެ ތަޖުރިބާ (ކަނޑައެޅިފައިވާ އިން ސައްތަ: %8)\nއިންޓަރވިއު އަދި ޕްރެޒެންޓޭޝަން (ކަނޑައެޅިފައިވާ އިން ސައްތަ: %54\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އަދި ޕްރެޒެންޓޭޝަން 2014 ޑިސެންބަރު 11 އާއި 2014 ޑިސެންބަރު 16 އާ ދެމެދު މާލޭގައި ބޭއްވުމަށް ވަނީ ހަމަޖެހިފައެވެ. އިންޓަރވިއު އަދި ޕްރެޒެންޓޭޝަން އޮންނާނެ ތަނާއި، މުއްދަތު:\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3307302 ނުވަތަ 3307307 ނަންބަރު ފޯނާއެވެ. ފެކްސް ނަންބަރަކީ 3303648 އެވެ. އީމެއިލް އެޑްރެހަކީ [email protected] އެވެ. އިތުރު މަޢުލޫމާތު މި ކޮމިޝަންގެ ވެބްސައިޓް http://www.csc.gov.mv އިން ލިބިވަޑައިގަންނަވާނެއެވެ.\nސުންގަޑި: 03 ޑިސެންބަރު 2014 1430


Aagil aai Shaffan ge marakee badhalu hifumeh: Police\nއާގިލް އާއި ޝައްފާންގެ މަރަކީ ބަދަލު ހިފުމެއް: ޕޮލިސް\nމާލެ، 08 ޖެނުއަރީ 2019- ފުލުހުންގެ ތަރުޖަމާނުގެ ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިިރު ނޫސްވެރިންނަށް މައުލޫމާތު ދެއްވަނީ -- އަހުމަދު ޝުރާއު | އަވަސް\nއެމްއެމްއޭ ކައިރިން ހަމަލާދީ މަރާލި އިބްރާހިމް އާގިލުގެ މަރާއި އޮޓޯ ގަރާޖް ކައިރިން ވަޅިން ހަމަލާދީ މަރާލި އިސްމާއިލް ޝައްފާން ޝަރީފްގެ މަރަކީ އެދުވަސްވަރު މާލެ ތެރޭގައި ހިނގި މާރާމާރީތަކާއި ގުޅިގެން ބަދަލު ހިފުމުގެ މަރުތަކެއް ކަމަށް ފުލުހުން ބުނެފި އެވެ.\nގދ. ފަރެސްމާތޮޑާއަށް އުފަން އުމުރުން 18 އަހަރުގެ އިބްރާހިމް އާގިލު ވަޅިން ހަމަލާދީ މަރާލާފައިވަނީ މިދިޔަ އަހަރުގެ އޮގަސްޓް މަހުގެ 31 ވަނަ ދުވަހު އެވެ. އަދި އުމުރުން 14 އަހަރުގެ އިސްމާއިލް ޝައްފާން ޝަރީފް ވަޅިން ހަމަލާދީ މަރާލާފައިވަނީ މިދިޔަ އަހަރުގެ އޮކްޓޯބަރު މަހުގެ 11 ވަނަ ދަވަހު އެވެ.\nމަރުގެ މައްސަލަަތަކާއި ބެހޭ ގޮތުން ތަފްސީލްތައް ހާމަކުރައްވަން މިއަދު ބޭއްވި ނޫސްވެރިންގެ ބައްދަލުވުމުގައި ސަބް އިންސްޕެކްޓަރު އޮފް ޕޮލިސް މުހައްމަދު ސާމިހް ވިދާޅުވީ، އެދެމީހުންގެ މަރަކީ އެދުވަސްވަރު މާލޭގައި ހިނގައިދިޔަ މާރާމާރީތަކާއި ގުޅިގެން ބަދަލު ހިފުމުގެ ގޮތުން ހިންގި ދެމާރާމާރީ އެއް ކަމަށެވެ.\nސާމިހު ވިދާޅުވީ، އާގިލްގެ މަރާއި ގުޅިގެން ތިން މީހަކު ހައްޔަރު ކުރެވުނު ކަމަށެވެ. އެމީހުންގެ މައްޗަށް ދައުވާ ކުރުމަށް ކުރިމިނަލް ކޯޓަށް ފޮނުވާފައިވާ ކަމަށެވެ.\nއެމައްްސަލާގައި ހައްޔަރުކޮށްފައިވަނީ ސ. ހިތަދޫ، 19 އަހަރުގެ އަލީ މިޖްވާދު މާޖިދު އިބްރާހިމާއި ލ. ފޮނަދޫ، 19 އަހަރުގެ ހަމްދޫން ހަމްޒަތާއި ހއ. ސްނޯޕާކް އިބްރާހިމް ބިޝާމެވެ. އެތިން މީހުންވެސް ތިބީ ކަރެކްޝަނަލް ސާވިސްގެ ބަންދުގައި ކަމަށް ސާމިހް ވިދާޅުވި އެވެ.\nމީގެ އިތުރުން އޮޓޯގަރާޖް ކައިރިން ހިންގި މާރާމާރީގައި މަރުވި ޝައްފާންގެ އަށް ތަނަކަށް ވަޅިން ހަމަލާދީފައިވާ ކަމަށާއި އޭނާ މަރުވެފައިވަނީ އޭޑީކޭގައި ފަރުވާދެމުން ދަނިކޮށް ކަމަށެވެ. އަދި އެމައްސަލާގައި ހަތަރު މީހަކު ހައްޔަރުކޮށްފައިވާ ކަމަށްވެސް ސާމިހް ވިދާޅުވި އެވެ.\nއެގޮތުން ހައްޔަރުކޮށްފައިވަނީ، ސ. ހިތަދޫ 27 އަހަރުގެ މުހައްމަދު އައިމަންއާ މަރަދޫ، 19 އަހަރުގެ ހަސަން ނަބާހާއި ހިތަދޫ، 27 އަހަރުގެ ހުސެން ނިހާދު އަދި 19 އަހަރުގެ ހުސެން ޖައިލަމެވެ.\nސާމިހް ވިދާޅުވީ، އެމައްްސަލާގައި ހައްޔަރު ކުރި ހަތަރު މީހުންނަކީ ވައްކަމާއި ފޭރުމާއި މާރާމާރީ ހިންގުމުގެ ކުށުގެ ރިކޯޑް އޮންނަ ހަތަރު މީހުން ކަމަށެވެ. އެމީހުންގެ މައްސަލަތައްވެސް މިހާރު ޝަރީއަތަށް ފޮނުވާފައިވާ ކަމަށާއި އެހަތަރު މީހުންވެސް ތިބީ ބަންދުގައި ކަރެކްޝަނަލް ސާވިސްގެ ދަށުގައި ކަމަށް ސާމިހް ވިދާޅުވި އެވެ.\nމޯލްޑިވްސް ޕޮލިސް ސާވިސް މަރު\nމޫދަށް އެރި އުޅުނު ދިވެއްސަކު މަރުވެއްޖެ\nގުރަައިދޫ ފަޅުތެރެއަށް ވެއްޓުނު މީހަކު މަރުވެއްޖެ


كتاب الطهارة – ކިތާބުއްޠަހާރާ (9) – DhiSalafiyyah\nكتاب الطهارة – ކިތާބުއްޠަހާރާ (9)\n07/06/2015 ފިޤުހާއި އޭގެ ޢިލްމުތައް, ދީންއައްޝައިޚު އަޙްމަދު ނާޒިޙް\nއިސްތިޙާޟާގެ ލޭ: މިއީ ޙައިޟު އަދި ނިފާސް ނޫން ވަގުތުތަކުގައި އަންނަ ލެއެވެ. އިސްތިޙާޟާގެ ލޭގެ ޙުކުމް އަދި ސިފަވެސް ކުރީގައި ބަޔާންވެވުނު ދެލެއާއި ތަފާތު ވާނެއެވެ. އިސްތިޙާޟާގެ ލޭގެ ސަބަބުން ނަމާދު އަދި ރޯދަ ދޫކޮއްލާކަށް ނުޖެހޭނެއެވެ. އިސްތިޙާޟާގެ ލޭ އަންނަ ދުވަސްވަރު، އެލޭ ދޮވެ ސާފުކޮށްގެން ލޭ އަންނަތަން ރަނގަޅަށް ބަންދު ކުރުމަށްފަހު ވަގުތު ވަނުމުން ވުޟޫ ކޮށްގެން ނާމާދު ކުރަން ޖެހޭނެއެވެ. އަދި ކޮންމެ ފަރުޟު ނަމާދަކަށް ވަކި ވުޟޫއެއް ކުރަން ޖެހޭނެއެވެ.\nއިސްތިޙާޟާވެރިންގެ ތިން ޙާލަތު:\nފުރަތަމަ ޙާލަތު: ޙައިޟުގެ މުއްދަތު ބަޔާންވެގެން ރަނގަޅަށް އެނގޭ މީހާ ދަންނައެވެ. އެމީހާގެ ޙައިޟުގެ މުއްދަތު ނިމެންދެން ނަމާދާއި ރޯދަ ދޫކޮއްލުމަށްފަހު، އެމުއްދަތު ހަމަވުމުން ހިނައި ޠާހިރުވެ ނަމާދުކުރުން ފަށައިގަންނަން ޖެހޭނެއެވެ. އަދި އެމީހާގެ ޙައިޟުގެ މުއްދަތުގެ ފަހުން އަންނަ ލެއަކީ އިސްތިޙާޟާގެ ލެއެވެ.\nދެވަނަ ޙާލަތު: ޙައިޟުގެ މުއްދަތު ބަޔާންވެ ނޭނގޭ، އެހެން ނަމަވެސް ލޭގެ ކުލައަށް ބަލާފައި ވަކިކުރަން އެނގޭ މީހާ ލޭގެ ސިފަތަކަށް ބަލާފައި ޙައިޟު ނިމުނުކަން ފާހަނގަ ކުރާނީއެވެ.\nތިންވަނަ ޙާލަތު: ޙައިޟުގެ މުއްދަތު ބަޔާންވެ ނޭނގޭ، އަދި ލޭގެ ސިފަތަކުންވެސް ވަކިކުރަން ނޭނގޭ މީހާ، ޢާންމުގޮތެއްގައި މީހުން ޙައިޟުވާ މުއްދަތަށް ބިނާކޮށް ޠާހިރުވާނީއެވެ. ޙައިޟުގެ ޢާންމު މުއްދަތަކީ ހަދުވަސް ނުވަތަ ހަތްދުވަހެވެ.\nޙައިޟުގެ ލެއާއި އިސްތިޙާޟާގެ ލޭ ވަކިކުރާނެ ގޮތް:\nކުލަ: ޙައިޟުގެ ލޭގެ ކުލައަކީ ކަޅުކުލައާއި ކައިރިކުރާ ގަދަ ކުލައެކެވެ. އިސްތިޙާޟާގެ ލޭގެ ކުލައަކީ ރަތް ކުލައެވެ.\nބޯމިނާއި ތުނިމިން: ޙައިޟުގެ ލޭ ބޯވާނެއެވެ. އިސްތިޙާޟާގެ ލޭ ތުނިވާނެއެވެ.\nވަސް: ޙައިޟުގެ ލޭގެ ވަސް ނުބައިވާނެއެވެ. އިސްތިޙާޟާގެ ލޭގައި ވަހެއް ނުހުންނާނެއެވެ.\nލޭ ގަނޑުވުން: ޙައިޟުގެލޭ ނުކުތުމަށްފަހު ގަނޑުނުވާނެއެވެ. އެހެންނަމަވެސް އިސްތިޙާޟާގެ ނުކުތުމަށްފަހު ގަނޑުވާނެއެވެ.\nمصدر: الفقه الميسر


Hithadhoo Saharaa Furi, 11 Aharah Fahu Meehun Valhulun Huhtaalaifi - Vaguthu\nހިތަދޫ ސަހަރާ ފުރި، 16 އަހަރަށް ފަހު މީހުން ވަޅުލުން ހުއްޓާލައިފި\nހިތަދޫ ހުކުރު މިސްކިތު ގަބުރުސްތާން\nއައްޑޫ ސިޓީ ހިތަދޫގެ ސަހަރާ ފުރިގެން، ސަހަރާގައި މީހުން ވަޅުލުން ހުއްޓާލާ ހިތަދޫ ހުކުރު މިސްކިތު ގަބުރުސްތާނުގައި މީހުން ވަޅުލަން ފަށަން ނިންމައިފިއެވެ.\nހިތަދޫ ސަހަރާގައި މީހުން ވަޅުލަން ފެށިތާ 16 އަަހަރު ފަހުން ސަހަރާ ފުރިފައި ވާއިރު، އަލުން މީހުން ވަޅުލަން ފަށާ ހުކުރު މިސްކިތު ގަބުރުސްތާނުގައި ފާއިތުވި 16 އަހަރު ތެރޭގައި އެއްވެސް މީހަކު ވަޅުލާފައެއް ނުވެއެވެ.\nމައުލޫމާތު ލިބިފައިވާ ގޮތުގައި ހިތަދޫ ގައި ރޭ ނިޔާވި ދެމީހުންގެ ތެރެއިން އެކަކު މެންދުރު ނަމާދަށް ފަހު އަދި ދެވަނަ މީހާ އަސުރު ނަމާދަށް ފަހު ވަޅުލުމަށް ހަމަޖެހިފައި ވަނީ ހިތަދޫ ހުކުރު މިސްކިތު ގަބުރުސްތާނުގައެވެ.\nއޮކްޓޯބަރ 14, 2018 12:45\nއައްޑޫ މީހުން ހާދަ ގަމާރޭދޯ ސަހަރާ ފާރު ނުރޭނިއަސް މީހުން ވަޅުލުމަކީ މައްސަލައެއްނޫން\nއޮކްޓޯބަރ 14, 2018 16:02\nމިވަރު ކަމެއްވެސް ކުރާކަށް އެނގޭ ކައުންސިލަރެއްނެތް. އެކަމަކު މިހާފޫގަޅައިގެން އެތިބީ 2019 ރައްޔިތުންގެ މަޖްލީހަށް. ނުލިބޭނެ ވޯޓެއް! ނާންނާތި ވޯޓް ހޯދަންވެސް.\nފާރަކާއި ވަޅުލާ މީހައާއި އޮތީ ކޮންގުޅުމެއް. ކޮސް ގޮވަނީ\nއޮކްޓޯބަރ 14, 2018 16:13\nޓިކަމުން އެންގެނީ ފާއިތުވެދިއަ ދުވަސްތަކުގަ ހިތަދޫގަ ތިބި ވެރިންނަކީ ހަމައެކަނި ލިބޭމުސަރައިގެ ބޭނުމުގަ ތިބިބައެއްކަން،


Avahah bodethi gina fiyavalhuthakeh alhan jehey: TAG | Mihaaru\nއަވަހަށް ގިނަ ކަންތައްތަކަކަށް ބޮޑެތި ފިޔަވަޅުތަކެއް އަޅަން ޖެހޭ: ޓެގް\nގިނަ ކަންތައްތަކަކަށް އަވަސް ބޮޑެތި ފިޔަވަޅުތަކެއް ނާޅައިފި ނަމަ ލޮކްޑައުންއަކަށް ގޮސް އަދި ވަރަށް ގިނަ ދުވަސްތަކެއް ވަންދެން ބޮޑެތި ފިޔަވަޅުތަކެއް ދަމަހައްޓަން ޖެހިދާނެ ކަމުގެ އިންޒާރު ޓެގުން ދޭ.\nކޮވިޑް-19 ކޮންޓްރޯލްކުރުމަށް ފަންނީ ލަފާދޭ ގްރޫޕުގެ މެމްބަރު ޑރ. އަހުމަދު ޝަހީދު ރޭ ނޫސްވެރިންނާ ވާހަކަދައްކަވަނީ: ފިޔަވަޅުތައް އަޅާ އިރު ބޮޑަށް ފައިދާ ކުރަނީ ބޮޑެތި ގިނަ ފިޔަވަޅުތަކެއް އަވަހަށް އަޅައިގެން ކަމަށް ވިދާޅުވި.\n26 ފެބުރުއަރީ 2021 - 10:20\nކޮވިޑް-19ގެ ތިންވަނަ ރާޅުގައި ދޮޅު މަހެއްހާ ދުވަސް ހޭދަވި އިރު މާލެ ސަރަހައްދުގައި ބަލި ކޮންޓްރޯލްކުރަން އެޅި ފިޔަވަޅުތަކުން އެކަށީގެންވާ ނަތީޖާއެއް ނުފެންނަ ކަމަށާއި އިތުރު ފިޔަވަޅުތަކެއް ނާޅައިފި ނަމަ މި ހާލަތު ގިނަ ދުވަސްތަކަކަށް ދެމިގެން ހިނގައިދާނެތީ އަވަހަށް ބޮޑެތި ގިނަ ފިޔަވަޅުތަކެއް އަޅަން ޖެހޭ ކަމަށް ޓެކްނިކަލް އެޑްވައިޒަރީ ގްރޫޕް (ޓެގް) އިން ރޭ ބުނެފި އެވެ.\nރާއްޖެ އިން ކޮވިޑަށް ދުވާލަކު ޕޮޒިޓިވްވާ އަދަދު ސަތޭކަ އިން މަތީގައި ހުންނަތާ އެތައް ދުވަހެއް ވޭތުވަމުންދާ އިރު މާލެ ސަރަހައްދުގައި މި ރާޅު މައިތިރިވުމުގެ ނިޝާނެއް، ބަލީގެ ހާލަތު ވަޒަންކޮށްދޭ މިންގަނޑުތަކަކުން ނުފެނެ އެވެ. ކޮވިޑް ޖެހޭ މީހުންގެ އަދަދު މަތީގައި ދެމިހުންނަ ވަރަކަށް ހާލު ދެރަވާ މީހުންނާއި މަރުވާ މީހުންގެ އަދަދު ވެސް ދަނީ އިތުރުވަމުންނެވެ.\nނޫސްވެރިންނަށް އޭގެ ތަފްސީލްތައް ދެއްވުމަށް ފަހު ޓެގްގެ މެމްބަރު ޑރ. އަހުމަދު ޝަހީދު ވިދާޅުވީ ފާއިތުވި ހަތަރު ހަފްތާގެ ފިޔަވަޅުތަކުން ހާލަތަށް އެކަށީގެންވާ ބަދަލެއް ނާންނަ އިރު ކޭސްތައް "ސަތޭކަ އަށް ވުރެ މަތީގައި މާ ގިނަ ދުވަސްތަކުގައި އެހެން ބައިތިއްބައިގެނެއް" ނުތިބެވޭނެ ކަމަށެވެ. އެހެންވެ އިތުރު ފިޔަވަޅުތަކެއް އަޅަން ޖެހޭ ކަމަށާއި ފިޔަވަޅުތައް އަޅާ އިރު ބޮޑަށް ފައިދާ ކުރަނީ ބޮޑެތި ގިނަ ފިޔަވަޅުތަކެއް އަވަހަށް އަޅައިގެން ކަމަށް ޑރ. ޝަހީދު ވިދާޅުވި އެވެ. އަދި އެހެން ނަހަދައިފި ނަމަ ލޮކްޑައުންއަކަށް ގޮސް ބޮޑެތި ފިޔަވަޅުތަކެއް ވަރަށް ގިނަ ދުވަސްތަކެއް ވަންދެން ދަމަހައްޓަން ޖެހިދާނެ ކަމުގެ އިންޒާރު އޭނާ ދެއްވި އެވެ.\n"މިހާރު މި އަޅާފައިވާ [ފިޔަވަޅުތައް] މި މިންގަނޑުގައި ދަމަހައްޓައިފި ނަމަ ނުވަތަ ދެމެހެއްޓިއްޖެއްޔާ, މާނައަކީ އިތުރު ފިޔަވަޅުތަކެއް ނާޅާ މި ގޮތަށް ގެންދިޔުމުން އަދަދުތައް މަތީގައި އަދި ވަރަށް ގިނަ ދުވަސް ހުންނާނެ ކަމަށް ބެލެވޭ," ޑރ. ޝަހީދު ވިދާޅުވި އެވެ.\n"އެހެންވީމާ އަވަހަށް ގިނަ ކަންތައްތަކަކަށް ބޮޑެތި ފިޔަވަޅުތަކެއް އަޅަން ޖެހޭ ކަމަށް އަޅުގަނޑުމެންނަށް މި ދަނޑިވަޅުގައި ފާހަގަކުރެވޭ."\nCOVID:4hafthaage fiyavalhu thakun badhaleh nai\nމިހާރު އަޅާފައި ހުރި ފިޔަވަޅުތަކުން ހާލަތު ރަނގަޅުވާ ކަމުގެ ނިޝާނެއް ނުފެނޭ\nއަދިވެސް "މަސައްކަތްކުރަނީ ލޮކްޑައުންއަކަށް ނުގޮސް ވޭތޯ"\nތިންވަނަ ރާޅު ކޮންޓްރޯލްކުރަން އަޅާފައި ހުރި ފިޔަވަޅުތަކަށް މިހާތަނަށް އިތުރުކުރީ ރޭ އިއުލާންކުރި، ކެފޭ އަދި ރެސްޓޯރެންޓުތަކަށް ދިޔުން މަދުކުރުމުގެ ފިޔަވަޅެވެ. ހޮނިހިރުދުވަހުން ފެށިގެން ހަތް ދުވަސް ވަންދެން، މާލެ ސަރަހައްދުގެ ކާބޯތަކެތީގެ ޚިދުމަތް ދޭ ތަންތަނުގައި ތިބެގެން ޚިދުމަތް ހޯދޭނީ ރޭގަނޑު އަށެއް ޖަހަންދެނެވެ. އަދި ޓޭކްއަވޭ އާއި ޑެލިވަރީގެ ޚިދުމަތް ރޭގަނޑު 10:30ގައި ހުއްޓާލަން ޖެހޭނެ އެވެ.\nއޭގެ އިތުރުން، އޮފީސްތަކުގެ މުވައްޒަފުން އޮފީހަށް ނުކުމެގެން ކޮންމެހެން ކުރަން ޖެހޭ މަސައްކަތްތައް ފިޔަވައި އެހެން މަސައްކަތްތައް ގޭގައި ތިބެގެން ކުރާ ގޮތަށް ހަމަޖައްސާ ވާހަކަ ވެސް ހެލްތު އިމަޖެންސީ އޮޕަރޭޝަންސް ސެންޓަރުގެ ތަރުޖަމާނު ޑރ. ނަޒްލާ ރަފީގު ރޭ ވިދާޅުވި އެވެ. އެއީ ސަރުކާރުގެ އޮފީސްތަކާއި ކުންފުނިތަކާއި އަމިއްލަ ކުންފުނިތައް ވެސް ހިމެނޭ ގޮތަށެވެ.\n"ކުރިއަށް އޮތް ތަނުގައި ވެސް ކޭސްތައް ދާ ގޮތަށް ބަލާފައި މިއާ އެއްކޮށް ވެސް އަދި އިތުރު ފިޔަވަޅުތައް އެޅުމުގެ ފުރުސަތު އޮންނާނެ، ކޭސްތައް ދަށަށް ނުދާ ކަމަށް ވާ ނަމަ،" އޭނާ ވިދާޅުވި އެވެ.\nމާލެ އޮތީ އަނެއްކާވެސް ލޮކްޑައުންއެއް ގެންނަން ޖެހޭ ފަދަ ނުރައްކާތެރި ހާލަތެއްގައި ކަމަށާއި އެކަމަކު ލޮކްޑައުންއަކަށް ދާން އިގްތިސޯދު ތަން ނުދޭތީ ސަރުކާރުން މަސައްކަތްކުރަނީ އެހެން ގޮތްގޮތުން ބަލި ކޮންޓްރޯލްކުރަން ކަމަށް ހެލްތު މިނިސްޓަރު އަހުމަދު ނަސީމް އިއްޔެ ވަނީ ވިދާޅުވެފަ އެވެ.\nޑރ. ނަޒްލާ ވެސް ޕްރެސް ބްރީފިންގައި ވިދާޅުވީ ބަލި ކޮންޓްރޯލް ކުރަން އަޅަން ޖެހޭ ފިޔަވަޅުތަކާއި އެ ފިޔަވަޅުތަކުން ކުރާ ނޭދެވޭ އަސަރުތައް ހުއްޓުވުމުގެ ބެލެންސެއް ގެންގުޅެން ޖެހޭ ކަމަށެވެ. މާލެ ސަރަހައްދަށް ކުރިން ގެނައި ލޮކްޑައުންގެ ސަބަބުން ކުރިމަތިވި އިގްތިސޯދީ ހީނަރުކަމާއި ސިއްހީ އަދި އިޖުތިމާއީ މައްސަލަތައް ތަކުރާރުވިޔަ ނުދޭން މަސައްކަތްކުރަން ޖެހޭ ކަމަށް އޭނާ ވިދާޅުވި އެވެ.\n"އެ ހިސާބަށް ނުގޮސް ވޭތޯ އަޅުގަނޑުމެން ހުރިހާ މަސައްކަތެއް ކުރަމުން ގެންދަނީ،" ޑރ. ނަޒްލާ ވިދާޅުވި އެވެ.\nމާލެ ހެލްތު ޕްރޮޓެކްޝަން އެޖެންސީ\n19 ކޮމެންޓް, 20 ރިއެކްޝަންސް\nރައްޔިތުން ދަރާހުލިވެ، ބަނޑަށްޖެހުނަސް މުޅިރާއްޖެ ލޮކުޑައުނަށްގެގޮސްގެންނޫނީ މިކަމުން އަރައިގަނެވިދާބާވައެވެ؟ އުފެދޭ ސުވާލަކީ މިއެވެ. ހަމަގައިމުވެސް އެއިރުން މުދާއުފުލާ ފަރާތްތަކަށާއި، ފުރަންޓުލައިންގައި މަސައްކަތްކުރާއެންމެނަށް ވަރަށް ފައިދާވާނެއެވެ. ހަމަގައިމުވެސް ސުނާމީގައި މުދާއުފުލި ފަރާތްތަކަށް ވަރަށްވެސްބޮޑު ފައިދާލިބުނު. އެފަހަރު ފުރަންޓުލައިނުގެމީހުނަށް އެއްޗެއްދިންވާހަކައެއްނުއަހަން. އެހެންވީމަ އެކަމެއްނޭނގޭ.\nޢެޗްޕީއޭ ގަ ބާރުނެތީތަ ހަފްތާއަކަށް ލޮކްޑައުންއަކަށްދާން. ބަލަ މިހާރުވެސް އަހަރެމެން ހިންގާ ކެފޭތަކަށް އިންތިހާއަށްގެއްލުމޭ. ޢިރުއަރާ އިރު ސިޔާސަތު ބަދަލުވާތީ ވިޔަފާރި ޕްލޭންކުރާކަށްނޭންގޭ. ގެސްޓް ހައުސް ތަކަށް ކޮންމެ ގައުމަކުންވެސް ފަތުރުވެރިންނަށްއާދެވޭ. ދެން ދިވެހި ރައްޔިތުންނަށް އޮތީ ކޮންސަލާމަތެއް.\nއަދި ކިހާ ހިސާބަކަށް ދިއައިމަތޯ އެ ފިޔަވަޅުތައް އަޅަން ތިޔަ މަޑުކުރަނީ؟\nކޮވިޑް ޖެހިދާނެތީ ދަރިންނަށް އޮންލައިންކޮށް ކިޔަވައިދީ، އޮފީހުގެ މަސައްކަތް ގޭގަކޮށް، އަށެއް ޖެހީމަ ކެފޭ ބަންދުކޮށް ހުކުރު ދުވަހު ހަވީރު މުޒާހަރާކިރީމަ މިވަނީ ކޯއްޗެއް\nއިންސާނުން ނައް ބާރެއް ލިބުނަސް ހާދަ ބޯޑާވޭ ދޯ ، ޙާއްސަކޮއް ދިވެހިން\nއޮފީސްތައް ބަންދު ކޮއްބަ\nސްކޫލްތައް ބަންދުކުރާށޭ.. ދަރިންނަށް ކިޔެވޭނީ ގަދަވެ ސަލާމަތުން ދުނިޔޭގަ ތިބިއްޔާ. އެޑިއުކޭޝަން އަތަށް ގޮވަންދެން މިނިސްޓަރު ނިދާފަ.\nކުދިންގެ ކިޔެވުން އެއް އަހަރަށް މެދުކެނޑުނަސް ކޮވިޑް ނުޖެހުން އެއަށްވުރެ މާ އަގުބޮޑުވާނެ. ކުދިންނަށް ޖެހޭ ލޯންގްކޮވިޑްގެ ކަންކަން އެއީވެސް ހަމަ ބައެއް ގައުމުތަކުގަ ހަގީގަތެއް.\nޓެގް މީ ގޭމް\nކޮވިޑަކީ ކޮންމެ ހުކުރަކު އަންނަ އެއްޗެއްތަ؟\nކޮންމެ ހުކުރެއްގައި އެޗްޕީއޭއަށް މިވަނީ ކިހިނެއްތަ؟؟


ޒާރާ (1-8 ވަނަ ބައި) ޚުލާސާއެއް | Esfiya - Dhivehi Vaahaka Site\nޒާރާއަކީ މަންމައާއި ބައްޕައެއްގެ ހުރި ހަމައެކަނި ދަރިފުޅެވެ. ޒާރާ ލޯބީގެ ގޮތުން ގުޅިގެން އުޅެނީ އާހިލް ކިޔާ ކުއްޖަކާއެވެ. އެހެނަސް އޮންނަނީ އަބަދު ދެމީހުންގެ މެދުގައި މައްސަލަ ޖެހޭގޮތްވެފައެވެ. އާހިލްގެ މިޒާޖު ހުންނަގޮތުންޒާރާވެސް ކޮންމެވެސް ކަމެއް އާހިލްއަށް ސިއްރުކުރަމުންދިޔައެވެ.\nއޯލެވެލް އިމްތިހާނަށްފަހު ޒާރާ މާލެ އާދެއެވެ. މާލެ އައިސް ޒާރާގެ ސިއްރު އާހިލްއަށް ކިޔައިދެއެވެ. އެކަމުގެ ސަބަބުން އެދެމީހުންގެ ގުޅުމަށް އަސަރުކޮށް ޒާރާއާއި އާހިލްގެ ގުޅުން ނިމިގެން ދެއެވެ. ރުޅިވި ފަހުންވެސް އާހިލް ޒާރާއަށް އެކިއެކި ޖެއްސުންތައް ކުރަމުންގެންދެއެވެ. އެކަމުގެ ސަބަބުން ޒާރާއަށް ވަރަށް ބޮޑަށް އަސަރުކުރެއެވެ. ޒާރާއަށް ވަމުންދާގޮތް ބަލަން ޒިލާލް ކިޔާ ޖިންނިއެއްވެސް ހުރެއެވެ.\nމާލެއިން ސްކޫލަށް ވަނުމުން، ރިޝްވާން ކިޔާ ކުއްޖަކާ ޒާރާއާ ދިމާވެއެވެ. ރިޝްވާން ޒާރާދެކެ ލޯބިވީކަމުގައި ވިއަސް ޒާރާގެ ހިތުގައިވީ އާހިލްއެވެ.\nއޭގެ ފަހުން (2އަހަރާއި6މަސް ފަހުން..)\nރިޝްވާންދެކެ ކިރިޔާވެސް ލޯބިވެވޭއިރަށް ކޮންމެވެސް ސަބަބަކާހެދި، ޒާރާއަށް ރިޝްވާންވެސް ގެއްލެއެވެ. މިކަން އެނގެނީ ޒާރާގެ ޑައިރީގެ އެހީގައެވެ.\nމިޑައިރީ ފެންނަނީ ޔަޒްދާން ކިޔާ ފިރިހެންކުއްޖަކަށެވެ. ޑައިރީ ތެރެގައި އިން ފޮޓޯގަނޑު ފެނުމުން އެއީ ޔަޒްދާންގެ ހިތުގެ ވެރިޔާކަން އޭނާއަށް އެނގިގެން ދެއެވެ. ޔަަޒްދާން، ޒާރާ ހޯދަންކުރާ މަސައްކަތް ތަކުގައި އޭނާގެ އެއްބަނޑު އެއްބަފާ ކޮއްކޮ، ޝައިހާގެ ސަބަބުން ވަރަށް ގިނަ ދަތިތަކާއި ކުރިމަތިލާން ޖެހެއެވެ.\nކުރިއަށް އޮތް ބައިތަކުގައި ޒާރާއާ ޒާރާގެ ދިރިއުޅުމަށް ދެއަހަރާ ހަމަސްތެރޭގައި އައި ބަދަލުތަކާ.. ޔަޒްދާންއަކީ ކާކުކަންވެސް އެގިގެން ދާނެ.. އަދި ޒާރާގެ ގާތަށް އައިސް އުޅޭ ޖިންނި ޒިލާލްގެ ވާހަކަތައް ވެސް އެނގިގެންދާނެ.\nޖެނުއަރީ 25 އަށް އިންތިޒާރުކޮށްލައްވާ!\nAslu kurin mivaahaka furathama bai ekani ma kyvx. Foohivefa huri dhuvas kolheh v ma kiyaahiyyves nu v. Ekamaku miadhu mivaahaka fashaa vaahaka bunyma hightlights genes dheyn bunyma reply aigoi loabi kamun kiyaahiyyvejje…. So, waiting for the next episode..\nހިތާމަ މަޖާ ލޯބި November 25, 2016


Bill Aa Gulhigen Adhaalath Party Ge Kulli Badhdhaluvumeh - Vaguthu\nވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގެ މަޝްވަރާ މަޖިލީހުގެ ކުއްލި ބައްދަލުވުމެއް މިއަދު ހެނދުނު ބާއްވަން ނިންމައިފިއެވެ.\nއަދާލަތު ޕާޓީގެ ތަރުޖަމަނާ އަދި ހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު މި ކަން ކަށަވަރު ކޮށްދެއްވަމުން ވިދާޅުވީ އެ ބައްދަލުވުން ތާވަލުކޮށްފައި ވަނީ ހެނދުނު 9:00 ޖަހާއިރަށް ކަމަށެވެ.\nކުއްލި ބައްދަލުވުމަކަށް ވާތީ އެޖެންޑާއެއް ނެތް ކަމަށް އަލީ ނަޒީރު ވިދާޅުވިއެވެ.\nމި ކުއްލި ބައްދަލުވުން ތާވަލުކޮށްފައި މި ވަނީ، އާންމު ތަނެއްގައި މުސްލިމަކު ކާފަރު ކުރުމުގެ ތުހުމަތު ކުރުމަކީ ޖިނާއީ ކުށެއްގެ ގޮތުގައި ކަނޑައަޅަން ގާނޫނުލް އުގޫބާތަށް އިސްލާހު ގެނައުމުގެ ބިލެއް ރައްޔިތުންގެ މަޖިލީހަށް ހުށަހެޅުމުން ދީނީ އިލްމުވެރިން ކަންބޮޑުވުން ފާޅު ކުރަމުންދާ ދަނޑިވަޅައެއްގައެވެ.\nއަލީ ނަޒީރު ވެސް ވިދާޅުވީ ބައްދަލުވުމުގެ ވަކި އެޖެންޑާއެއް ނެތް ނަމަވެސް މިފަދަ ބިލަކާ ގުޅިގެން އާންމުންގެ ވެސް ގިނަ ކަންބޮޑުވުންތަކެއް އޮތުމުން، އެ ބިލާ ގުޅޭ ގޮތުން މަޝްވަރާ މަޖިލީހުގައި މަޝްވަރާ ކުރައްވާނެ ކަމަށް ވަރަށް ބޮޑަށް ބެލެެވެއެވެ.\n"ކުއްލި ބައްދަލުވުމަކަށް ވާތީވެ އޭގެ އެޖެންޑާއެއް ނެތް ފޮނުވާފައެއް، އެހެންވިޔަސް ރައްޔިތުންގެ މަޖިލީހަށް ހުށަހަޅާފައިވާ ގާނޫނުލް އުގޫބާތަށް އިސްލާހު ގެންނަ ބިލަށް ވަރަށް ކަންބޮޑުވުން އޮތުމުން އެ ކަމަށް އަލި އަލުވާލާނެ ކަމަށް ވަރަށް ބޮޑަށް ބެލެވޭ،" ނަޒީރު ވިދާޅުވިއެވެ.\nއަދާލަތު ޕާޓީގެ ކުއްލި ބައްދަލުވުމެއް ބާއްވަން ނިންމާފައިވާއިރު، އެ ޕާޓީގެ ސްލޮޓެއްގައި ވަޒީރު ކަމުގައި ހުންނެވި އިސްލާމިކް މިނިސްޓަރު ޑރ. އަހްމަދު ޒާހިރު ވިދާޅުވެފައިވަނީ މި ބިލުގައި ދީނާ ޚިލާފު އެއްވެސް ކަމެއް ހިމެނިފައިވޭތޯ ދިރާސާ ކުރުމަށް ފަތުވާ މަޖިލީހަށް އެ ބިލު ފޮނުވާފައިވާ ކަމަށެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަންގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން ފޮނުވި އެ ބިލާ ގުޅިގެން، އޭގައި ލާދީނިއްޔަތު ފެތުރުމުގެ ޖާގަ އޮތް ކަމުގައި ދެކި ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nމި ބިލަށް ގިނަ ބަޔެއްގެ ފާޑުކިއުން އަމާޒުވެފައިވާއިރު، ހިސާނާއި ބިލުގެ ދިފާއުގައި ވެސް އެމްޑީޕީގެ ސަޕޯޓަރުން ނުކުމެ މީސްމީޑިއާގައި ދަނީ އަޑުއުފުލަމުންނެވެ. ހިސާނަށް އެކި އިންޒާރުތައް އަންނާތީވެ އޭނާއަށް އެމްއެންޑީއެފުން ސެކުއިރިޓީ ދޭން ވެސް ވަނީ ފަށައިފައެވެ.\nބިލު މިހާރު މި އޮތް ގޮތަށް ފާސްކުރަން އެމްޑީޕީގެ ބައެއް މެންބަރުން ވެސް ދެކޮޅެވެ. ބިލަށް ތާއީދު ކުރައްވަން ދަތި ކަމަށް ވިދާޅުވެ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް ވާހަކަ ދެއްކެވިއިރު، ދުވާފަރު ދާއިރާގެ މެންބަރު އަހްމަދު އިސްމާއީލް (އިއްސެ) ވެސް ވަނީ ދީނަށް ފުރައްސާރަ ކުރުން އާންމު ކަމަކަށް ނުހެދޭނެ ކަމަށް ވިދާޅުވެ ފޭސްބުކްގައި ޕޯސްޓެއް ކުރައްވައިފައެވެ. އެކަމަކު ބިލަށް ތާއީދު ނުކުރައްވާ ކަމަށް އިއްސެ ސީދާ ވިދާޅެއް ނުވެއެވެ.\nޖޫން 2, 2021 09:16\nދިވެހިރައްޔިތަކު މީހުންނާ ދިމާލަށް ކާފަރެކޭ ކިޔާފަވާނަމަ އެހެން އެންމެ ގިނައިން ގޮވި މީހަކަށް ވާނޭ އިމްރާން.ފުރަތަމަ މީނަ ހިފާ ހައްޔަރުކުރޭ.\nއޭ ދިވެހި ރައްޔިތުންނޭ ކަލޭމެން ހޭއަރާކައް ނުވޭތަ މި އިސްލާމީ މުޖްތަމައު ހަލާކުގެތެރެއަށް ވެއްޓިގެންދާއިރު އަދިވެސް މަޖާވެފަ އަތްޖަހަން ތިބެންވީތަ ސަރުކާރު ލިބި މަޖްލިސް މެޖޯރިޓީ އެމް ޑީ ޕީ ކަހަލަ ލާދީނިއްޔަތަށް ލޯބިކުރާ ބަޔަކަށް ދިނީމަ ވާނެއެތި މިހާރު ތިފެންނަނީ ރައްޔިތުން މަގުތަކަށް ނިކުމެ މިކަމުގައި އަޑު އުފުލަން ޖެހޭ.........\nޖޫން 2, 2021 11:56\nނަޝީދު ދިވެހި ރައްޔިތުންނޭ ވިދާލުނުނޭ މިސަރުކާރަކީ ވޯޓުން ވައްކަން ކޮށްގެން އައި ސަރުކާރެއް ރައްޔިތުންގެ ވޯތަކުން އައި ސަރުކާރެއްނޫން މީ. މީދެ ޒިންމާ އިސީ ޝަރީފް ނަގަން ޖެހޭ އިންޝާ ﷲ އެދުވަސް އަދި އަންނާނެ. މަގުތަކަށް ނުކުމެ އަޑުއުފުލަން ވީ ހަމަ މިހާރު މި ޤައުމު ހައްދު ފަހަނާ އަޅާ ގޮސްފި.\nމި އަންނި ގެ އައުވާނުންނަށް މި ނޫން ސަކަރާތެއް އެބަ ޖެހޭތަ އަޅެ، އެހެންޏާ މިއުޅެނީ ބޮޑު ޕެންޑަމިކެއްގަ އެންމެން ހާސްކަންމަތީ ހަދާނެ ގޮތްހުސްވެގެން އެކަމަކު ވެސް ނޭވާއެއްލެވޭފަހަރަކުވިއްޏާ ދީނައްއުޅޭމީހުންނަށް ކޮންމެސް ފުރައްސާރައެއް އެބަކޮއްލައި\nޖޫން 2, 2021 10:17\nއަދާލަތު ގެ ވާހަކަ ދެއްކިޔަސް ތީކީ ވަކިރަގަޅު ބަޔެއްނޫ ތި މީހުން ތިބެ ވަކި ވީ މޮޅެއް ނެއް އެ މްޑީއެ މް\nމައްސަލަ ވެސް ބޭލީ މަ އެގޭނެ . މިސާލަކަށް މީ ޔާ މީން ވެރިކަން ނަ މަ މިއި މުރާނު ގެއަށްވެސް ނުވަނީސް..\nޖޫން 2, 2021 10:47\nމިސަރުކާރުން ކުރާ ކޮންމެކަމެއްގަވެސް ކޮއެލިޝަންގައި ތިބި މީހުންގެ ޒިއްމާ އޮންނާނެކަން ހަދާން ކުރޭ. ހަޑިވެފައިވާ ފާހާނާއެއް ސާފުކުރެވޭނީ ފިހިގަނޑު ހިފައިގެން އެތެރަށް ވަދެގެންނޭ ބުނި މީހުން މަށަށް ހީވަނީ މިއަދު ތިބީ ފާހާނާތެރޭގަ ނިދިފަހެން. ނަޖިހަކަށްފަހު ނަޖިހެއް އެޅެމުންދާއިރު އެމީހުންނަކަށް މިހާރު ވަސްވެސް ދުވާކަމަކަށް ނުވޭ. މިއީ ބޮޑުވަރު.\nޖޫން 2, 2021 11:11\nސަރުކާރު ބެނުންވާ ހުރިހާ ކަމެއް ކޮށްދީ ހިރިހަ ވަލުޢީ ގާނޫނުތަކަށް ކަލޭމެން އަދާލަތު ޕާޓީން ތާއިދު ކޮށްް މަގާމު ދިފާޢު ކޮށް ކޮށް ތިބޭ ސުވާލު ވެވޭނީ ވަކިބަޔަކާތަ؟\nޖޫން 2, 2021 11:45\nފަލަސްތީނުގެ މައުސޫމު ރައްޔިތުން އިޒްރޭލު ސިފައިން ނަތަންޔާހޫގެ އެންގުމަށް މަރަމުންދާތީ، އިޒްރޭލުގެ ބޮޑުވަޒީރު ނަތަންޔާހޫވެސް ކަންބޮޑުވުމުގެ މިހަކަލަ ބައްދަލުވުން ބާއްވާނެ.\nޖޫން 2, 2021 12:06\nޤައުމު ފަނާކުރާފިކުރު އެމްޑީޕީ ފިކުރު.\nޖޫން 2, 2021 14:57\nމީ ރައްޔިތުންގެ މެދުގައި ނަފުރަތާއި ރުޅިވެރިކަން އުފައްދަން ހަދާ ޤާނޫނުތަށް، މިހާރު ހެދިފަ ހުރި ޤާނޫނު ތެރެއިންވެސް ބޭނުން ކަމެއް އެބަކުރެވޭ !


Girls: Sunnai dhiruvan saharaa ah vanumuge maaikan libiganey\n"ގާލްސް: ސުންނަތް ދިރުވަން ސަހަރާއަށްވަނުމުގެ މިނިވަންކަން ލިބިގަނޭ"\nއަޅުގަނޑުމެން އަޑުއަހާގޮތުން ރާއްޖޭގެ ތާރީޚްގައި " ދަންނަ" އިލްމުވެރިންތަކެއްގެ ވާހަކަ އައިސްފައިވެއެވެ. އެއްބޭކަލަކީ މީލާދީން 1420 ވަނަ އަހަރު ރާއްޖޭގެ ތަޚްތައް އިސްވެވަޑައިގަތް " ދަންނަ މުހައްމަދު" އެވެ. މިއީ ވަރަށް ދީންވެރި އަދި އިލްމުވެރި ރަސްކަލެކެވެ. 11 މަހު ތަޚްތުގައި ހޭދަކުރެއްވިތަނާ ވެރިކަން ވަށްޓާލިއެވެ. އޭނާގެ ރަސްކަމުގައި ދަންނަމުހައްމަދު ރަސްގެފާނު މިސްކިތާއި މާފަންނު ބަންޑާރަ މިސްކިތާއި ކަބާފާނު ގަޑުވަރު ހެއްދިއެވެ. ދެން އަންނަ އެއްބޭފުޅަކީ " ވާދޫ ދަންނަ ކަލޭފާނު" އެވެ. މިއީ ވެސް ވަރަށް އިލްމުވެރި ބޭކަލެކެވެ. މިފަހު ޒަމާނުގައިވެސް ދިވެހި ރާއްޖޭގެ އުދަރެހުން އިލްމުވެރިކަމަށް އަރާހުރި އުސްތާޒަކު ދިއްލާލައިފިއެވެ. އޭނާ ސަނަދެއް ހާސިލު ކުރިއެވެ. ވަރަށް ބުއްދިވެރި ކަމަށް ބުނެވޭ ބޭކަލެކެވެ. ދީނީތައުލީމު ހޯއްދަވާފައިނެތަސް އޭނާގެ ބުއްދިން އިސްލާމީ އެންމެ ބޮޑެތި އިލްމުވެރިންނަށް ގޮންޖަހާލެވޭފަދަ ފަތުވާތައް ދީއުޅެތެވެ. އެފަތުވާތައް ކަމުދާވަރަށް ގިނަ މީހުންއުޅެއެވެ. އޭނާ އާއްމުކުރި އެއްވާހަކައަކީ އިސްލާމްދީނުގައި ޒިނޭކުރާމީހުން ރަޖަމްކުރުން އެއީ ސާބިތުކުރެވޭކަމެއްނޫންކަމަށް ބުނި ބުނުމެވެ. އެއީ ގުރުއާން ތަރުޖަމާ ކިޔާފައި އެވާހަކަ ގުރުއާންގައި ބަޔާންކުރައްވާފައިވާތަން އޭނާއަށް ނުފެނުމުންނެވެ.\nމިހާރު އެހެން ފަތުވާއެއް ނެރެދީފިއެވެ. ކޮންމެވެސް އަންހެންކުއްޖަކު އޭނާގެ މާމަގެ ގަބުރަށް ޒިޔާރަތް ކުރުމުގައި އަންހެނަކަށްވީމާ ހުއްދަނެތިގެން ސޯޝަލް މީޑިއާގައި ފާޅުކުރި ނުރުހުމުގެ ޝުއޫރަކާއި ގުޅިގެން އޭނާ ލިޔުނެވެ.\nލޯބިވާ އަންހެން ކުދިންނޭވެ. ތިޔަބައިމީހުން ލޯބިވާ މީހުން ވަޅުލެވިފައިވާ ގުބުރުގެ ކައިރިއަށް ނުވަތަ ވަޅުލުމުގެ ރަސްމިއްޔާތު ހިގާތަނަށް ހާޒިރުވުން މަނާ ވާހަކަ އަހުރެން އަޑުއަހައިފީމެވެ. ފަހެ ތިޔަބައި މީހުން ގަބުރުސްތާނަށް ޒިޔާރަތްކުރުން މަނާ އެއްވެސް ގާނޫނެއް ނެތެވެ. އާޓިކަލް 19 ވަނީ ތިޔަބައި މީހުން ގަބުރުސްތާނަށް ޒިޔާރަތްކުރުމުގެ މިނިވަންކަން ދީފައެވެ.\nއެއްވެސް މީހަކު ތިބާގާތު މަނާކަމެކޭ ބުނެފިނަމަ އަހުރެން މަނާތިކުރަނީ ކޮން ގާނޫނެއްގެ ދަށުންތޯ ސުވާލު ކުރާށެވެ. އަހުރެންގެ ލަފައަކީ އަންހެނުންގެ ހައްގުތަކަށް މަސައްކަތްކުރާ އެކްޓިވިސްޓުން ސުންނަތުގައިވާ ގޮތަށް ކޮންމެ ބުރާސްފަތި ދުވަހަކު ގަބުރުސްތާނަށް ޒިޔާރަތްކުރުމެވެ. ގާނޫނާއި ޚިލާފަށް ކުރާ މިކަންތަކާއި ދެކޮޅަށް އަންހެން އެކްޓިވިސްޓުން ނުކުންނާނެކަމަށް އުއްމީދުކުރަމެވެ. އެތާގައި ވަޅުލެވިފައި އޮތީ ތިމާގެ ލޯބިވާ މީހާއެވެ. ތިބާ ނުހުއްޓުވޭނެއެވެ. އަދި ކުރިން ފާހަގަކޮށްލި އަންހެންކުއްޖާއަށް ހިއްވަރުދީ އޭނާ ބުންޏެވެ. ތިބާއާއިއެކު ގަބުރުސްތާނަށް ދިއުމަށް އަހަރެން މިހިރީ ތައްޔާރަށެވެ. ދާންވީ ދުވަސް އަންގާލާށެވެ.\nޢިލްމުވެރިން ބުނާގޮތުގައި ގަބުރުސްތާނަށް އަންހެނުން ޒިޔާރަތްކުރުމާއިމެދު ޢިލްމުވެރިންގެ މެދުގައި ޚިލާފެއް އުފެދިފައި އޮވެއެވެ. އެޚިލާފަކީ ޢިލްމުވެރިންކުރެ ދިވެހި ރާއްޖޭގެ ޑޮކްޓަރ އިޔާޒާއި އަލްއުސްތާޒު މައުމޫން އަބްދުލް ޤައްޔޫމާއި ދެމެދު ދީނީކަންކަމުގައި ޚިލާފެއް އޮތުން ފަދަ ކަމެއް ކަމެއް ނޫނެވެ. އިސްލާމީ އުއްމަތު އެންމެ މަތީ އަދި ގަދަރުވެރި އިލްމުވެރިންގެ މެދުގައި ޚިލާފެއް އޮތުމެވެ. ކީރިތި ނަބިއްޔާ އެއްފަހަރަކު އަންހެނުންނާއި ފިރިހެނުންވެސް ހިމެނޭގޮތަށް އިސްލާމުން ގަބުރުސްތާނަށް ޒިޔާރަތްކުރުން މަނާކުރެއްވިއެވެ. ޔަހޫދީންނާއި ކްރިސްޓިއަން ފާދިރީން ދީނުގެ ކަންކަންކަމަށް އަމިއްލައަށް ހަދައިގެން އުޅުނު އާދަކާދަތަކާއި މުސްލިމުން ގާތްނުވުމަށް ނަބިއްޔާ ބާރުއެޅުއްވިއެވެ. ޝިރުކުގެ ނުބައި އަމަލްތަކެއް އެކަމުގައި ހިމެނިގެންވާތީއެވެ. އަންހެނުން ގަބުރުސްތާނަށްވަދެ މަރުވެފައި ތިބި މީހުންނަށް ޒިޔާރަތްކުރުން ލައުނަތްލެއްވިކަމަށްވެސް ވާރިދުވެގެން އައިސްފައިވެއެވެ. އަދި ފަހުން ގަބުރުސްތާނަށް ޒިޔާރަތްކުރުމަށް ހުއްދަދެއްވިކަމަށްވެސް ވެއެވެ. ނަބިއްޔާގެ ހަޔާތްޕުޅުގައި އިސްލާމުން މަރުވުމުން ވަޅުލާތަނަށް އަންހެނުން ގޮސް އުޅޭކަމަށް ވާރިދުވެފައެއް ނުވެއެވެ. އަދި ސަހާބީންގެ ދުވަސްވަރުވެސް އަންހެނުން މައްޔިތާއާއިއެކު ވަޅުލާތަނަށް ގޮސް އުޅޭކަން އެގޭކަށެއް ނެތެވެ. އަންހެނުން ގަބުރުސްތާނަށް ޒިޔާރަތްކުރުން ހުއްދަކަމަށް އިލްމުވެރިން ނަންގަވަނީ ނަބިއްޔާ ހުއްދަދެއްވުން އައިސްފައި ވުމުންނެވެ. އެހުއްދައިގައި އަންހެނުން ހިމެނޭކަމެއް ނުވަތަ ނޫންކަން އެހާ ސާފެއް ނޫނެވެ. ލައުނަތް ލެއްވުމުގެ ބަސްފުޅެއް އައިސްފައި އޮންނާތީ އިލްމުވެރިންނަށް ގޮތެއް ނިންމެވުމުގައި ފަސްޖެހުމެއް އޮންނަނީއެވެ. އައިޝަތުގެފާނު މަރުވެފައިވާ ތިމާގެ މީހަކަށް ޒިޔާރަތްކުރެއްވިކަމަށް ބަޔާންވެގެން އައިސްފައި އޮތަސް ގަބުރުސްތާނަށް ވެދެވަޑައިގެންނެވިކަން އެހާބޮޑަކަށް ސާފެއްނޫނެވެ. ގަބުރުގައި ވަޅުލެވިފައި އޮންނަ މީހާއަށް އަޑުނީވޭނެކަމަށް އައިޝަތުގެފާނު ގުރުއާނުން ހެކިދައްކަވާފައި އޮވެއެވެ. މަރުވެފައި އޮންނަ މީހާއަށް ﷲ ދަރުމަ އިތުރުކޮށްދެއްވަނީ އޭނާގެ ސާލިހް ދަރިން ﷲ އަށް ކުރާ ދުއާއިންނެވެ. ގަބުރުސްތާނަށްވަދެ މަހާނަމަތީގައި މާބޮޑިއެއް ބޭއްވުމަކުން މަރުވެފައި އޮންނަމީހާއަށް ކުރާނެ އަސަރެއް ދުވާނެ ވަހެއް ނޯވެއެވެ. ދެއިރުދެދަޅަޔަށް ދޮންވެލި ލައި ހިރިގަލުގައި ރަންކުލައިގެ ލިޔުމެއް ބެހެއްޓުމަކުން މަރުވެފައި އޮންނަމީހާއަށް ކަށްވަޅުގައި ކުރިމަތިވާ ކަންކަމަށް ލުޔެއް ނުމެލިބޭމެއެވެ.\nމިކަންމިހެން އޮއްވައި ދިވެހި ރާއްޖެއަށް އުފަން އައު ދަންނަކަލޭފާނަކު ފައުޅުވެ އޭނާގެ އިލްމުވެރިކަމުން ކަން އޮތްގޮތް އެބަޔާންކޮށްދެއްވީއެވެ. މިކަމުގައި އޭނާ އިސްކުރީ އޭނާގެ ބުއްދިއާއި މިޒަމާނުގެ އިންސާނީ ހައްގުތަކެވެ. ފަހުޒަމާނުގައި އިލްމުވެރިންގެ މައްޗަށް އިލްމު ލިބިފައިނުވާމީހުން އިލްމުގެ ރޮގުގައި ބަސްބުނެ ކުރިހޯދައި ހަދާކަމަށް ބުނެވެމުންއައިސްފައި އޮވެއެވެ.


ޚަބަރު / އިގްތިސާދު\nއިގްތިސާދު އީޔޫ ދިވެހި ސަރުކާރު އިކޮނޮމިކް މިނިސްޓްރީ ރާއްޖެ-އީޔޫ ފައްޔާޒް އިސްމާއިލް، އިކޮނޮމިކް މިނިސްޓަރު\nމިސަރުކާރަކީ ދެއުޅިއެއްނުވާ ސަރުކާރެ.\nކަލޭމެން ވަށް މޭޒު ޖަލްސާ ބާއްވަންވީމަ އީޔޫ. ހިލޭ އެހީއެއް ލޯނުގަޑެއް ފުޓްސަލް ދަޑެއް ހޯދަންވީމަ ޗައިނާ ނޫނީ އެހެން އިސްލާމީ ގައުމަކަށް. ތި ދޮންމީހުންނަށް މާ ހެޔޮ އެދިގެން ތިއުޅެނީ އެމީހުން ކޮންކަމެއް މިރާއްޖެއަށް ކޮށްގެން\nމަޑުމަޑުން ރައްޔިތުން އަޅުވެތިކަމަކަށް ބަދަލުވަމުން މިދަނީ. ޢެންމެބޮޑު އަޅުވެތިކަމަކީ އިޤތިޞާދީ އަޅުވެތިކަން. ޙުރިހާފައިދަައެއް ވެރިންނާ މަހުޖަނުންނަށް. ޜައްޔިތުން އަޅުންނަށް. ނަމުގައި ކޮންމެއަތޮޅަކަށް ޓުއަރިޒަމުން ލިބޭފައިސާ ކޮޅެއްދައްކައިގެން.\nކެރެންޏާ އީޔޫއަށް މަސް އެކްސްޕޯޓު ކުރަން ފަށާބަލަ! އޭރަށްދޯ ހަމަ އަގު ލިބޭނީ! މިހާރު ތައިލެންޑަށް ބޭރުކުރުމަށްވުރެ އެމިއްލަޔަށް ކެޔަސް މާރަނގަޅުވާނެ! އެމީހުނަށް ހުރިހާ މޮޅެއް!\nއީޔޫ ވިޔަފާރިއޭ ކިޔާ ރާއްޖޭގަ ހުރި ފަޅުރަށްތައް ވިކާ ހުސްކުރާނީކީނޫން. ބޭނުމިއްޔާ ކޮންމެވެސް އެހެން ވިޔަފާރިއެއް ކުރަން އުޅޭ. ރައްތަށް ވިއްކުމަކުން އެއަތޮޅުގެ ރަށްތަކަށް ވާ މޮޅެއް އޮންނަނީކީނޫން. ރަށުވަށާ ހުންނަ ހުރިހާ ފަޅުރަށްތަށް ވިއްކާ ނިމޭއިރުވެސް ރަށު ރައްޔިތުން ތިބެންޖެހެނީ ހާލުގަ ރަށަށް ތަރަށްޤީ ގެނެސް ދެނީކީނޫން


ކާންވީ ކިހާ މިންވަރަކަށް؟ – Ilm\nކާންވީ ކިހާ މިންވަރަކަށް؟\nއަޅުގަނޑުމެންގެ ތެރެއިން ގިނަ މީހުންނަށް ކެއުން ވަކި މިންވަރެއްގައި ބެހެއްޓުން ވަނީ ވަރަށް އުނދަގޫ ކަމަކަށެވެ. ބަޑުހައިވުމުން ‘ގިއްކިޔައިފައި’ ކައިލެވެނީއެވެ. ނޫނީ ބަނޑުހައި ނުވިޔަސް އަބަދު ކެވޭނީ އެވެ. އެއްވެސް ހައްދެއް ނެތެވެ.\nސުވާލަކީ ކާންވީ ކިހާ މިންވަރަކަށް ތޯއެވެ؟\nޖަވާބު ވަރަށް ސާފެވެ. ވަރަށް މަދުންނެވެ.\nކިހައި މަދަކުން ހެއްޔެވެ؟\nމައިބަދަ ސީދާކޮށްލެވޭ ވަރަށެވެ.\nއެވަރުން ނުފުދެނީ ހެއްޔެވެ؟\nއެހެންކަމަށް ވާނަމަ ބަނޑުގެ ތިންބައިކުޅަ އެއްބަޔަށް ކާށެވެ. އެވަރުން ފުދޭނެއެވެ.\nބާކީ ބަޔަށް ހަދަންވީ ކިހިނެއް ހެއްޔެވެ ؟\nއަނެއް ތިންބައި ކޮށްފަ އެއްބައި ދިޔާތަކެތި ބުއިމަށެވެ. ބާކީބައި ނޭވާލުމަށެވެ.\n(مَا مَلَأَ آدَمِيٌّ وِعَاءً شَرًّا مِنْ بَطْنٍ ، بِحَسْبِ ابْنِ آدَمَ أَكَلَاتٌ يُقِمْنَ صُلْبَهُ ، فَإِنْ كَانَ لا مَحَالَةَ فَثُلُثٌ لِطَعَامِهِ وَثُلُثٌ لِشَرَابِهِ وَثُلُثٌ لِنَفَسِهِ) رواه الترمذي ( 2380 ) وابن ماجه (3349)\nމާނައަކީ: “އާދަމުގެ ދަރިޔާ އޭނާގެ ބަނޑަށް ވުރެ ނުބައި ކަންވާރެއް ނުފުރައެވެ. މައިބަދަ ސީދާކޮށްލެވޭ ވަރަށް ކެއުމުން އާދަމުގެ ދަރިޔާއަށް ފުދޭނެއެވެ. އެވަރުން ވެސް ހިތްހަމަނުޖެހި ކޮންމެހެން ކާންވެއްޖެނަމަ ބަނޑުގެ ތިންބައިކުޅަ އެއްބަޔަށް ކާށެވެ. އަދި އަނެއް ތިން ބަޔަށް ދިޔާ ތަކެތި ބޯށެވެ. އަދި ނޭވާ ލުމަށް އަނެއް ތިންބައި ބަހައްޓާށެވެ.”


ޤުރުއާން ކިޔެވުމަށްފަހު “صَدَقَ اللهُ العَظِيْم” ކިޔުން – DhiSalafiyyah\nޤުރުއާން ކިޔެވުމަށްފަހު “صَدَقَ اللهُ العَظِيْم” ކިޔުން\n14/03/2012 ދީން, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ސިނާން\nޤުރުއާން މުބާރާތްތަކުގަޔާއި، ޓީވީތަކުންނާއި ރޭޑިޔޯއިން ގެނެސްދެވޭ ޤުރުއާން ކިޔެވުންތަކުގައި، ކިޔަވާ ނިމުމަށްފަހު “صَدَقَ اللهُ العَظِيْم” ކިޔާތަންފެނެއެވެ. ނުވަތަ އަޑުއިވެއެވެ. ގިނަފަހަރަށް މިކަންކުރެވެނީ ބަޔަކު ކިޔާތަން ފެންނާތީއެވެ. ނޫނީ ޤުރުއާން މުބާރާތްތަކުގައި ޢާއްމުކޮށް ކިޔާތީ ކިޔަނީއެވެ. އަދި އެފަދަ މުބާރާތްތަކުގައި މިފަދައިން ކިޔަން ހަނދާންނެތުމުން، ހަނދާންކޮށްދޭތަންވެސް ފެނެއެވެ. މިސަބަބުތަކާހުރެ، ބައެއްމީހުންނަށް ހީވެފައިވަނީ މިއީ ޤުރުއާންކިޔަވާ ނިމުމަށްފަހު ކޮންމެހެން ކިޔަންޖެހޭ އެއްޗެއްކަމަށެވެ. ނޫނީ ކިޔުން މޮޅުއިތުރުވެގެންވާ ސުންނަތެއްކަމަށެވެ. މިގޮތުން މިލިޔުމުގައި، ޤުރުއާނާއި، ސުންނަތާއި، ޢިލްމުވެރިންގެ ބަސްފުޅުތަކުން ޤުރުއާން ކިޔެވުމަށްފަހު “صَدَقَ اللهُ العَظِيْم” ކިޔުމަކީ ކޮންކަހަލަކަމެއްތޯ އަލިއަޅުވާލުމަށް ޤަޞްދުކުރަމެވެ.\nބައެއް ޢިލްމުވެރިން ދެކިވަޑައިގަންނަވާގޮތުގައި ޤުރުއާން ކިޔަވާނިމުމަށްފަހު “صَدَقَ اللهُ العَظِيْم” ނުވަތަ އެމާނައިގެ އެހެން ޢިބާރާތެއް ކިޔުމަކީ ކީރިތި ޤުރުއާން މަތިވެރިކުރުމާއި، އެފޮތަށް މާތްކޮށްހިތުމުގެ ތެރެއިންވާކަމެކެވެ. އަދި ތަފާތު ޢިބާރާތްތައް ބޭނުންކުރެވިފައިވެއެވެ. ނަމަވެސް ފަހަކަށްއައިސް ޤުރުއާން ކިޔަވާ މީހުންގެ މެދުގައި މަޝްހޫރުވެ، ޢާއްމުކޮށް ކިޔޭ ޢިބާރާތަކަށްވެފައިވަނީ “صَدَقَ اللهُ العَظِيْم” އެވެ. “صَدَقَ اللهُ العَظِيْم” މިޢިބާރާތުގެ މާނައަކީ “މަތިވެރިވަންތަ ﷲ ތެދުވަޙީކުރައްވައިފިއެވެ.”\nޤުރުއާން ކިޔަވާ ނިމުމަށްފަހު މިފަދައިން ކިޔުމަކީ މުސްތަޙައްބުކަމެއްކަމަށް ވިދާޅުވާ ޢިލްމުވެރިންގެ ދަލީލުތަކަކީ:\n1. ﷲ ސުބުޙާނަހޫ ވަތަޢާލާގެ ވަޙީ ބަސްފުޅު: ((قُلْ صَدَقَ اللَّهُ فَاتَّبِعُوا مِلَّةَ إِبْرَاهِيمَ حَنِيفاً وَمَا كَانَ مِنْ الْمُشْرِكِينَ)) آل عمران: 95. މާނައީ: “ކަލޭގެފާނު ވިދާޅުވާށެވެ! ﷲ ވަޙީކުރެއްވީ ތެދުބަސްފުޅެވެ. ފަހެ، ބާޠިލުމަގުން އެއްކިބާވެ، ޙައްޤުގެ މަގަށް ތަބަޢަވެގެންވާ އިބްރާހީމްގެފާނުންގެ ދީނަށް ތިޔަބައިމީހުން ތަބަޢަވާށެވެ! އަދި، އެކަލޭގެފާނު މުޝްރިކުންގެ ތެރެޔަކުން ނުވެއެވެ.”\n2. ﷲ ސުބުޙާނަހޫ ވަތަޢާލާގެ ވަޙީ ބަސްފުޅު: ((وَمَنْ أَصْدَقُ مِنْ اللَّهِ حَدِيثاً)) النساء: 87. މާނައީ: “ބަސްބުނުމުގައި ﷲއަށްވުރެ ތެދުވެރިކަންބޮޑީ ކާކުހެއްޔެވެ؟” އަދި ((وَمَنْ أَصْدَقُ مِنْ اللَّهِ قِيلاً)) النساء: 122 މާނައީ: “ބަސްބުނުމުގައި ﷲއަށްވުރެ ތެދުވެރިކަންބޮޑީ ކާކުހެއްޔެވެ؟”\n3. ބުރައިދާ ރަޟިޔަﷲ ޢަންހު ކިބައިން ރިވާވެގެންވެއެވެ. خَطَبَنَا رَسُولُ اللَّهِ -صلى الله عليه وسلم- فَأَقْبَلَ الْحَسَنُ وَالْحُسَيْنُ – رضى الله عنهما – عَلَيْهِمَا قَمِيصَانِ أَحْمَرَانِ يَعْثُرَانِ وَيَقُومَانِ فَنَزَلَ فَأَخَذَهُمَا فَصَعِدَ بِهِمَا الْمِنْبَرَ ثُمَّ قَالَ « صَدَقَ اللَّهُ (إِنَّمَا أَمْوَالُكُمْ وَأَوْلاَدُكُمْ فِتْنَةٌ) رَأَيْتُ هَذَيْنِ فَلَمْ أَصْبِرْ ». ثُمَّ أَخَذَ فِى الْخُطْبَةِ. މާނައީ: ރަސޫލުﷲ ޞައްލަﷲ ޢަލައިހިވަސައްލަމަ ތިމަންމެނަށް ޚުޠުބާއެއް ދެއްވަނިކޮށް، ޙަސަންގެފާނާއި ޙުސައިންގެފާނާ ދެބޭކަލުން ވަޑައިގެންނެވިއެވެ. އެދެބޭފުޅުންގެ ގައިކޮޅުގައި ރަތްކުލައިގެ ހެދުންކޮޅެއްވިއެވެ. އެދެބޭފުޅުން ވަޑައިގެން ކޮޅަށް ހުންނެވިއެވެ. ފަހެ، އެކަލޭގެފާނު (މިންބަރުން) ފައިބައިވަޑައިގެން އެދެބޭފުޅުން ނަންގަވައިގެން، އެދެބޭފުޅުންނާއެކު (މިންބަރަށް) އަރައިވަޑައިގެންނެވިއެވެ. އޭގެފަހުގައި، އެކަލޭގެފާނު ޙަދީޘް ކުރެއްވިއެވެ. “ﷲގެ ބަސްފުޅުތެދެވެ. (ދެން މިއާޔަތް ކިޔަވާވިދާޅުވިއެވެ.) (إِنَّمَا أَمْوَالُكُمْ وَأَوْلاَدُكُمْ فِتْنَةٌ) (މާނައީ: “ތިޔަބައިމީހުންގެ މުދާތަކާއި، ތިޔަބައިމީހުންގެ ދަރިންތައް ވާކަންކަށަވަރީ، ފިތުނައެއްކަމުގައެވެ.”) ތިމަންކަލޭގެފާނަށް މިދެބޭފުޅުން ފެނިވަޑައިގަތުމުން ތިމަންކަލޭގެފާނަށް ކެތްތެރިވެވަޑައިނުގެންނެވުނީއެވެ.” ދެންއޭގެފަހުގައި، ޚުޠުބާ ކުރިއަށް ގެންދެވިއެވެ. (އަބޫދާވުދު، ތިރުމިޛީ، ނަސާއީ).\nމިދަލީލުތަކަށް ބަލައިލުމުން އެނގިގެންދަނީ، މިދަލީލުތަކުން “صَدَقَ اللهُ العَظِيْم” ކިޔުމަކީ މުސްތަޙައްބުކަމެއްކަމަށް ދަލީލުނުކުރާކަމެވެ. އެގޮތުން ފުރަތަމަ އާޔަތް ((قُلْ صَدَقَ اللَّهُ فَاتَّبِعُوا مِلَّةَ إِبْرَاهِيمَ حَنِيفاً وَمَا كَانَ مِنْ الْمُشْرِكِينَ)) آل عمران: 95. މާނައީ: “ކަލޭގެފާނު ވިދާޅުވާށެވެ! ﷲ ވަޙީކުރެއްވީ ތެދުބަސްފުޅެވެ. ފަހެ، ބާޠިލުމަގުން އެއްކިބާވެ، ޙައްޤުގެ މަގަށް ތަބަޢަވެގެންވާ އިބްރާހީމްގެފާނުންގެ ދީނަށް ތިޔަބައިމީހުން ތަބަޢަވާށެވެ! އަދި، އެކަލޭގެފާނު މުޝްރިކުންގެ ތެރެޔަކުން ނުވެއެވެ.” މިއާޔަތަކީ އޭގެ ކުރީގެ ދެއާޔަތަކުގައި އައިސްފައިވާ ޔަހޫދީންގެ ކެއުމުގެ ތެރެއިން ޙަރާމްކުރި އެއްޗެއްސާ ބެހޭގޮތުން އައިސްފައިވާ އާޔަތްތަކާ ގުޅޭ އާޔަތެކެވެ. އޭގެ ކުރީގެ އާޔަތްތަކުގައި ވަނީ ((كُلُّ الطَّعَامِ كَانَ حِلاًّ لِبَنِي إِسْرَائِيلَ إِلاَّ مَا حَرَّمَ إِسْرَائِيلُ عَلَى نَفْسِهِ مِنْ قَبْلِ أَنْ تُنَزَّلَ التَّوْرَاةُ قُلْ فَأْتُوا بِالتَّوْرَاةِ فَاتْلُوهَا إِنْ كُنْتُمْ صَادِقِينَ * فَمَنْ افْتَرَى عَلَى اللَّهِ الكَذِبَ مِنْ بَعْدِ ذَلِكَ فَأُوْلَئِكَ هُمْ الظَّالِمُونَ)) آل عمران: 93-94. މާނައީ: “ތަޥްރާތު ބާވައިލެއްވުމުގެ ކުރިން، އިސްރާއީލްގެފާނު އެކަލޭގެފާނުގެ އަމިއްލަ ނަފްސުގެ މައްޗަށް ޙަރާމްކުރެއްވި ތަކެތި ފިޔަވައި، އެންމެހާ ކާތަކެތި އެއީ، އިސްރާއީލްގެދަރިންނަށް ޙަލާލުތަކެތި ކަމުގައިވިއެވެ. ކަލޭގެފާނު ވިދާޅުވާށެވެ! ތިޔަބައިމީހުން ތެދުވެރިންކަމުގައި ވަނީނަމަ، ފަހެ، ތިޔަބައިމީހުން ތަޥްރާތު ގެނެސް އެ ކިޔައިބަލާށެވެ! އެޔަށްފަހު، ﷲއާމެދު ހަދައިގެން ދޮގު ބުނިމީހާ، (ދަންނާށެވެ!) ފަހެ، އެބައިމީހުންނީ، ހަމަ އަނިޔާވެރިންނެވެ.” އެހެންކަމުން، މިއާޔަތަކީ ޔަހޫދީންގެ ބަސްތައް ދޮގުކުރައްވައި، ﷲ ސުބުޙާނަހޫ ވަތަޢާލާގެ ބަސްފުޅު ތެދުކުރެއްވުމުގެ ގޮތުން އައިސްފައިވާ އާޔަތެކެވެ. މިއާޔަތަކީ ޤުރުއާން ކިޔަވާ ނިމުމުން “صَدَقَ اللهُ العَظِيْم” ކިޔުމަށް ދަލީލުކުރާ ދަލީލެއް ނޫނެވެ.\nދެވަނަ ދަލީލު: ((وَمَنْ أَصْدَقُ مِنْ اللَّهِ حَدِيثاً)) النساء: 87. މާނައީ: “ބަސްބުނުމުގައި ﷲއަށްވުރެ ތެދުވެރިކަންބޮޑީ ކާކުހެއްޔެވެ؟” އަދި ((وَمَنْ أَصْدَقُ مِنْ اللَّهِ قِيلاً)) النساء: 122. މާނައީ: “ބަސްބުނުމުގައި ﷲއަށްވުރެ ތެދުވެރިކަންބޮޑީ ކާކުހެއްޔެވެ؟” ދަންނައެވެ. މިދެއާޔަތުގެ މާނައީ، ބަހުގައާއި، ޚަބަރުގައާއި، ވަޢުދުތަކުގައާއި، ވަޢީދުތަކުގައި ﷲ އަށް ވުރެ ތެދުވެރި އެއްވެސް ފަރާތެއް ނުވާކަމެވެ. އެއިލާހުގެ ވަޙީ ބަސްފުޅުތަކާއި، އަންގަވާފައިވާ ޚަބަރުތަކަކީ ތެދުބަސްފުޅުތަކާއި ޚަބަރުތަކެކެވެ. އެއިލާހުގެ ވަޢުދުތަކާއި ވަޢީދު ތަކަކީ ޙައްޤުތެދެވެ. އެކަންކަން އެއިލާހު ފުރިހަމަކުރައްވާހުއްޓެވެ. މިދެއާޔަތުން ﷲ ސުބުޙާނަހޫ ވަތަޢާލާ މިއަންގަވަނީ އެކަންކަމެވެ. އެހެންކަމުން، މިދެއާޔަތަކީވެސް ޤުރުއާން ކިޔަވާ ނިމުމުން “صَدَقَ اللهُ العَظِيْم” ކިޔުމަށް ދަލީލުކުރާ ދަލީލުތަކެއް ނޫނެވެ.\nއަދި ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅު ދަންނައެވެ. އެޙަދީޘްފުޅުގައި، އެބަޔާންކުރައްވަނީ ﷲ ސުބުޙާނަހޫ ވަތަޢާލާ ވަޙީ ބަސްފުޅުގެ ތެދުކަމެވެ. ޙަސަންގެފާނާއި ޙުސައިންގެފާނު ފެނިވަޑައިގެންނެވުމުން އެކަލޭގެފާނަށް، އެދެބޭކަލުން ކައިރިއަށް ނުގެންނަވައި ނުހުންނެވުނުވާހަކައެވެ. ޤުރުއާން ކިޔަވާ ނިމިގެން “صَدَقَ اللهُ العَظِيْم” ކިޔުމަށް މިޙަދީޘްފުޅުން ދެގޮތަކުން ދަލީލުނުކޮށްދެއެވެ.\nފުރަތަމައީ: މިޙަދީޘްގައި މާތްނަބިއްޔާ “صَدَقَ اللَّهُ” ހަދީޘް ކުރައްވާފައިއެވަނީ ޤުރުއާނުގެ އެއާޔަތް ކިޔަވާވިދާޅުވުމުގެ ކުރިންނެވެ. ކިޔެވުމަށް ފަހަކު ނޫނެވެ.\nދެވަނައީ: ނަބިއްޔާ ޞައްލަﷲ ޢަލައިހިވަސައްލަމަ އެފަދައިން ހަދީޘްކުރައްވާފައި އެވަނީ، އެހިނގާދިޔަކަންތަކާ ގުޅޭ އާޔަތެއް އެކަލޭގެފާނު ގެންނެވީއެވެ. އެކަލޭގެފާނު ޤުރުއާން ކިޔެވުމުގެ ގޮތުން ކިޔަވާ ވިދާޅުވީއެއް ނޫނެވެ. އެހެނީ، އެއާޔަތްކިޔަވާ ވިދާޅުވުމުގެ ކުރިން އެކަލޭގެފާނު “أعوذ” ވިދާޅުނުވުން ދޭހަކޮށްދެނީ އެކަމެވެ.\nހަމައެހެންމެ، ޖިބްރީލުގެފާނު ވަނީ އެތައް ފަހަރަކު ނަބިއްޔާ ޞައްލަﷲ ޢަލައިހިވަސައްލަމައަށް ޤުރުއާން އުނގަންނަވާ ދެއްވާފައެވެ. އެއިންއެއްވެސް ފަހަރެއްގައި “صَدَقَ اللهُ العَظِيْم” ނުވަތަ މިމާނައިގެ އެހެން ޢިބާރާތެއް ބޭނުންކުރެއްވިކަމެއް ވާރިދުވާކަށް ނެތެވެ. އަދި ޞަޙާބީންނާއި ތާބިޢީންގެ ޒަމާނުގެ އެއްވެސް ޤުރުއާން ކިޔެވުމުގެ މަދުރަސާއަކުން، ޤުރުއާން ތިލާވަތުކޮށް ނިމުމުން މިފަދައިން ކިޔުއްވިކަން އެނގިފައެއްނެތެވެ. އަދި ޤުރުއާން ކިޔެވުމަކީ އަޅުކަންތަކުގެ ތެރެއިން މަތިވެރިވެގެންވާ އަޅުކަމެކެވެ. އަޅުކަމުގެ ނަމުގައި ކަމެއްކުރެވޭނީ ޞައްޙަ ޞަރީޙަ ދަލީލެއް އޮވެގެންނެވެ. ކީރިތި ޤުރުއާނާއި، މާތް ނަބިއްޔާގެ ސުންނަތާއި، ސަލަފުންގެ ބޭކަލުންގެ ބަސްފުޅުތަކުންނާއި ޢަމަލުފުޅުތަކުން، ތިލާވަތުކޮށްގެން މިފަދައިން ކިޔުން ވާރިދުވެފައެއްނުވެއެވެ. އެބޭކަލުން ޤުރުއާން ކިޔެވުމާއި، އެފޮތުގެ ތަޢުލީމު ހޯއްދެވުމުގެ ގިނަކަމާހުރެވެސް މިފަދައިން ކިޔުމަށް އެބޭކަލުންގެ ކިބައިން އެއްވެސް ދަލީލެއް ވާރިދުވެފައިވާކަމެއް އެނގޭކަންނެތެވެ.\nމުއުމިނުން އަޅުކަންކުރާހުށީ ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަށް ތަބާވުމާއެކީގައެވެ. އެކަލޭގެފާނުގެ ސުންނަތުންނާއި، ޞަޙާބީންގެ ފަރާތުން މިކަމަށް ދަލީލެއް އައިސްފައިނުވާއިރު، މިފަދައިން އަޅުކަމެއްގެ ގޮތުގައި ކިޔުމާއި، ދާއިމީކޮށް ކިޔުމަކީ ބިދުޢައެކެވެ.\nސަޢޫދީ ޢަރަބިއްޔާގެ ފަތުވާ ކޮމެޓީން މިކަމާބެހޭގޮތުން ދެއްވާފައިވާ ފަތަވާއެއްގައި ވެއެވެ. “ޤުރުއާން ކިޔަވާ ނިމުމަށްފަހު “صَدَقَ اللهُ العَظِيْم” ކިޔުމަކީ ބިދުޢައެކެވެ. އެހެނީ، ނަބިއްޔާ ޞައްލަﷲ ޢަލައިހިވަސައްލަމައާއި، އެކަލޭގެފާނުގެ ޚަލީފާއިންނާއި، އެހެންވެސް ޞަޙާބީންނާއި، ސަލަފުންގެ އިމާމްވެރިބޭކަލުން މިފަދައިން ޢަމަލުކޮށްފައެއް ނުވެއެވެ. (އެބަހީ؛ އެފަދައިން ކިޔާފައެއްނުވެއެވެ.) ފަހެ، ކިޔަވާ އަވަދިވެގެން އެފަދައިން ކިޔުމާއި، އެފަދައިން ކިޔުން ލާޒިމުކުރުމަކީ އަލަށް އުފެދިފައިވާ ބިދުޢައެކެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((مَنْ عَمِلَ عَمَلًا لَيْسَ عَلَيْهِ أَمْرُنَا فَهُوَ رَدٌّ)) މާނައީ: “އަހަރެމެންގެ މިދީނުގައި ނުވާކަމެއް އީޖާދުކޮށްފިމީހާ ދަންނާށެވެ. ފަހެ އެކަން (އޭނާގެ މައްޗަށް) ރައްދުކުރެވޭނެއެވެ.” މިޙަދީޘް ރިވާކުރައްވާފައިވަނީ ބުޚާރީއާއި މުސްލިމްއެވެ.(1) (صحيح البخاري: (7349)، ومسلم: (1718))\nއައްޝައިޚް އިބްނު ބާޒާއި(2) އިބްނު ޢުޘައިމީން ރަޙިމަހުމަﷲގެ ބަސްފުޅަކީވެސް، މިފަދައިން ކިޔުމަކީ ބިދުޢައެކެވެ. މިގޮތުން ޝައިޚް ޢުޘައިމީން ވިދާޅުވެފައިވެއެވެ. “ޝައްކެއްވެސްނެތްގޮތުގައި، “صَدَقَ اللهُ العَظِيْم” މިފަދައިން ބުނާބުނުމަކީ ﷲ ޢައްޒަވަޖައްލަ އަށް ކިޔޭ ޘަނާއެކެވެ. އެކަމަކީ (އެބަހީ: ޘަނާ ކިޔުމަކީ) އަޅުކަމެކެވެ. އެކަން އަޅުކަމަށްވީއިރު، ޝަރުޢީ ދަލީލަކާއެކުމެނުވީ، އެފަދައިން ކިޔައިގެން ﷲއަށް އަޅުކަންކުރުން ހުއްދަވެގެންނުވެއެވެ. (އެފަދައިން ކިޔުމަށް) ޝަރުޢުގައި އެއްވެސް ދަލީލެއް އައިސްފައިނުވާއިރު، ތިލާވަތުކޮށް ނިމިގެން އެފަދައިން ކިޔުމަކީ ޝަރުޢުވެގެންވާ ކަމެއްނޫނެވެ. އަދި އެއީ ސުންނަތެއްވެސް ނޫނެވެ.”(3)\nހަމައެފަދައިން ސަޢޫދީ ޢަރަބިއްޔާގެ ބޮޑެތި ޢިލްމުވެރިންގެ ތެރޭގައި ހިމެނިވަޑައިގަންނަވާ ޢަބްދުއް ރައްޒާޤު ޢަފީފީ އާއި ބަކުރު އަބޫ ޒައިދު، ޤުރުއާން ކިޔަވާ ނިމުމުން މިފަދައިން ކިޔުން ހިމަނުއްވާފައިވަނީ ބިދުޢައިގެ ތެރޭގައެވެ.(4)\nމިފަދަ ޘާބިތުނުވާ ކަންތައްތައް، މީސްތަކުންގެ ތެރޭގައި ކޮންމެ ނިޔަތެއްގައި ނަމަވެސް ފެތުރުމަކީ ބިރުހުރިކަމެކެވެ. އަޅުގަނޑުމެންގެ މައްޗަށް ވަނީ ރަސޫލާ ޞައްލަﷲ ޢަލައިހިވަސައްލަމައަށް ފުރިހަމައަށް ތަބާވުމެވެ. އެންމެ މަތިވެރި ހިދާޔަތަކީ އެކަލޭގެފާނުގެ ހިދާޔަތެވެ. والله أعلم.\n(1) فتاوى اللجنة الدائمة للبحوث العلمية: 4/149 – 150. وانظر: ما بعدها. طبعة العاصمة.\n(2) انظر: تكبير الختم بين القراء والمحثين للشيخ إبراهيم الأحضر: 6-7\n(3) انظر: البدع والمحدثات وما لا أصل له: 570.\n(4) انظر: فتاوى ورسائل سماحة الشيخ عبدالرزاق عفيفي: 1/221، بدع القراء للشيخ بكر أبو زيد: 22-23.


مَجَالِسُ شَهْرِ رَمَضَانَ – ފަސްވަނަ މަޖްލިސް – DhiSalafiyyah\nمَجَالِسُ شَهْرِ رَمَضَانَ – ފަސްވަނަ މަޖްލިސް\n19/06/2015 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nޤުރުއާން ތިލާވަތުކުރުމާއި ތިލާވަތުކުރުމުގެ ވައްތަރުތައް\nޙަމްދުހުރީ ﷲ އަށެވެ. އެއިލާހީ އެއިލާހުގެ މަގަށް ދަޢުވަތުދެއްވާ އިލާހެވެ. އެއިލާހު އިރާދަކުރެއްވި އަޅަކަށް ރަނގަޅުގޮތަށް ޢަމަލުކުރުމުގެ ތަޢުފީޤުދެއްވައެވެ. އެއިލާހުގެ ފޮތް ބާވާލެއްވުމުގެ ޛަރީޢާއިން އެއިލާހު ނިޢުމަތް ދެއްވިއެވެ. އަދި އެފޮތުގައި މުޙްކަމް އާޔަތްތަކާއި މުތަޝާބިހު އާޔަތްތައް ހިމެނުއްވިއެވެ. ފަހެ ޙައްޤުމަގުން އެއްކިބާވުމުގެ ގޮތްތައް، އެއުރެންގެ ހިތްތަކުގައިވާ މީހުން މުތަޝާބިހު އާޔަތްތަކަށް ތަބަޢަވިއެވެ. އަދި ޢިލްމުގެ އެންމެ ފުންމިނަށްފޯރިމީހުން ފަހެ ބުނެތެވެ. އަހަރެމެން އެއަށް(އެބަހީ: މުޅި ޤުރުއާނަށް) އީމާންވަމެވެ.\nހިދާޔަތް ދެއްވާ އަދި އެހިދާޔަތުގެ ސަބަބުތައް ފަސޭހަކޮށްދެއްވިކަމުގެ މައްޗަށް އެއިލާހަށް ޙަމްދުކުރަމެވެ. އަދި ﷲ ފިޔަވާ ޙައްޤުގޮތުގައި އަޅުކަންވެވޭ އިލާހަކު ނުވާކަމަށް އަޅުހެކިވަމެވެ. އެއިލާހަށް ބައިވެރިއަކު ނުވެއެވެ. އަދި މިހެކިވުމަކީ، ޢަޛާބުން މިންޖުކޮށްދޭނެ އެއްޗެއްކަމުގައި ވުމަށް އަހަރެން އެދެމެވެ.\nއަދި މުޙައްމަދުގެފާނީ ﷲގެ އަޅާ އަދި ރަސޫލާކަމަށް އަޅު ހެކިވަމެވެ. އެކަލޭގެފާނަކީ، ޢަމަލުތަކުގެ ފެށުމުގައިވެސް އަދި ނިމުމުގައިވެސް އެންމެ ފުރިހަމަވެގެންވާ އިންސާނާއެވެ. އެކަލޭގެފާނުގެ މައްޗަށް ޞަލަވާތް ލައްވާށިއެވެ. އަދި އެކަލޭގެފާނުގެ އެންމެ މާތްޞަޙާބީ، އަބޫބަކުރުގެފާނުގެ މައްޗަށްވެސް ޞަލަވާތްލައްވާށިއެވެ. އެކަލޭގެފާނީ، ރަސޫލުﷲ ޞައްލަﷲ ޢަލައިހިވަސައްލަމްގެ އެންމެ މާތް ޞަޙާބީއެވެ. އަދި ޢުމަރުގެފާނުގެ މައްޗަށް ޞަލަވާތް ލައްވާށިއެވެ. އެކަލޭގެފާނަކީ ﷲތަޢާލާ އެކަލޭގެފާނުގެ އަތްޕުޅު މައްޗަށް ދީނަށް ގަދަކަންދެއްވި ފަރާތެވެ. އަދި އެކަލޭގެފާނުގެ އަތްޕުޅަށް ދުނިޔެ ސީދާކުރެއްވިއެވެ. (އެބަހީ: އެކަލޭގެފާނު ދުނިޔެ ހަމަމަގަށް އެޅުއްވިއެވެ.) އަދި ގެކޮޅުގައި މިޙުރާބުގައި ވަނިކޮށް ޝަޙީދުވެވަޑައިގެންވި ޢުޘްމާނުގެފާނަށް ޞަލަވާތް ލައްވާށިއެވެ. އަދި ޢިލްމުތަކުގައިވާ މައްސަލަތައް ޙައްލުކޮށް އަދި އޭގައިވާ ސިއްރުތައް ކަޝްފުކުރެއްވުމުގައި މަޝްހޫރުވެފައިވާ ޢަލީގެފާނުގެ މައްޗަށް ޞަލަވާތް ލައްވާށިއެވެ. އަދި އެކަލޭގެފާނުގެ އާލުންނާއި އަޞްޙާބުންނާއި އެބޭކަލުންނަށް ތަބަޢަވީހާ ބަޔަކަށް ގިނަގުނަވެގެންވީ ޞަލަވާތާއި ސަލާމްލައްވާށިއެވެ.\nއަޚުންނޭވެ! ﷲތަޢާލާ ވީކުރެއްވެވިއެވެ.\n﴿إِنَّ الَّذِينَ يَتْلُونَ كِتَابَ اللَّـهِ وَأَقَامُوا الصَّلَاةَ وَأَنفَقُوا مِمَّا رَزَقْنَاهُمْ سِرًّا وَعَلَانِيَةً يَرْجُونَ تِجَارَةً لَّن تَبُورَ* لِيُوَفِّيَهُمْ أُجُورَهُمْ وَيَزِيدَهُم مِّن فَضْلِهِ ۚ إِنَّهُ غَفُورٌ شَكُورٌ﴾[الفاطر: ٢٩-30]\nމާނައީ: “ހަމަށަވަރުން ﷲގެފޮތް ކިޔަވާ،އަދި ނަމާދު ޤާއިމްކޮށް،ތިމަންއިލާހު އެއުރެންނަށް ދެއްވި ތަކެތިން ސިއްރާއި ފާޅުގައި ހޭދަކޮށްއުޅޭ މީހުންނީ،ގެއްލުން ނުވާނެ ވިޔަފާރިޔަކަށް އެދޭ ބަޔެކެވެ.  އެއީ އެއިލާހު އެއުރެންނަށް އެއުރެންގެ ދަރުމަ ހަމަޔަށް ދެއްވައި އަދި އެއިލާހުގެ ފަޟްލުވަންތަކަމުން އެއުރެންނަށް އިތުރުކޮށްދެއްވުމަށްޓަކައެވެ. ހަމަކަށަވަރުން އެއިލާހީ،ގިނަގިނައިން ފާފަފުއްސަވާ އަދި އަޅުތަކުންގެ ޞާލިޙު ޢަމަލުތަކަށް ގިނަގިނައިން ޤަބޫލުކުރައްވާ އިލާހެވެ.”\nﷲގެ ފޮތް ތިލާވަތުކުރުން ވަނީ ދެ ބަޔަކަށެވެ:\nފުރަތަމަބައި: (تلاوة حُكْميَّة) މިއީ އެފޮތުގައިވާ ޚަބަރުތައް ތެދުކޮށް އަދި އެފޮތުގެ ޙުކުމްތައް ޢަމަލީގޮތުން ތަންފީޛު ކުރުމެވެ. އެފޮތުގައި އަމުރުފުކުރައްވާފައިވާ ކަންތައްތައްކޮށް އަދި ނަހީކުރައްވާފައިވާ ކަންތައްތަކުން ދުރުވެ ގަތުމެވެ. އެހެން މަޖުލީހެއްގައި މިކަމުގެ ތަފްޞީލު އަންނާނެއެވެ. إن شاء الله.\nދެވަނަބައި: (تلاوة لفظية) މިއީ ޤުރުއާން ކިޔެވުމެވެ. ޤުރުއާން ކިޔެވުމުގެ މާތްކަމާބެހޭ ގޮތުން އެތައް ނައްޞުތަކެއް ވާރިދުވެގެންވެއެވެ. (އެގޮތުން ވާރިދުވެފައިވަނީ) މުޅި ޤުރުއާން އެއްކޮށް ކިޔެވުމުގެ މާތްކަމާ ބެހޭގޮތުންނެވެ. ނުވަތަ ވަކިވަކި ސޫރަތްތައް ކިޔެވުމުގެ މާތްކަމާ ބެހޭގޮތުންނެވެ. ނުވަތަ ވަކިވަކި މުޢައްޔަންކުރެވިފައިވާ އާޔަތްތައް ކިޔެވުމުގެ މާތްކަމާ ބެހޭގޮތުންނެވެ.\nޞަޙީޙުލް ބުޚާރީގައި ޢުޘްމާނު ބުން ޢައްފާނުرضي الله عنهގެ އަރިހުން ރިވާވެގެންވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n((خَيْرُكُمْ مَنْ تَعَلَّمَ الْقُرْآنَ وَعَلَّمَهُ))() [رواه البخاري] .\nމާނައީ: “ތިޔަބައިމީހުންގެ ތެރެއިން އެންމެ ހެޔޮވެގެންވާ މީހަކީ، ޤުރުއާން އުނގެނި އެޤުރުއާން އުނގަންނައިދޭ މީހާއެވެ.”\nއަދި ބުޚާރީއާއި މުސްލިމް ޢާއިޝާ رضي الله عنهاގެ އަރިހުން ރިވާކުރެއްވި ރިވާޔަތުގައިވެއެވެ. ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ.\n((الْمَاهِرُ بِالْقُرْآنِ مَعَ السَّفَرَةِ الْكِرَامِ الْبَرَرَةِ وَالَّذِى يَقْرَأُ الْقُرْآنَ وَيَتَتَعْتَعُ فِيهِ وَهُوَ عَلَيْهِ شَاقٌّ لَهُ أَجْرَانِ))()[متفق عليه] .\nމާނައީ: “ޤުރުއާން ކިޔެވުމުގައި ކުޅަދާނަމީހާ(މާހިރު) ވާހުށީ ވަޙީލިޔުއްވާ މާތް މަލާއިކަތް ބޭކަލުންނާއި އެކުގައެވެ. އަދި އުނދަގުލުން ކޮށަކޮށައިގެން ޤުރުުއާން ކިޔަވާ މީހާއަށް ދެއަޖުރު ލިބޭ ހުށްޓެވެ.”\nދެއަޖުރު ދަންނައެވެ! އޭގެ ތެރެއިން ފުރަތަމަ އަޖުރަކީ، ޤުރުއާން ކިޔެވުމުން ލިބޭ އަޖުރެވެ. ދެވަނަ އަޖުރަކީ، ކިޔެވުމުގައި ކިޔަވާމީހާ އުފުލިބުރައަށްޓަކައި ވީއަޖުރެވެ.\nއަދިވެސް ބުޚާރީއާއި މުސްލިމު، އަބޫ މޫސަލްއަޝްޢަރީ رضي الله عنهގެއަރިހުން ރިވާކުރެއްވިއެވެ. ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ.\n((مَثَلُ الْمُؤْمِنِ الَّذِي يَقْرَأُ الْقُرْآنَ كَمَثَلِ الْأُتْرُجَّةِ رِيحُهَا طَيِّبٌ وَطَعْمُهَا طَيِّبٌ وَمَثَلُ الْمُؤْمِنِ الَّذِي لَا يَقْرَأُ الْقُرْآنَ كَمَثَلِ التَّمْرَةِ لَا رِيحَ لَهَا وَطَعْمُهَا حُلْوٌ))() [متفق عليه].\nމާނައީ:”ޤުރުއާން ކިޔަވާ މުއުމިނުމީހާގެ މިޘާލަކީ އުތްރުއްޖާގެ މިޘާލެވެ. (އެއީ އިނގިރޭސިބަހުން (citron)ނަމަކަށްކިޔާ މޭވާއެކެވެ. އެއީ ލުނބޯ އެއްފަދަގޮތަކަށް ހުންނަ މޭވާއެކެވެ.) އޭގެ ވަސް ރަނގަޅެވެ. އަދި އޭގެ ރަހަވެސް ރަގަޅެވެ. އަދި ޤުރުއާން ނުކިޔަވާ މުއުމިނުމީހާގެ މިޘާލަކީ ކަދުރެއްގެ މިޘާލެވެ. އޭގައި ވަހެއް ނުވެއެވެ. ރަހަ ފޮންޏެވެ.”\nއަދި ޞަޙީޙު މުސްލިމުގައި އަބޫ އުމާމާ رضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((اقْرَءُوا الْقُرْآنَ فَإِنَّهُ يَأْتِى يَوْمَ الْقِيَامَةِ شَفِيعًا لأَصْحَابِهِ))()[رواه مسلم] .\nމާނައީ:”ތިޔަބައިމީހުން ޤުރުއާން ކިޔަވާށެވެ. ހަމަކަށަވަރުން އެޤުރުއާންކިޔަވާ އަހުލުވެރިންނަށް ޤިޔާމަތްދުވަހުގައި ޝަފާޢަތްތެރިއެއްގެ ގޮތުގައި ޤުރުއާން އަންނާނެއެވެ.”\nއަދިވެސް ޞަޙީޙު މުސްލިމުގައި ޢުޤުބާ ބުން ޢާމިރު رضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((أَفَلاَ يَغْدُو أَحَدُكُمْ إِلَى الْمَسْجِدِ فَيَعْلَمَ أَوْ يَقْرَأَ آيَتَيْنِ مِنْ كِتَابِ اللَّهِ عَزَّ وَجَلَّ خَيْرٌ لَهُ مِنْ نَاقَتَيْنِ وَثَلاَثٌ خَيْرٌ لَهُ مِنْ ثَلاَثٍ وَأَرْبَعٌ خَيْرٌ لَهُ مِنْ أَرْبَعٍ وَمِنْ أَعْدَادِهِنَّ مِنَ الإِبِلِ))()[رواه مسلم]. މާނައީ:”ތިޔަބައިމީހުންގެ ތެރެއިން މީހަކު ހެނދުނުގެ ކުރީކޮޅު މިސްކިތައް ނުދާނަންހެއްޔެވެ. އަދި މިސްކިތައްގޮސް ﷲގެ ފޮތުން (ދެއާޔަތް) އެނގި ނުވަތަ ދެއާޔަތް ކިޔެވުން، އޭނާއަށް އަންހެން ދެޖަމަލަށްވުރެ ހެޔޮކަންބޮޑުވެގެންވެއެވެ. އަދި ތިން އާޔަތް، އޭނާއަށް އަންހެން ތިން ޖަމަލަށްވުރެ ހެޔޮކަންބޮޑުވެގެން ވެއެވެ. އަދި ހަތަރު އާޔަތް، އޭނާއަށް އަންހެން ހަތަރު ޖަމަލަށްވުރެ ހެޔޮކަންބޮޑުވެގެންވެއެވެ. އަދި ކިޔަވާ އާޔަތުގެ ޢަދަދުގިނަވުމުން، އެއާޔަތްތަކުގެ ޢަދަދާއި އެއްވަރުގެ އަންހެން ޖަމަލަށްވުރެ ހެޔޮކަންބޮޑުވެގެންވެއެވެ.”\nއަދިވެސް ޞަޙީޙު މުސްލިމުގައި އަބޫ ހުރައިރާ رضي الله عنهގެއަރިހުން ރިވާވެގެން ވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((مَا اجْتَمَعَ قَوْمٌ فِى بَيْتٍ مِنْ بُيُوتِ اللَّهِ تَعَالَى يَتْلُونَ كِتَابَ اللَّهِ وَيَتَدَارَسُونَهُ بَيْنَهُمْ إِلاَّ نَزَلَتْ عَلَيْهِمُ السَّكِينَةُ وَغَشِيَتْهُمُ الرَّحْمَةُ وَحَفَّتْهُمُ الْمَلاَئِكَةُ وَذَكَرَهُمُ اللَّهُ فِيمَنْ عِنْدَهُ))()[رواه مسلم]. މާނައީ:”ބަޔަކު މީހުން ﷲގެ ގެކޮޅުތަކުގެ ތެރެއިން ގެކޮޅަކަށް އެއްވެ، އެބައިމީހުންގެ މައްޗަށް މަޑުމައިތިރިކަން ބާވާނުލައްވާ ގޮތަކަށް، ﷲގެ ފޮތް ކިޔަވާ، އަދި އެބައިމީހުންގެ މެދުގައި ﷲގެ ފޮތް މުދާރަސާކޮށް ނަހަދައެވެ. އަދި އެބައިމީހުން ރަޙްމަތުން ވަށާލެވެއެވެ. (އެބަހީ: އެބައިމީހުންގެ މައްޗަށް ގިނަގުނަވެގެންވީ ރަޙުމަތް ލައްވައެވެ.) އަދި މަލާއިކަތްބޭކަލުން (މާތްކޮށް ހިއްތެވުމުގެ ގޮތުން) އެބައިމީހުން ވަށާލައްވައެވެ. އަދި ﷲތަޢާލާ، އެއިލާހުގެ ޙަޟްރަތުގައިވާ ބޭކަލުންގެ (މަލާއިކަތް ބޭކަލުންގެ) އަރިހުގައި އެބައިމީހުންގެ ވާހަކަ ޛިކްރު ކުރައްވައެވެ.”\nއަދިވެސް އެކަލޭގެފާނު ޙަދީޘްކުރެއްވިއެވެ.\n((تَعَاهَدُوا الْقُرْآنَ فَوَالَّذِي نَفْسِي بِيَدِهِ لَهُوَ أَشَدُّ تَفَصِّيًا مِنَ الْإِبِلِ فِي عُقُلِهَا))()[متفق عليه] .\nމާނައީ :”ތިޔަބައިމީހުން ޤުރުއާނާއިމެދު ރައްކާތެރިވާށެވެ. ތިމަންކަލޭގެފާނުގެ ނަފްސު އެފަރާތެއްގެ އަތްޕުޅުގައިވާ ފަރާތް ގަންދެއްވާ ޙަދީޘްކުރައްވަމެވެ. ޖަމަލު އެ ބަނދެފައިވާ ވާގަނޑުން ދުވެފިލާ ރައްކާވާވަރަށްވުރެ އަވަހަށް ޤުރުއާން ފިލާދެއެވެ. (އެބަހީ: ޤުރުއާން މުރާޖާނުކޮށް ދޫކޮށްލައިފި ނަމަ ހަނދާންނެތޭލެއް އަވަސްވެގެންދެއެވެ.)”\nއަދި އެކަލޭގެފާނު ޙަދީޘްކުރެއެވެ.\n((لاَ يَقُلْ أَحَدُكُمْ نَسِيتُ آيَةَ كَيْتَ وَكَيْتَ بَلْ هُوَ نُسِّىَ))()[رواه مسلم] .\nމާނައީ:”ތިޔަބައިމީހުންކުރެ މީހަކު ޤުރުއާން، އާޔަތަކުން އާޔަތަކުން ހަނދާންނެތުނީއޭ ނުބުނާށެވެ. އަދި ކިއެއް ހެއްޔެވެ. އޭނާ ހަނދުމަ ނެތިކުރެވުނީއެވެ.” މިތަނުގައި ހަނދާންނައްތާލީއޭ ބުނެވޭ ބަހުގެ މާނައަކީ، ޤުރުއާނުން ހިތުދަސްކޮށްފައިވާ މިންވަރު ހަނދާންނެތެންދެން ފަރުވާކުޑަކޮށްގެން ހުއްޓައި ހަނދާންނެތުމެވެ.\nއަދި ޢަބްދުﷲ ބުން މަސްޢޫދުرضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ.\n((مَنْ قَرَأَ حَرْفًا مِنْ كِتَابِ اللهِ فَلَهُ بِهِ حَسَنَةٌ ، وَالحَسَنَةُ بِعَشْرِ أَمْثَالِهَا ، لاَ أَقُولُ الْم حَرْفٌ ، وَلَكِنْ أَلِفٌ حَرْفٌ وَلاَمٌ حَرْفٌ وَمِيمٌ حَرْفٌ))() [رواه الترمذي]\nމާނައީ:”ﷲ ގެ ފޮތުން އެންމެ އަކުރެއްވެސް ކިޔަވައިފި މީހަކަށް ހެޔޮ ކަމެއްވެއެވެ. ކޮންމެ ހެޔޮ ކަމެއް އޭގެ ދިހަ ހެޔޮކަންފަދައެވެ. (އަލިފް ލާމް މީމް)އެއީ އެންމެ އަކުރެއް ކަމުގައި ތިމަންކަލޭގެފާނު ވިދާޅެއް ނުވަމުއެވެ. އެހެންނަމަވެސް އަލިފަކީ އަކުރެކެވެ. ލާމަކީވެސް އަކުރެކެވެ. އަދި މީމަކީވެސް އަކުރެކެވެ.”\nއަދިވެސް އެކަލޭގެފާނުގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n)) إِنَّ هَذَا الْقُرْآَنَ مَأْدُبَةُ اللَّهِ، فَتَعَلَّمُوا مِنْ مَأْدُبَتِهِ مَا اسْتَطَعْتُمْ، إِنَّ هَذَا الْقُرْآَنَ هُوَ حَبْلُ اللَّهِ الَّذِي أَمَرَ بِهِ، وَهُوَ النُّورُ الْبَيِّنُ وَالشِّفَاءُ النَّافِعُ،عِصْمَةٌ لِمَنِ اعْتَصَمَ بِهِ، وَنَجَاةٌ لِمَنْ تَمَسَّكَ بِهِ، لا يَعْوَجُّ فَيُقَوَّمَ، وَلا يَزُوغُ فَيُسْتَعْتَبَ، وَلا تَنْقَضِي عَجَائِبُهُ، وَلا يَخْلُقُ عَنْ رَدٍّ، اتْلُوهُ فَإِنَّ اللَّهَ عَزَّ وَجَلَّ يَأْجُرُكُمْ بِكُلِّ حَرْفٍ مِنْهُ عَشْرُ حَسَنَاتٍ، لَمْ أَقُلْ لَكُمْ: الم حَرْفٌ وَلَكِنْ أَلِفٌ حَرْفٌ وَلامٌ حَرْفٌ وَمِيمٌ حَرْفٌ((() [رواه الحاكم]\nމާނައީ: “ހަމަކަށަވަރުން މިޤުރުއާނަކީ ﷲގެ ޖާފަތެކެވެ. ފަހެ ތިޔަބައިމީހުނަށް ކުޅަދާނަވީވަރަކަށް ﷲގެ ޖާފަތާ ކުރިމަތިލާ އޭތި ލިބިގަންނާށެވެ. ހަމަކަށަވަރުން މިޤުރުއާނަކީ ﷲގެ ގަދަފަދަ ވެގެންވީ ވާފަށެވެ. އަދި ސާފުވެގެންވާ ނޫރެކެވެ. ފައިދާކުރަނިވި ޝިފާއެކެވެ. އޭގައި ހިފަހައްޓައިފިމީހަކަށްވާ ރައްކާތެރިކަމެކެވެ. އަދި އެއަށް ތަބަޢަވެއްޖެމީހަކަށްވާ ސަލާމަތްތެރިކަމެކެވެ. އެއީ ސީދާ ކުރަން ޖެހޭ އެއްޗެއް ނޫނެވެ. އެހެނީ އެޔެއް ކަސިޔާރެއް ނުވާނެއެވެ. އަދި އެޔެއް ފުރެދިގެން ނުދާނެއެވެ. އެހެނީ އެއީ އެޔަކަށް މީހެއްގެ ރުހުމެއް ހޯދާކަށް ނުޖެހެއެވެ. އޭގެ އަޖައިބުތައް ނިމިގެން ނުދެއެވެ. ގިނަގިނައިން ތަކުރާރުވުމަކުން އޭތި ބާވެ ނުދެއެވެ. ތިޔަބައިމީހުން އެޤުރުއާން ކިޔަވާށެވެ. ފަހެ ހަމަކަށަވަރުން ﷲތަޢާލާ ތިޔަބައިމީހުން ކިޔަވާ ކޮންމެ އަކުރަކަށް ދިހަ ހެޔޮކަންދެއްވާނެއެވެ. ދަންނާށެވެ! އަލިފް ލާމް މީމް އެއީ އެންމެ އަކުރެއް ކަމުގައި ތިމަންކަލޭގެފާނު ވިދާޅެއް ނުވަމުއެވެ. އެހެންނަމަވެސް އަލިފަކީ އަކުރެކެވެ. ލާމަކީވެސް އަކުރެކެވެ. އަދި މީމަކީވެސް އަކުރެކެވެ.”\nއަޚުންނޭވެ! މިއީ ޤުރުއާން ކިޔެވުމުގެ މާތްކަމެވެ. މިއަޖުރުވަނީ، ﷲގެ ޙަޟްރަތުން ޘަވާބާއި ދަރުމައަށް އެދޭ އަދި އެއިލާހުގެ ރުހިވޮޑިގަތުން އެދޭ ކޮންމެ މީހަކަށެވެ. މިއީ ފަސޭހައިންކޮށްލެވޭ ޢަމަލުތަކަކަށް ބޮޑުވެގެންވާ އަޖުރުތަކެކެވެ. ފަހެ މޮޔަމީހަކީ، އެކަމުގައި ފަރުވާކުޑަކޮށްލި މީހާއެވެ. އަދި ގެއްލެނިވެގެންވާ މީހަކީ ފައިދާ ގެއްލިގެންދިޔުން އެކަށީގެންނުވާ ވަގުތުގައިވެސް، އެކަން އޭނާއާއި ފާއިތުވެއްޖެ މީހާއެވެ. މިއީ މުޅި ޤުރުއާނުގައި ޝާމިލުވާގޮތުގައިވާ މާތްކަމާއި މަތިވެރިކަމެވެ.\nއަދި ވަކި ވަކި ސޫރަތްތަކުގެ މާތްކަމާއި ބެހޭގޮތުން ހަދީޘް ބަސްފުޅުތައް ވާރިދުވެފައިވެއެވެ.\nއެގޮތުން ފާތިޙާ ސޫރަތް ހިމެނިގެންދަނީ އެފަދަ ސޫރަތްތަކުގެ ތެރެއިންނެވެ. ޞަޙީޙުލް ބުޚާރީގައި އަބޫ ސަޢީދު ބުން މުޢައްލާ رضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n((لَأُعَلِّمَنَّكَ أَعْظَمَ سُورَةٍ فِي الْقُرْآنِ. (الْحَمْدُ لِلَّهِ رَبِّ الْعَالَمِينَ) هِيَ السَّبْعُ الْمَثَانِي، وَالْقُرْآنُ الْعَظِيمُ الَّذِي أُوتِيتُهُ))()\nމާނައީ: “ޤުރުއާނުގައިވާ އެންމެ މަތިވެރި ސޫރަތް ތިމަންކަލޭގެފާނު ހަމަކަށަވަރުން ކަލޭފެފާނަށް އުނގަންނަވާ ދެއްވާނަމެވެ. (الْحَمْدُ لِلَّهِ رَبِّ الْعَالَمِينَ)، މިއީ ތަކުރާރުކޮށް ކިޔެވޭ ހަތް އާޔަތެވެ. އަދި އެއީ ތިމަންކަލޭގެފާނަށް ދެވިގެންވާ މަތިވެރިވެގެންވާ ޤުރުއާނެވެ.”\nއެސޫރަތުގެ މަތިވެރިކަމަށްޓަކައި، އެސޫރަތް ކިޔެވުން އެއީ ނަމާދުގެ ރުކުނެއްކަމުގައި ވަނީ ލައްވާފައެވެ. އެސޫރަތާނުލާ ނަމާދު ޞައްޙަނުވާ ހުށްޓެވެ. ނަބިއްޔާ ޞައްލަﷲ ޢަލައިވަސައްލަމަ ޙަދީޘްކުރެއްވިއެވެ.\n((لَا صَلَاةَ لِمَنْ لَمْ يَقْرَأْ بِفَاتِحَةِ الْكِتَابِ))()[متفق عليه] .\nމާނައީ: “ސޫރަތުލް ފާތިޙާ ނުކިޔަވާމީހަކަށް ނަމާދެއް ނުވެއެވެ.”\nއަދި އަބޫ ހުރައިރާ رضي الله عنهގެއަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((مَنْ صَلَّى صَلاَةً لَمْ يَقْرَأْ فِيهَا بِفَاتِحَةِ الْكِتَابِ فَهىَ خِدَاجٌ))\nމާނައީ: ” މީހަކު ނަމާދެއްކުރިއިރު އެނަމާދުގައި ސޫރަތުލް ފާތިޙާ ނުކިޔަވައިފިނަމަ، ފަހެ، އެއީ އުނިކަމެކެވެ.” އެކަލޭގެފާނު އެފަދައިން ތިންފަހަރު ވިދާޅުވިއެވެ.\nދެންފަހެ އަބޫ ހުރައިރާ رضي الله عنهގެ އަރިހުގައި ދެންނެވުނެވެ. ތިމަންމެން އިމާމުމީހާގެ ފަހަތުގައި ވާއިރުގައިވެސްތޯއެވެ؟ ދެންނެވިއެވެ. އެސޫރަތް ތިމާ އަމިއްލައަށް ކިޔަވާށެވެ. (އެބަހީ: ސިއްރުން ކިޔަވާށެވެ.) رواه مسلم .\nއަދި މުޢައްޔަންކޮށް (އެސޫރަތްތަކެއްގެ މާތްކަން ބަޔާންކުރެއްވެވިފައިވާ) ސޫރަތްތަކުގެ ތެރޭގައި ބަޤަރާ ސޫރަތާއި އާލު ޢިމްރާން ސޫރަތް ހިމެނެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((اقْرَءُوا الزَّهْرَاوَيْنِ: الْبَقَرَةَ وَسُورَةَ وآلِ عِمْرَانَ، فَإِنَّهُمَا تَأْتِيَانِ يَوْمَ الْقِيَامَةِ كَأَنَّهُمَا غَمَامَتَانِ أَوْ كَأَنَّهُمَا غَيَايَتَانِ أَوْ كَأَنَّهُمَا فِرْقَانِ مِنْ طَيْرٍ صَوَافَّ، تُحَاجَّانِ عَنْ أَصْحَابِهِمَا، اقْرَءُوا سُورَةَ الْبَقَرَةِ فَإِنَّ أَخْذَهَا بَرَكَةٌ وَتَرْكَهَا حَسْرَةٌ وَلاَ تَسْتَطِيعُهَا الْبَطَلَةُ))()[رواه مسلم]\nމާނައީ: “ތިޔަބައިމީހުން ޒަހުރާވައިން (ދެނޫރު) ކަމުގައިވާ ބަޤަރާ ސޫރަތާއި އާލު ޢިމްރާން ސޫރަތް ކިޔަވާށެވެ. ޤިޔާމަތްދުވަހު އެދެސޫރަތް ދެވިލާގަނޑުފަދައިން ނުވަތަ ހިޔާއަޅާދޭއެއްޗެއް ފަދައިން ނުވަތަ ފިޔަ ފަތުރާލާފައިވާ ދޫނީގެ ދެބައިގަނޑެއް ފަދައިން، އެދެ ސޫރަތުގެ އަހުލުވެރިން ދިފާޢުކުރުމަށް އަންނާނެއެވެ. އަދި ތިޔަބައިމީހުން ބަޤަރާ ސޫރަތް ކިޔަވާށެވެ. ފަހެ ހަމަކަށަވަރުން އޭގައި ހިފުމަކީ ބަރަކާތެކެވެ. (އެބަހީ: އެސޫރަތް ކިޔަވާ އެސޫރަތަށް ޢަމަލުކުރާ މީހުންނަށް އެއީ ބަރަކާތެކެވެ.) އަދި އެދޫކޮށްލުމަކީ ގެއްލުމެކެވެ. އަދި އެދެ ސޫރަތުގެ މައްޗަށް ބާޠިލުގެ އަހުލުވެރިންނަށް ކުޅަދާނަކަން ލިބިގެން ނުވެއެވެ.” އެބަހީ: ސިހުރުވެރިންނަކަށް އެދެސޫރަތް ބާޠިލްކޮށްލުމަކަށް ކުޅަދާނަވެގެން ނުވެއެވެ.\nއަދި އަބޫ ހުރައިރާ رضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((إِنَّ البَيْتَ الذي تُقْرَأ فِيهِ سُورَةُ البقرة لا يدخلُه الشيطان))()[رواه مسلم] .\nމާނައީ: “ހަމަކަށަވަރުން އެގެއެއްގައި ބަޤަރާ ސޫރަތްކިޔެވޭ ގެޔަކަށް ޝައިޠާނާ ނުވަންނަހުށްޓެވެ.”\nއަދި ހަމަ އެފަދައިން އެސޫރަތުގައި އާޔަތުލް ކުރުސި ވެއެވެ. ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން ޞައްޙަ މަގުން ވާރިދުވެގެން އައިސްފައިވެއެވެ.\n“ހަމަކަށަވަރުން ރޭގަނޑު އާޔަތުލް ކުރުސި ކިޔާފިމީހެއްގެ މައްޗަށް ﷲތަޢާލާ ރައްކާތެރިއަކު ނުލައްވައެއް ނުދާނެއެވެ. (އެބަހީ: ރައްކާތެރިކޮށްދޭނެ މަލާއިކަތްބޭކަލުން އޭނާއަށްޓަކައި ލައްވާނެތެވެ.) އަދި ހެނދުނުވެއްޖައުމަށް ދާންދެން ޝައިޠާނަކު އޭނާއާއި ކައިރިނުވާ ހުށްޓެވެ.”()\nއަދި އިބްނު ޢައްބާސް رضي الله عنهماގެ އަރިހުން ރިވާވެގެންވެއެވެ. ހަމަކަށަވަރުން ޖިބްރީލު ޢަލައިހިއްސަލާމު ވިދާޅުވިއެވެ. (އެހިނދު ޖިބްރީލުގެފާނު އިންނެވީ ނަބިއްޔާ ޞައްލަﷲ ގެ އަރިހުގައެވެ.) މިއީ އުޑުން ހުޅުވުނު ދޮރުކޮޅެކެވެ. މީގެ ކުރިން ދުވަހަކުވެސް މިދޮރުކޮޅު ހުޅުވިފައި ނުވެއެވެ. ވިދާޅުވިއެވެ. ދެންފަހެ އެދޮރުކޮޅުން މަލާއިކަތަކު ފައިބައި ވަޑައިގެންނެވިއެވެ. ފަހެ އެމަލާއިކަތާ ނަބިއްޔާ ޞައްލަﷲ ޢަލައިހި ވަސައްލަމަގެ އަރިހަށް ވަޑައިގަތެވެ. އެމަލާއިކަތާ ވިދާޅުވިއެވެ.\n((أَبْشِرْ بِنُورَيْنِ أُوتِيتَهُمَا لَمْ يُؤْتَهُمَا نَبِيٌّ كَانَ قَبْلَكَ: فَاتِحَةُ الْكِتَابِ وَخَوَاتِيمُ سُورَةِ الْبَقَرَةِ، لَمْ تَقْرَأْ مِنْهُمَا حَرْفًا إِلا أُوتيتَهُ))()[رواه مسلم] .\nމާނައީ: “ކަލޭގެފާނަށް ދެވިގެންވާ ދެނޫރުގެވާހަކައިން ކަލޭގެފާނަށް އުފާވެރިކަމުގެ ޚަބަރު ތިމަންކަލޭގެފާނު ދެމެވެ. ކަލޭގެފާނުގެ ކުރިން އެއްވެސް ނަބިއްޔަކަށް އެދެނޫރު ދެއްވިގެން ނުވެއެވެ. އެއީ ސޫރަތުލް ފާތިޙާ އާއި ސޫރަތުލް ބަޤަރާގެ ފަހު އާޔަތްތަކެވެ. ކަލޭގެފާނަށް އެދޭތީގައި ވާކަމެއް (އެބަހީ: ސޫރަތުލް ފާތިޙާއާއި ސޫރަތުލް ބަޤަރާގެ ފަހު އާޔަތްތަކުގައި ބަޔާންވެފައިވާ ކަމެއް) ނުދެވޭގޮތަކަށް ކަލޭގެފާނު އެންމެ ތަންކޮޅެއްވެސް ކިޔަވާ ވިދާޅުނުވަމެވެ.”\nއަދި މުޢައްޔަންކޮށް (އެސޫރަތްތަކެއްގެ މާތްކަން ބަޔާންލުރެވިފައިވާ) ސޫރަތްތަކުގެތެރޭގައި “قُلْ هُوَ اللَّهُ أَحَدٌ” މިސޫރަތް ހިމެނެއެވެ. ޞަޙީޙުލްބުޚާރީގައި އަބޫ ސަޢީދުލް ޚުދްރީ رضي الله عنهގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ މި ސޫރަތާއި ބެހޭގޮތުން ޙަދީޘްކުރެއްވިއެވެ.\n((وَالَّذِي نَفْسِي بِيَدِهِ إِنَّهَا لَتَعْدِلُ ثُلُثَ الْقُرْآن.))()\nމާނައީ: “ތިމަންކަލޭގެފާނުގެ ނަފްސުފުޅު އެފަރާތެއްގެ އަތްޕުޅުގައިވާ ފަރާތް ގަންދެއްވާ ޙަދީޘްކުރައްވަމެވެ. ހަމަކަށަވަރުން އެސޫރަތް (އިޚްލާޞް ސޫރަތް) ޤުރުއާނުގެ ތިންބައިކުޅައެއްބަޔާ ހަމަހަމައެވެ.”\nމީގެ މާނައަކީ މާތްކަމާއި އަޖުރުގެގޮތުން އެއްވަރުވިޔަސް އެސޫރަތް ކިޔެވުމުން މުޅި ޤުރުއާން އެއްކޮށް ކިޔެވިކަމަށް ވާނެކަމުގެ ވާހަކައެއް ނޫނެވެ. އެހެންކަމުން އެސޫރަތް ނަމާދުގައި ތިންފަހަރު ކީކަމުގައި ވީނަމަވެސް، ސޫރަތުލް ފާތިޙާ ކިޔެވިކަމަކަށް ނުވާނެއެވެ.\nއަދި އެއްޗެއް އެހެން އެއްޗަކާއި މާތްކަމުގެ ގޮތުން އެއްވަރުވީކަމުގައި ވީނަމަވެސް، އެއެއްޗަކާނުލާ އޭތި ފުއްދާދިނުން ލާޒިމެއް ނުކުރެއެވެ. އިމާމް ބުޚާރީއާއި އިމާމު މުސްލިމު އަބޫ ޢައްޔޫބުލް އަންޞާރީ رضي الله عنهގެ އަރިހުން ރިވާކުރައްވާފައިވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((مَنْ قَالَ لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ لَهُ الْمُلْكُ وَلَهُ الْحَمْدُ، عَشْرَ مِرَارٍ،كَانَ كَمَنْ أَعْتَقَ أَرْبَعَةَ أَنْفُسٍ مِنْ وَلَدِ إِسْمَاعِيلَ))()\nމާނައީ: “” لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ لَهُ الْمُلْكُ وَلَهُ الْحَمْدُ” މިފަދައިން ދިހަފަހަރު ކިޔައިފިމީހަކު، އިސްމާޢީލުގެ ދަރިކޮޅުން ދިހަ އަޅުން މިނިވަންކުރި ފަދައެވެ.”\nމިއާއެކު، މީހެއްގެ މައްޗަށް ކައްފާރާއެއްގެ ގޮތުގައި ހަތަރު އަޅުން މިނިވަންކުރަން އޮވެފައި، މިޛިކުރު ކިޔައިފިކަމުގައި ވީނަމަވެސް، އެއަޅުން މިނިވަންކުރި ކަމަކަށް ނުވާނެއެވެ. އެއީ އެފަދައިން ކިޔުން މާތްކަމާއި އަޖުރުގެ ގޮތުން އެއްވަރުވީކަމުގައި ވީނަމަވެސްމެއެވެ.\nއަދި މުޢައްޔަންކޮށް އެސޫރަތްތަކެއްގެ މާތްކަން ބަޔާންކުރެވިފައިވާ ސޫރަތްތަކުގެ ތެރޭގައި މުޢައްވިޛާތު ދެސޫރަތް ހިމެނެއެވެ. އެއީ (قُلْ أَعُوذُ بِرَبِّ الْفَلَقِ) އާއި (قُلْ أَعُوذُ بِرَبِّ النَّاسِ)އެވެ.\nޢުޤުބާ ބިން ޢާމިރު رضي الله عنهގެއަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((أَلَمْ تَرَ آيَاتٍ أُنْزِلَتِ اللَّيْلَةَ لَمْ يُرَ مِثْلُهُنَّ قَطُّ (قُلْ أَعُوذُ بِرَبِّ الْفَلَقِ) وَ (قُلْ أَعُوذُ بِرَبِّ النَّاسِ) ))() [رواه مسلم]\nމާނައީ: “ދެކިވަޑައި ނުގަންނަވަމުތޯއެވެ. ރޭ ބާވާލެއްވުނު، އެއާޔަތްތަކާއި އެއްފަދަވެގެންވާ އެހެންއެއްވެސް އާޔަތްތަކެއް މިހާތަނަށް ފެނިފައި ނުވެއެވެ. އެއީ (قُلْ أَعُوذُ بِرَبِّ الْفَلَقِ) އާއި (قُلْ أَعُوذُ بِرَبِّ النَّاسِ)މިދެ ސޫރަތެވެ.”\nއަދި ނަސާއީގައި ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޢުޤުބާ ބިން ޢާމިރު رضي الله عنهއަށް މިދެސޫރަތް ކިޔެވުމަށް އަމުރުކުރެއްވުމަށްފަހު ޙަދީޘްކުރެއްވިއެވެ.\n((مَا سَأَلَ سَائِلٌ بِمِثْلِهَا وَلا اسْتَعَاذَ مُسْتَعِيذٌ بِمِثْلِهَا))()\nމާނައީ: “ކަމަކަށްއެދި ދަންނަވާމީހަކަށް މި ދެސޫރަތާއި އެއްފަދަ ދެންނެވުމެއް ނުވެއެވެ. އަދި ރައްކާތެރިކަމަކަށް އެދޭމީހަކަށް މި ދެސޫރަތާ އެއްފަދަ ރައްކާތެރިކަމެއް ނުވެއެވެ.”\nއަޚުންނޭވެ! ޤުރުއާން ކިޔެވުން ގިނަކުރުމުގައި ގަދައަޅާ މަސައްކަތް ކުރާށެވެ. ވަކިން ޚާއްޞަކޮށް ޤުރުއާން ބާވާލެއްވުނު މަސްކަމުގައިވާ، މިމަހުގައި އެކަން އިރުތު ކުރާށެވެ. އެހެނީ މިމަހުގައި ޤުރުއާން ކިޔެވުން އިތުރުކުރުމަށް ޚާއްޞަ އަހަންމިއްޔަތުކަން ދެވިފައިވެއެވެ. ކޮންމެ އަހަރަކު ރަމަޟާން މަހުގައި ޖިބްރީލް ޢަލައިހިއްސަލާމް ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ވަޑައިގެން އެކަލޭގެފާނާއެކު ޚަތިމްކުރައްވައެވެ. އަދި އެކަލޭގެފާނު އަވަހާރަވަޑައިގެންނެވި އަހަރުގައި އިތުރަށް ޘާބިތުކޮށްދެއްވުމަށް ދެފަހަރު ޚަތިމުކުރެއްވިއެވެ.\nސަލަފުއްޞާލިހުން -رضي الله عنهم-ރަމަޟާންމަހުގައި، ނަމާދުގައްޔާއި ނަމާދުން ބޭރުގައި ޤުރުއާން ކިޔެވުން ގިނަކުރައްވާކަމުގައިވެއެވެ. ޒުހުރީ رحمه اللهރަމަޟާންމަސް އައުމުން ވިދާޅުވާކަމުގައިވެއެވެ.\n“إِنَمَا هو تِلاَوَةُ القُرْآنِ وَإِطَعَامُ الطَّعَامِ”\nމާނައީ:”މިއީ ޤުރުއާން ކިޔެވުމުގެ މައްސަރެވެ. އަދި (މިސްކީނުންނާއި ފަޤީރުންނަށް) ކާންދިނުމުގެ މައްސަރެވެ.”\nއަދި އިމާމު މާލިކު رحمه الله ރަމަޟާންމަސް އަތުވެއްޖެނަމަ، ޙަދީޘް ކިޔެވުމާއި ޢިލްމީ މަޖްލިސްތައް ދޫކުރައްވާ ޤުރުއާންކިޔެވުގައި ވަގުތުހޭދަކުރުމުގައި އުޅުއްވައެވެ.()\nއަދި ޤަތާދާ رحمه الله ކޮންމެ ހަތްރެއަކުން ދާއިމީ ގޮތެއްގައި ޤުރުއާން ޚަތިމުކުރައްވާކަމުގައިވެއެވެ. އަދި ރަމަޟާންމަހުގައި ތިން ރެއިން ޚަތިމްކުރައްވާކަމުގައިވެއެވެ. އަދި ފަހުދިހައެއްގައި ކޮންމެ ރެއަކު ޚަތިމްކުރައްވާކަމުގައިވެއެވެ.()\nއަދި އިބްރާހީމު އައްނަޚަޢީرحمه الله ރަމަޟާންމަހުގައި ތިންރެއިން ޚަތިމްކުރައްވާ ކަމުގައިވެއެވެ. އަދި ފަހުދިހައެއްގައި ދެރެއިން ޚަތިމް ކުރައްވާކަމުގައި ވެއެވެ.()\nއަދި އަލްއަސްވަދު رحمه الله މުޅި (ރަމަޟާން) މަހުގައިވެސް ކޮންމެ ދެރެއަކުން ޤުރުއާން ޚަތިމުކުރައްވާކަމުގައިވެއެވެ.()\nޚިޔާރުކުރެވިގެންވާ އެބޭކަލުންނަށް އިޤްތިދާވާށެވެ. – رحمكم الله – އަދި ޠާހިރު ރަނގަޅު މީހުންނާ އަރާ ހަމަކުރުމަށް،އެބޭކަލުންގެ މަގަށް ތަބަޢަވާށެވެ. ޢިއްޒަތްވަންތަ ފާފަފުއްސަވާ އިލާހަށް ކުއްތަންވުމަށްޓަކައި ރޭގަނޑާއި ދުވާލުގެ ފައިދާ ހެޔޮގޮތުގައި ލިބިގަންނާށެވެ. އެހެނީ ހަމަކަށަވަރުން އަހަރުތައް އަވަސްގޮތުގައި ނިމިދަނީއެވެ. ވަގުތުތައް އެކީ އެކައްޗަކަށް މާޒީވަނީއެވެ. ދުވާލެއްގެ ގަޑި އިރެއްފަދައިންނެވެ.\nއޭﷲއެވެ! އިބައިލާހުގެ ވަޖުހުފުޅުއަދައިގެން ޤުރުއާން ކިޔެވުމުގެ ތައުފީޤު އަޅަމެންނަށް ދެއްވާނދޭވެ! އެއީ އިބައިލާހު އަޅަމެންނަށް ރުއްސެވުމަށްޓަކައެވެ. އަދި ސަލާމަތްތެރިކަމުގެ މަގުތަކަށް އަޅަމެންނަށް ހިދާޔަތް ދައްކަވާނދޭވެ! އަދި އަނދިރިކަމުގެ ތެރެއިން އަލިކަމުގެ ތެރެއަށް އަޅަމެން ނެރެދެއްވާނދޭވެ! އަދި (ޤުރުއާން) އަޅަމެންނަށް ވާ ޙުއްޖަތެއްކަމުގައި ލައްވާނދޭވެ! އަދި އަޅަމެންގެ މައްޗަށްވާ ޙުއްޖަތެއްކަމުގައި ނުލައްވާނދޭވެ!\nއޭﷲއެވެ! މަތިވެރިވެގެންވާ ދަރަޖަތަކަށް ވާސިލުވުމުގެ ތައުފީޤު އަޅަމެންނަށް ދެއްވާނދޭވެ! ދައްކުރެއްވުމާ ނިކަމެތިކުރެއްވުމުން އަޅަމެން ސަލާމަތްކުރައްވާނދޭވެ! އަދި އަޅަމެންގެ ފާފަތައް ފުއްސަވާދެއްވާނދޭވެ! އަޅަމެންނާއި އަޅަމެންގެ މައިންބަފައިންނާއި އެންމެހާ މުސްލިމުންގެ ފާފަތައް ފުއްސަވާނދޭވެ!\n() البخاري فضائل القرآن (4739) ، الترمذي فضائل القرآن (2908) ، أبو داود الصلاة (1452) ، ابن ماجه المقدمة (211) ، أحمد (1/69) ، الدارمي فضائل القرآن (3338) .\n() مسلم صلاة المسافرين وقصرها (798) ، الترمذي فضائل القرآن (2904) ، أبو داود الصلاة (1454) ، ابن ماجه الأدب (3779) ، أحمد (6/98) ، الدارمي فضائل القرآن (3368) .\n() البخاري الأطعمة (5111) ، مسلم صلاة المسافرين وقصرها (797) ، الترمذي الأمثال (2865) ، النسائي الإيمان وشرائعه (5038) ، أبو داود الأدب (4829) ، ابن ماجه المقدمة (214) ، أحمد (4/408) ، الدارمي فضائل القرآن (3363) .\n() مسلم صلاة المسافرين وقصرها (804) ، أحمد (5/255) .\n() مسلم صلاة المسافرين وقصرها (803) ، أبو داود الصلاة (1456) ، أحمد (4/154) .\n() مسلم الذكر والدعاء والتوبة والاستغفار (2699) ، الترمذي القراءات (2945) ، أبو داود الصلاة (1455) ، ابن ماجه المقدمة (225) ، أحمد (2/252) .\n() البخاري فضائل القرآن (4746) ، مسلم صلاة المسافرين وقصرها (791) ، أحمد (4/397) .\n() البخاري فضائل القرآن (4744) ، مسلم صلاة المسافرين وقصرها (790) ، الترمذي القراءات (2942) ، النسائي الافتتاح (943) ، أحمد (1/417) ، الدارمي الرقاق (2745) .\n() رواه الترمذي وقال : حديث حسن صحيح غريب من هذا الوجه ، وقد صححه بعض المتأخرين موقوفا على عبد الله .\n() الدارمي فضائل القرآن (3315) . وقال الشيخ الألباني: حديث ضعيف\n() البخاري فضائل القرآن (4720) ، النسائي الافتتاح (913) ، أبو داود الصلاة (1458) ، ابن ماجه الأدب (3785) ، أحمد (4/211) ، الدارمي الصلاة (1492) .\n() البخاري الأذان (723) ، مسلم الصلاة (394) ، الترمذي الصلاة (247) ، النسائي الافتتاح (911) ، أبو داود الصلاة (822) ، ابن ماجه إقامة الصلاة والسنة فيها (837) ، أحمد (5/313) ، الدارمي الصلاة (1242) .\n() مسلم صلاة المسافرين وقصرها (804) ، أحمد (5/249) .\n() مسلم صلاة المسافرين وقصرها (780) ، الترمذي فضائل القرآن (2877) ، أحمد (2/378) .\n() مسلم صلاة المسافرين وقصرها (806) ، النسائي الافتتاح (912) .\n() البخاري فضائل القرآن (4726) ، النسائي الافتتاح (995) ، أبو داود الصلاة (1461) ، أحمد (3/35) ، مالك النداء للصلاة (483) .\n() البخاري الدعوات (6041) ، مسلم الذكر والدعاء والتوبة والاستغفار (2693) ، الترمذي الدعوات (3553) ، أحمد (5/418) .\n() النسائي الاستعاذة (5438) ، أبو داود الصلاة (1462) ، أحمد (4/144) ، الدارمي فضائل القرآن (3440) .\n() ينظر: التمهيد لابن عبد البر (6/110), لطائف المعارف (ص: 317)\n() لطائف المعارف (ص: 317)


Haama thanehgai Eid namaadhu kurun\nހާމަތަނެއްގައި ޢީދު ނަމާދު ކުރުން\nޢީދު މުބާރަކް، އެހީތެރިކަމާއި އަޅާލުމަށް އިންތިހާއަށް ބޭނުންވެފައިވާ ޢީދު ދުވަހެއް!\nރައީސުލްޖުމްހޫރިއްޔާ، ފިޠުރު ޢީދުގެ ތަހުނިޔާ ފޮނުވައިފި\nމާތް ﷲ ރުއްސުންލެއްވި އަބޫ ސަޢީދުލް ޚުދްރީގެ ކިބައިން ރިވާވެގެން ވެއެވެ. (كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَخْرُجُ يَوْمَ الْفِطْرِ وَالأَضْحَى إِلَى الْمُصَلَّى فَأَوَّلُ شَيْءٍ يَبْدَأُ بِهِ الصَّلاةُ ثُمَّ يَنْصَرِفُ ، فَيَقُومُ مُقَابِلَ النَّاسِ وَالنَّاسُ جُلُوسٌ عَلَى صُفُوفِهِم ،ْ فَيَعِظُهُمْ وَيُوصِيهِمْ وَيَأْمُرُهُمْ ، فَإِنْ كَانَ يُرِيدُ أَنْ يَقْطَعَ بَعْثًا قَطَعَهُ أَوْ يَأْمُرَ بِشَيْءٍ أَمَرَ بِه ،ِ ثُمَّ يَنْصَرِفُ . قَالَ أَبُو سَعِيدٍ فَلَمْ يَزَلْ النَّاسُ عَلَى ذَلِكَ حَتَّى خَرَجْتُ مَعَ مَرْوَانَ وَهُوَ أَمِيرُ الْمَدِينَةِ فِي أَضْحًى أَوْ فِطْرٍ فَلَمَّا أَتَيْنَا الْمُصَلَّى إِذَا مِنْبَرٌ بَنَاهُ كَثِيرُ بْنُ الصَّلْتِ فَإِذَا مَرْوَانُ يُرِيدُ أَنْ يَرْتَقِيَهُ قَبْلَ أَنْ يُصَلِّيَ فَجَبَذْتُ بِثَوْبِهِ فَجَبَذَنِي فَارْتَفَعَ فَخَطَبَ قَبْلَ الصَّلاةِ فَقُلْتُ لَهُ غَيَّرْتُمْ وَاللَّهِ فَقَالَ أَبَا سَعِيدٍ قَدْ ذَهَبَ مَا تَعْلَمُ فَقُلْتُ مَا أَعْلَمُ وَاللَّهِ خَيْرٌ مِمَّا لا أَعْلَمُ فَقَالَ إِنَّ النَّاسَ لَمْ يَكُونُوا يَجْلِسُونَ لَنَا بَعْدَ الصَّلَاةِ فَجَعَلْتُهَا قَبْلَ الصَّلاةِ)– رواه البخاري 956 ومسلم 88، މާނައަކީ: “ފިޠުރު ޢީދު ދުވަހުގައްޔާއި އަޟްޙާ ޢީދު ދުވަހުގައި ކީރިތި ރަސޫލާ ޞައްލަﷲ ޢަލައިހި ވަސައްލަމަ މުޞައްލާ އަށް ނިކުމެ ވަޑައިގަންނަވައެވެ. އެންމެ ފުރަތަމަ ކުރައްވާ ކަމަކީ ނަމާދެވެ. އެއަށްފަހު ތެދުވެ ވަޑައިގެން މީސްތަކުންނާއި ކުރިމަތި ލައްވައެވެ. މީސްތަކުން އެބައިމީހުންގެ ޞަފުތަކުގައި އިށީނދެ ތިބެއެވެ. ދެން އެކަލޭގެފާނު ވަޢްޡު ނަޞޭޙަތް ދެއްވާ، ވަޞިއްޔަތް ކުރައްވާ، ހެޔޮކަންތަކަށް އަމުރު ކުރައްވައެވެ. އަދި އެކަލޭގެފާނު ލަޝްކަރެއް ތަނަކަށް ފޮނުއްވަން ގަޞްދު ކުރައްވާނަމަ އެކަން ކުރައްވައެވެ. ނުވަތަ މީސްތަކުންނަށް ކަމަކަށް އަމުރު ކުރައްވަން ގަޞްދު ކުރައްވާނަމަ އެކަމެއް ކުރައްވައެވެ. އެއަށްފަހު މުޞައްލާ އިން ނިކުމެ ވަޑައިގަންނަވައެވެ.” އަބޫ ސަޢީދު ރަޟިޔަﷲ ޢަންހު ވިދާޅުވިއެވެ. “އެއްފަހަރެއްގެ ފިޠުރު ޢީދުގައި ނުވަތަ އަޟްޙާ ޢީދުގައި މަދީނާގެ އަމީރު މަރުވާނާއި އެކުގައި ތިމަންކަލޭގެފާނު ނިކުތުމަށް ދާންދެން މީސްތަކުން މިގޮތުގައި ދެމިތިއްބެވެ. އަހަރުމެން މުޞައްލާ އަށް ނިކުތް އިރު ކަޘީރު ބިން އައްޞަލްތު ބިނާ ކުރައްވާފައި ހުރި މެމްބަރެއް ހުއްޓެވެ. ނަމާދުގެ ކުރިން މެމްބަރަށް އަރައިވަޑައިގަތުމަށް އަބޫސަޢީދު މަސައްކަތް ކުރެއްވިއެވެ. އެހިނދު އެކަލޭގެފާނުގެ ހެދުންކޮޅުގައި ހިފާ ތިމަންކަލޭގެފާނު ދަމައިގަތީމެވެ. އެކަލޭގެފާނު ތިމަންނާ ކޮއްޕާލުމަށްހު މެމްބަރަށް އަރައިވަޑައިގަތެވެ. އަދި ނަމާދުގެ ކުރިން ޚުޠުބާ ދެއްވިއެވެ. ތިމަންކަލޭގެފާނު ދެންނެވީމެވެ. “އޭ އަބޫސަޢީދެވެ. މާތް ﷲ ގަންދީ ބުނަމެވެ. ކަލޭގެފާނު ބަދަލު ކުރައްވައިފިއެވެ.” އަބޫސަޢީދު- ރަޟިޔަﷲ ޢަންހު- ވިދާޅުވިއެވެ. “ކަލޭގެފާނު ތިޔަ ވިދާޅުވާ ދުވަސްތައް ފާއިތުވެ ހިނގައްޖެއެވެ.” އެހިނދު ތިމަންކަލޭގެފާނު ވިދާޅުވީމެވެ. “މާތް ﷲ ގަންދީ ބުނަމެވެ. ތިމަންކަލޭގެފާނަށް އެނގިވަޑައިގަންފައިވާ ގޮތަށް ވުރެ މޮޅު ގޮތެއް ތިމަންކަލޭގެފާނަށް އެނގިފައެއް ނެތެވެ.” އަބޫސަޢީދު- ރަޟިޔަﷲ ޢަންހު- ވިދާޅުވިއެވެ. “ނަމާދުގެ ފަހުން ޚުޠުބާ އަޑުއެހުމަށް މީސްތަކުން މަޑެއް ނުކުރާނެއެވެ. އެހެންވެ، ނަމާދުގެ ކުރިޔަށް ޚުޠުބާ ދިނީއެވެ.”\nމި ޙަދީޘްގެ ޝަރަޙާގައި އިމާމް ޢައިނީ- ރަޙިމަހުﷲ- ވިދާޅުވެފައިވެއެވެ. “މި ޙަދީޘް އިން ލިބޭ ފިލާވަޅުތަކުގެ ތެރޭގައި ޢީދު ނަމާދު ކުރުމަށް މައިދާނަކަށް ނިކުތުން ހިމެނެއެވެ. ޟަރޫރީ ޙާލަތެއްގައިމެނުވީ މިސްކިތުގައި ޢީދު ނަމާދު ނުކުރުން ހުއްޓެވެ.” އިމާމް މާލިކުގެ ކިބައިން އިބްނު ޒިޔާދު ރިވާ ކުރެއްވިއެވެ. “މައްކާގެ އަހްލުވެރިން ފިޔަވާ އެހެން މީހުން ޢީދު ނަމާދު ކުރުން ސުންނަތް ވެގެންވަނީ މައިދާނެއްގައެވެ. މައްކާގެ އަހްލުވެރިންނަށް ސުންނަތް ވެގެންވާ ގޮތަކީ މިސްކިތުގައި ކުރުމެވެ.”\nފަތާވާ އަލްހިންދިއްޔާގެ އެއްވަނަ ބައިގެ 118 ވަނަ ޞަފްޙާ ގައި އައިސްފައިވެއެވެ. “ޢީދު ނަމާދު ކުރުމަށް ސުންނަތް ވެގެންވަނީ މައިދާނަކަށް ނިކުތުމެވެ. އެކަމަށް މިސްކިތް ތަނަވަސްވެގެން ވިޔަސްއެވެ. މިއީ ގިނަ ޝައިޚުންގެ ރައުޔެވެ. އަދި ރަގަޅު ގޮތަކީވެސް މިއީ އެވެ.”\nއިބްނު ގުދާމާ އަލްޙަންބަލީ އެކަލޭގެފާނުގެ “މުޣްނީ”ގެ (2/229-230) ގައި ލިޔުއްވާފައިވެއެވެ. “ސުންނަތް ގޮތަކީ ޢީދު ނަމާދު މުޞައްލާ(މައިދާނެއް) ގައި ކުރުމެވެ. އެކަމަށް ޢަލީ ރަޟިޔަﷲ ޢަންހު އަމުރު ކުރައްވާފައިވެއެވެ. އަދި އެއީ އެދެވިގެންވާ ގޮތްކަމުގައި އަލްއައުޒާޢީ އާއި އަޞްޙާބުއްރައުޔު ވިދާޅުވެފައިވެއެވެ. މިއީ އިބްނުލް މުންޛިރުގެ ވެސް ރައުޔެވެ.\nއަދިވެސް އިބްނު ގުދާމާ- ރަޙިމަހުﷲ- ވިދާޅުވެފައިވެއެވެ. “އަހަރުމެންގެ ދަލީލަކީ ރަސޫލުﷲ ޞައްލަﷲ ޢަލައިހި ވަސައްލަމަ މިސްކިތް ދޫކުރެއްވުމަށް ފަހުގައި ޢީދު ނަމާދަށް މައިދާނަށް ނިކުމެވަޑައިގަތުމެވެ. އަދި އެކަލޭގެފާނުގެ ފަހުން ވަޑައިގެންނެވި ހަތަރު ޚަލީފާ އިން ވެސް ކަންތައް ކުރެއްވީ ހަމަ އެގޮތަށެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ އެންމެ މަތިވެރި ގޮތް ދޫކޮށެއް ނުލައްވާނެއެވެ. އަދި އެންމެ މަތިވެރި ގޮތް އުއްމަތަށް ތަޝްރީޢު ނުކުރައްވާ ދުލެއްވެސް ނުކުރައްވާނެއެވެ. ސަބަބަކީ އަހަރުމެންނަށް އަމުރުވެވިގެން ވަނީ ކީރިތި ރަސޫލާ ޞައްލަﷲ ޢަލައިހި ވަސައްލަމަ ނަމޫނާ އެއް ކަމުގައި ބަލައިގަތުމަށެވެ. އަހަރުމެންނަށް އަމުރުވެވިގެންވާ ގޮތަކީ އުނިގޮތް ކަމުގައިވެފައި، މަނާ ކުރެވިގެންވާ ގޮތަކީ ފުރިހަމަ ގޮތް ކަމުގައި ވުމަކީ އެކަށީގެންވާ ކަމެއް ނޫނެވެ. ޢުޛުރެއް މެދުވެރިވެގެން މެނުވީ ކީރިތި ރަސޫލާ ޞައްލަﷲ ޢަލައިހި ވަސައްލަމަ އެކަލޭގެފާނުގެ މިސްކިތްކޮޅުގައި ޢީދު ނަމާދު ކުރެއްވި ކަމެއް ޘާބިތުވާކަށް ނެތެވެ. މިކަމަށް މުޅި އުއްމަތް އިޖްމާޢުވެއެވެ. މިސްކިތުގައި ޖާގަ ހުއްޓަސްވެސް އަދި ނެތަސް ވެސް ހުރިހާ ޒަމާނެއްގައިވެސް މުސްލިމުން ޢީދު ނަމާދު ކުރުމަށް މައިދާނަކަށް ނިކުމެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަގެ މިސްކިތް ކޮޅުގެ ޝަރަފާއި އެކުގައިވެސް އެކަލޭގެފާނު ޢީދު ނަމާދު ކުރެއްވުމަށް ނިކުމެވަޑައިގަންނަވަނީ މައިދާނަށެވެ.”\nއިމާމް ޝާފިޢީ ރަޙިމަހުﷲ އެކަލޭގެފާނުގެ “އަލްއުއްމު” އޭ ކިޔުނު ފޮތުގައި ލިޔުއްވާފައިވެއެވެ. “ރަސޫލުﷲ ޞައްލަﷲ ޢަލައިހި ވަސައްލަމަ ޢީދު ނަމާދު ކުރައްވަން ވެއްޖެނަމަ މަދިނާގެ ހާމަކަން ބޮޑު ސަރަޙައްދަކަށް ނިކުމެވަޑައިގެން ނަމާދު ކުރައްވާ ކަމަށް އައިސްފައިވެއެވެ. އެކަލޭގެފާނުގެ ފަހުން ޞަޙާބީންވެސް ކަންތައް ކުރެއްވީ ހަމައެފަދައިންނެވެ. ވާރޭ ވެހޭތީ ނުވަތަ އެނޫންވެސް ޢުޛުރެއް މެދުވެރިވެގެން ނޫނީ މިސްކިތުގައި އެބޭފުޅުން ޢީދު ނަމާދު ނުކުރައްވައެވެ. މިއީ މައްކާ ފިޔަވާ އެހެން ހުރިހާ ރަށެއްގައިވެސް ސަލަފުން ކަންތައް ކުރެއްވި ގޮތެވެ. ސަލަފުންގެ ތެރެއިން އެއްވެސް ބޭފުޅަކު މައްކާގައި މިސްކިތުގައި ފިޔަވާ އެހެން ތަނެއްގައި ޢީދު ނަމާދު ކުރެއްވި ކަމެއް އެނގޭކަށް ނެތެވެ. އެގޮތަކީ މަސްޖިދުލް ޙަރާމަކީ ދުނިޔޭގައިވާ އެންމެ މާތް ބިންކޮޅުކަމުގައި ވުން ވެސް އެކަށީގެންވެއެވެ. އެހެންކަމުން، މަސްޖިދުލް ޙަރާމް ފިޔަވާ އެހެން ތަނެއްގައި ނަމާދު ނުކުރެއްވުމަށް އެބޭފުޅުން ގަޞްދު ކުރެއްވީއެވެ.”\nއަލްޢައްލާމާ އިބްނުލް ޙާއްޖި އެކަލޭގެފާނުގެ “އަލްމަދްޚަލު” ގެ (2/283) ގައި ލިޔުއްވާފައިވެއެވެ. “ޢީދު ނަމާދުގައި ސުންނަތްވެގެންވާ ގޮތަކީ މައިދާނުގައި ކުރުމެވެ. ސަބަބަކީ ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (صلاة في مسجدي هذا أفضل من ألف صلاة فيما سواه إلا المسجد الحرام)البخاري 1190 ومسلم 1394، މާނައަކީ: “ތިމަންކަލޭގެފާނުގެ މިމިސްކިތުގައި ކުރެވޭ އެންމެ ނަމާދަކީ މަސްޖިދުލް ޙަރާމް ފިޔަވާ އެހެން މިސްކިތެއްގައި ކުރެވޭ އެއްހާސް ނަމާދަށް ވުރެ ހެޔޮކަން ބޮޑު ނަމާދެކެވެ.” މިމަތިވެރި މާތް ކަމާއި އެކުގައިވެސް ޢީދު ނަމާދު ކުރެއްވުމަށް ޓަކައި ކީރިތި ރަސޫލާ ޞައްލަﷲ ޢަލައިހި ވަސައްލަމަ މިސްކިތް ދޫކުރައްވާ މައިދާނަށް ނިކުމެވަޑައިގަތީއެވެ. މިއިން ދޭހަކޮށްދެނީ ޢީދު ނަމާދަށް މައިދާނަށް ނިކުތުމުގެ މަތިވެރި ކަމެވެ. ސުންނަތް ގޮތަކީވެސް އެއީ އެވެ. އިމާމް މާލިކް- ރަޙިމަހުﷲ- ގެ މަޛްހަބުގައި ޟަރޫރަތެއް މެދުވެރި ވެގެން މެނުވީ މިސްކިތުގައި ޢީދު ނަމާދު ކުރުމަކީ ބިދުޢަ އެކެވެ. ސަބަބަކީ ކީރިތި ރަސޫލާ ޞައްލަﷲ ޢަލައިހި ވަސައްލަމަ އާއި އެކަލޭގެފާނުގެ ފަހުން ވަޑައިގެންނެވި ހަތަރު ޚަލީފާ އިން ކުރެ އެއްވެސް ބޭކަލަކު ޟަރޫރީ ޙާލަތެއް މެދުވެރިވެގެން މެނުވީ މިސްކިތުގައި ޢީދު ނަމާދު ނުކުރައްވައެވެ. ޙައިޟުވެރި އަންހެނުންނަށްވެސް ޢީދު ނަމާދު ކުރެވޭ މައިދާނަށް ނިކުތުމަށް ކީރިތި ރަސޫލާ ޞައްލަﷲ ޢަލައިހި ވަސައްލަމަ ވަނީ އަމުރު ކުރައްވާފައެވެ. އެއީ އިސްލާމީ ޝިޢާރު ފާޅު ކުރުމަށް ޓަކައެވެ. އަދި ޢީދުގެ އުފާ ހުރިހާ މުސްލިމުންނަށް ހޯއްދަވައި ދެއްވުމަށް ޓަކައެވެ.”\nޞައްޙަ ޙަދީޘް ތަކުގެ އަލީގައި ޢީދު ނަމާދު ކުރުން ސުންނަތް ވެގެން ވަނީ މައިދާނެއްގައެވެ. ރަސޫލުﷲ ޞައްލަﷲ ޢަލައިހި ވަސައްލަމަ އާއި އެކަލޭގެފާނުގެ ފަހުން ވަޑައިގެންނެވި ހަތަރު ޚަލީފާ އިން ކުރެ އެއްވެސް ބޭފުޅަކު ޟަރޫރަތެއް އޮވެގެން މެނުވީ ޢީދު ނަމާދު މިސްކިތުގައި ނުކުރައްވައެވެ. އިމާމް ޝާފިޢި ފިޔަވާ އަނެއް ތިން މަޛްހަބުގެ އިމާމުންގެ ރައުޔަކީވެސް މިއީ އެވެ. އިމާމް ޝާފިޢީގެ ރައުޔަކީ ރަށުގައި ހުރި މިސްކިތަކީ އެންމެންނަށް ނަމާދު ކުރުމަށް ފުދޭވަރުގެ މިސްކިތެއް ކަމުގައި ވަނީނަމަ ޢީދު ނަމާދު މިސްކިތުގައި ކުރުމެވެ. މިއާއި އެކުވެސް މައިދާނަށް ނިކުމެ ޢީދު ނަމާދު ކުރުމަކީ މައްސަލަ އެއް އޮތް ކަމަކަށް އިމާމް ޝާފިޢީ ވެސް ވިދާޅުވެފައެއް ނުވެއެވެ. އިމާމް ޝާފިޢީ ވިދާޅުވެފައިވަނީ ރަށުގައި ހުރި މިސްކިތަކީ އެންމެންނަށް ފުދޭވަރުގެ މިސްކިތަކަށް ނުވަނީނަމަ މިސްކިތުގައި ޢީދު ނަމާދު ކުރުމަކީ މަކްރޫހަ ކަމެއް ކަމުގައެވެ.”\nއަޅުކަން, އިސްލާމް ދީން, ޢީދު


Udhuhemun dhanikoh engine fail ve, boat ge baithah aanmu gethakah | ThePress\nއުދުހެމުން ދަނިކޮށް އިންޖީނު ފެއިލްވެ، ބޯޓުގެ ބައިތައް އާންމު ގެތަކަށް\n21 February 2021, 09:49\nއެއާލައިންސްގެ ފްލައިޓް 328ގެ ކަނާތު އިންޖީން ފެއިލްވެ، އާންމުންގެ ގެތަކަށް އިންޖީނުގެ ބައިތައް ފައިބާފަ / ފޮޓޯ: ބްރޫމްފީލްޑް ޕޮލީސް ޑިޕާޓްމަންޓް\nއެމެރިކާގެ ޑެންވާގެ ރަށްފުށު ސަރަހައްދަކުން ދަތުރު ކުރަމުން ދިޔަ ބޮއިންގް މަރުކާގެ މަތިންދާ ބޯޓެއްގެ އިންޖީނު ފެއިލްވެ، އެ އިންޖީނުގެ ބައިތައް، އާންމުން ދިރިއުޅޭ އަވަށެއްގެ އެކި ހިސާބުތަކަށް ފައިބައިފިއެވެ.\n231 ފަސެންޖަރުންނާއި 10 ކުރޫއިން ގޮވައިގެން އުދުހެމުން ދިޔަ ބޮއިންގް ޓްރިޕްލް ސެވަން މަރުކާގެ މި ބޯޓު ވަނީ، ރައްކާތެރި ކަމާއެކު، ޑެންވާ އެއާޕޯޓަށް ޖައްސާފައެވެ. މި ހާދިސާގައި އެއްވެސް މީހަކަށް އަނިޔާވި ކަމުގެ ރިޕޯޓެއް ލިބިފައެއް ނުވެއެވެ.\nބްރޫމްފީލްޑް އަވަށުގެ ފުލުހުން ވަނީ، މަތިންދާ ބޯޓުގެ ކުރީ އިންޖީނުގެ ކޭސިންގް ކަމަށް ބެލެވޭ ބައެއް، ގެއެއްގެ ބަގީޗާ ތެރެއަށް ވެއްޓިފައިވާ މަންޒަރު ފެންނަ ފޮޓޯއެއް އާންމު ކޮށްފައެވެ. މީގެ އިތުރުން ބޯޓު އުދުހެމުން ދިޔައިރު، އިންޖީނުން ދުން ނިކުންނަ މަންޒަރު ފެންނަ ވީޑީއޯއާއި ފޮޓޯވެސް ވަނީ އާންމު ކޮށްފައެވެ.\nހާދިސާ ހިނގިއިރު ބިންމަތީގައި ހުރި މީހަކު ކިޔައިދީ ފައި ވާ ގޮތުގައި ފުރަތަމަ އިވުނީ ބާރުގަދަ ގޮވުމެއްގެ އަޑެވެ. އެ އަޑަށް މަތި ބަލާލިއިރު ބޯ ދުންގަނޑެއް ފެނުނެވެ. އަދި ބޯޓުގެ ބައިތައް ވަޔާ ހޫރެމުން ކަހަލަ ގޮތަކަށް ބިމާ ދިމާއަށް އަންނާތީ ފެނުމުން، ހިމާޔަތް ހޯދީ ކަމަށް އޭނާ ކިޔައިދީފައިވެއެވެ.\nުިުޔުނައިޓަޑް އެއާލައިންސްގެ ފްލައިޓް ދުއްވަމުން ދިޔައިރު ކަނާތު އިންޖީނުން ދުން އަރަނީ / ފޮޓޯ: ހޭޑަން ސްމިތު\nބޯޓުން ދަތުރުކުރި ފަސެންޖަރުން ވަނީ، އުދުއްސާލިތާ މާ ގިނައިރުތަކެއް ނުވަނީސް، "ބާރުގަދަ ގޮވުމެއް" ގޮވި އަޑު އިވުނު ކަމަށް ރިޕޯޓް ކޮށްފައެވެ.\nއެމެރިކާގެ ވައިގެ އުދުހުންތަކާ ބެހޭ ފެޑަރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އޭ އިން ވަނީ، ޔުނައިޓަޑް އެއާލައިންސްގެ ފްލައިޓް 328ގެ ކަނާތު އިންޖީން ފެއިލްވި ކަން ކަށަވަރު ކޮށްދީފައެވެ.\nޖީއެމްޓީ ގަޑިން ރޭ 20:00 ހާއިރު ހިނގި މިހާދިސާގައި އާންމުންގެ ގެތަކަށް ވެއްޓިފައިވާ އެއްވެސް އެއްޗެއްގައި އަތް ނުލުމަށް ކަމާ ބެހޭ ފަރާތްތަކުން ވަނީ އިލްތިމާސްކޮށްފައެވެ. އެމެރިކާގެ އެފްއޭއޭއާއި، ޓްރާންސްޕޯޓޭޝަން ސޭފްޓީ ބޯޑުން ދަނީ މި ހާދިސާގެ ތަހުގީގު ހިންގަމުންނެވެ.\nއެއާ ކްރޭޝް ވައިގެ އުދުހުންތައް ލައިފްސްޓައިލް ލުއި ހަބަރު


Green Tax fund gai 158 million rufiya\nގްރީން ޓެކްސް ފަންޑަށް 158 މިލިއަން ރުފިޔާ ލިބިއްޖެ\nރާއްޖެއަށް ޒިޔާރަތް ކުރި ޓޫރިސްޓުންތަކެއް ވީއައިއޭގައި އަހުމަދު ޝުރާއު| އަވަސް\nރާއްޖެ އަންނަ ޓޫރިސްޓުންގެ އަތުން ނަގަމުން އަންނަ ގްރީން ޓެކްސްގެ ފައިސާ ޖަމާކުރާ ގްރީން ފަންޑްގައި މިހާތަނަށް 158 މިލިއަން ރުފިޔާ ޖަމާކޮށްފައިވާ ކަމަށް ފިނޭންސް މިނިސްޓްރީއިން ބުނެފި އެވެ.\nއެ މިނިސްޓްރީއިން މަހަކު އެއްފަހަރު ނެރޭ ގްރީން ޓެކުހުގެ ފައިސާއާ ގުޅޭ ތަފާސްހިސާބުތަކުގައިވާ ގޮތުގައި، ފެބުރުއަރީ މަހު އެކަނި ގްރީން ޓެކުހުގެ ގޮތުގައި 79.7 މިލިއަން ރުފިޔާ ވަނީ ލިބިފަ އެވެ. އަދި އޭގެ ކުރިން ޖެނުއަރީ މަހު ގްރީން ޓެކުހުގެ ގޮތުގައި ދައުލަތަށް ވަނީ، 78.2 މިލިއަން ރުފިޔާ ލިބިފަ އެވެ. އެހެންކަމުން ގްރީން ޓެސްކް ފަންޑްގައި މިހާތަނަށް 158 މިލިއަން ރުފިޔާ ޖަމާކޮށްފައިވާ ކަމަށް މިނިސްޓްރީ އިން ބުންޏެވެ.\nމިނިސްޓްރީ އިން ބުނީ އެ ފަންޑްގައިވާ ފައިސާ އެއްވެސް މަޝްރޫއެއް ހިންގަން ހަރަދުކޮށްފައި ނުވާ ކަމަށެވެ.\nގްރީން ޓެކުހުގެ ގޮތުގައި ރިސޯޓްތަކުން 72.3 މިލިއަން ރުފިޔާ ދެއްކިއިރު، ހޮޓާތަކުން 1.9 މިލިއަން ރުފިޔާ އަދި 2.5 މިލިއަން ރުފިޔާ ވަނީ ދައްކައިފަ އެވެ. މާލެ އަތޮޅު ނެގުމަށް ފަހު ގްރީން ޓެހުކުން އެންމެ ގިނަ އާމްދަނީ ލިބިފައި ވަނީ، އދ އަތޮޅުގައި ހުރި ޓޫރިސްޓުންނަށް ހިދުމަތް ދޭ ތަންތަނުން އެވެ. އެއީ 9.9 މިލިއަން ރުފިޔާ އެވެ. މާލެ އަތޮޅު ނެގުމަށް ފަހު ގެސްޓް ހައުސްތަކުގެ ތެރެއިން އެންމެ ގިނައިން ގްރީން ޓެކްސް ދެއްކީ އއ އަތޮޅުގައި ހުރި ގެސްޓް ހައުސްތަކުން އެވެ. އެގޮތުން އެ އަތޮޅުގައި ހުރި ގެސްޓް ހައުސްތަކުން އެކަނި، 307،783 ރުފިޔާ ވަނީ ދައްކައިފަ އެވެ. މީގެ އިތުރުން ސަފާރީ ތަކުން، 2.96 މިލިއަން ރުފިޔާ ގްރީން ޓެކުހުގެ ގޮތުގައި ދެއްކި އެވެ.\nއޮކްޓޯބަރު 2016 އިން ފެށިގެން ގްރީން ޓެކުހުގެ ގޮތުގައި ރާއްޖޭގައި ޗުއްޓީ ހޭދަކުރާ ކޮންމެ ޓޫރިސްޓެއްގެ އަތުން، ތިން ރުފިޔާ އަންނަނީ ނަގަމުން އެވެ. ގްރީން ޓެކްސް ނަގަން ފެށީ، ރާއްޖޭގެ ތިމާވެށި ހިމާޔަތް ކުރުމުގެ އެކި މަސައްކަތްތަކަށް ފައިސާ ހޯދުމަށް ކަމަށް ބުނެ އެވެ.\nރައީސް އިބްރާހިމް މުހައްމަދު ސޯލިހު ވައުދުވެ ވަޑައިގެންފައި ވަނީ ގްރީން ޓެކްސް އާމްދަނީގެ ވަކި ޕަސެންޓެއް ކައުންސިލްތަކަށް ދިނުމަށެވެ. ގްރީން ޓެކްސްއާބެހޭ މައުލޫމާތު އާންމު ކުރަން ފެށީ މި ސަރުކާރުން އެވެ.\nގްރީން ފަންޑަށް 579 މިލިއަން


Kaiveni Partyn Firihenmeeha Gellumun, Ethanun Meehakaa Kaiveni Kohffi - Vaguthu\nއިންޑިޔާގެ މަހާރަޖްޕޫރްގައި ކައިވެނި ޕާޓީއެއްގެ ތެރެއިން ކައިވެނިކުރަން ތައްޔާރުވަމުން ފިރިހެންމީހާ ގެއްލުމުން ކައިވެނި ކުރަން އުޅުނު އަންހެން މީހާ އެ ޕާޓީއަށް ދިޔަ އެހެން ފިރިހެނަކާ ކައިވެނި ކޮށްފި އެވެ.\nމީޑިޔާ ރިޕޯޓުތައް ބުނާގޮތުން ކައިވެނި ކުރަން ހަމަޖައްސާފައި ހުރި ފިރިހެން މީހާ ޕާޓީގެ ފަހުން ފެނިފައި ނުވެ އެވެ. ފިރިހެން މީހާގެ އާއިލާއިން އަދި އަންހެން މީހާގެ އާއިލާއިންވެސް ފިރިހެން މީހާ ހޯދުމަށް ކުރި މަސައްކަތުންވެސް އެނާ ފެނިފައި ނުވެ އެވެ.\nޕާޓީތެރެއިން އަންހެން ކުއްޖާ އެހެން ފިރިހެނަކާއި ކައިވެނި ކުރަން ނިންމީ ދެމީހުންގެ އާއިލާއިންވެސް ރުހިގެން ކަމަށް ވެއެވެ.\nކައިވެނި ކުރަން ތައްޔާރުވެފައި ހުރި ފިރިހެންމީހާ ޕާޓީ ތެރެއިން ގެއްލުނީ ކަމަށް އަންހެން ކުއްޖާގެ އާއިލާ އަށް ގަބޫލު ނުކުވެއެވެ. އެހެންވެ އެންމެ ފަހުން އެހެން ފިރިހެނަކާއި އަންހެން މީހާ ކައިވެނި ކުރުވުން ނިންމީ ކަމަށް އެ އާއިލާއިން ބުނެފައިވެއެވެ.\nފިރިހެން މީހާ ގެއްލުމާއި ގުޅިގެން އެ މައްސަލަ ފުލުހަށްވެސް އޭނާގެ އާއިލާއިން ވަނީ ހުށައަޅާފައި އެވެ. ފުލުހުން ބުނީ އޭނާ ހޯދުމުގެ މަސައްކަތް ފުލުހުން ކުރިއަށް ގެންދާ ކަމަށެވެ.\nއިންޑިޔާގެ ސަގާފަތުގެ ތެރެއިން ކައިވެނި ހަފްލާތަކަކީ ވަރަށް އިސްކަމެއް ދީގެން ކުރިއަށް ގެންދާ ހަފްލާއެކެވެ. އިންޑިޔާގައި އާންމުކޮށް ދެގޮތަކަށް ކައިވެނި ކުރެއެވެ. އެއީ ދެ އާއިލާއިން ނިންމާ މީހަކާއި ދެމީހުން ކައިވެނި ކުރުވުމާއި ލޯބިވެގެން ދެމީހުން ކައިވެނި ކުރުމެވެ.\nއަނބިމީހާއާއެކު ރެސްޓޯރެންޓަކަށް ގޮސް ފިރިމީހާ ފާހަނަ ތަށިމަތީގައި 45 މިނުޓް!\nމެއި 19, 2021 00:57\nތި ހަފުލާޔަށް މަށައް ދެވުނުނަމަ ދޯ.....


މިކޮމިޝަނުގެ ނަންބަރު: A)AB/2020/33) އިޢުލާނާއި ގުޅިގެން އޮފިސަރ (ޖީ.އެސް 3) މަޤާމަށް އެކަށީގެންވާ އަދަދަށް އެޕްލިކޭޝަން ފޯމު ހުށަހަޅާފައިނުވާތީ، މިމަޤާމަށް މީހުން ހޯދުމަށް އަލުން އިޢުލާނުކުރަމެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ފެބްރުވަރީ 2020 ވާ އާދިއްތަ ދުވަހުގެ 15:00ގެ ކުރިން އިލެކްޝަންސް ކޮމިޝަން (ޕޯޓްސް ކޮމްޕްލެކްސް ބިލްޑިންގ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ.\n- =ފޯމު ބަލައިގަތުމަށްފަހު ސައްޙަ ނޫން މަޢުލޫމާތެއް ހިމެނިފައިވާކަން ނުވަތަ ޝަރުތު ހަމަނުވާކަމަށް ފާހަގަ ކުރެވިއްޖެނަމަ އެފޯމެއް ބާޠިލު ކުރެވޭނެ އެވެ.\n15 ޖުމާދަލްއާޚިރާ 1441\nޕަބްލިޝްކުރި ގަޑި: 2102\nސުންގަޑި: 16 ފެބުރުވަރީ 2020 1500